ކުޑަކުދިންގެ ވާހަކަ: 3: ﷲ ދެކެ ލޯބިވާ އަޙުމަދު – DhiSalafiyyah\nﷲ ސުބްޙާނަހޫ ވަތަޢާލާ ވަޙީކުރައްވާފައިވެއެވެ. (وَالَّذِينَ آمَنُوا أَشَدُّ حُبًّا لِّلهِ) سورة البقرة 165 މާނައީ:” އަދި އިމާންވި މީހުން ﷲ ދެކެ ލޯބިވުން މާބޮޑެވެ.”\n(އަހުމަދު އޭނާގެ ހެދުންތައް ހަޑިވެފައިވާ ހާލުގައި އައިސް ގެއަށްވަނެވެ. އޭނާ ވަނީ ފުޓްބޯޅަ ކުޅެން އުޅުމުގެ ތެރޭގައި ބިންމައްޗަށް ވެއްޓިފައެވެ. އަޙުމަދު ކޮޓަރިއަށް ވަންނަން ދަނިކޮށް މަންމައަށް ފެނިއްޖެއެވެ. އެހެންވެ އަވަސް އަވަހަށް ކާފަގެ ކޮޓަރިއަށް ވަދެއްޖެއެވެ. އެވަގުތު ކާފަ މިއާޔަތް ކިޔަވާ ވިދާޅުވާ އަޑު އިވުނެވެ. ( وَالَّذِينَ آمَنُوا أَشَدُّ حُبًّا لِّلهِ) سورة البقرة 165 މާނައީ:” އަދި އިމާންވި މީހުން ﷲ ދެކެ ލޯބިވުން މާބޮޑެވެ.”\nއަޙުމަދު: ކާފާ! އައްސަލާމް ޢަލައިކުމް\nކާފަ: ވަޢަލައިކުމުއް ސަލާމް ވަރަޙްމަތުﷲ ވަބަރަކާތު،\nއަޙުމަދު: ކާފާ! ތިއާޔަތުގެ މާނައަކީ ކޮބައިތަ؟\nކާފަ: (އައިނު ނަގާފައި ވިދާޅުވިއެވެ.) މިއާޔަތުގައި މިވަނީ ﷲ އަށް އީމާންވެ، އެކަލާނގެއަށް އަޅުކަން ކުރާ މީހުންނަށް މުޚާތަބު ކުރައްވާފައި. މިއާޔަތުގައި ﷲ ވަޙީކުރައްވާފައިވަނީ ﷲ އަށް އީމާންވި މީހުން ﷲ ދެކެ ލޯބިވާލެއް މާބޮޑުކަމުގައެވެ.\nއަޙުމަދު: އެކަލާނގެ މަގަށް ރުޖޫޢަވާ މީހުންނަށްވެސް އެކަލާނގެ ލޯބިވެވޮޑިގެންވޭތަ؟\nކާފަ: އާން ދަރިފުޅާ. އަދި އެބައިމީހުން ސުވަރުގެއަށްވެސް ވައްދަވާނެ، އެތަނުގައި ދާއިމަށް ދެމިތިބޭނެ.\nއަޙުމަދު: (އަޙުމަދު ވަރަށް އުފާވެލާފައި) އޯކޭ ކާފާ! އަހަރެން ﷲ ދެކެ ލޯބިވޭ.\nކާފަ: (ކުޑަކޮށް ހީލާފައ) އަޙުމަދު! ﷲ ގެ ލޯބި ބޭނުންނަމަ، ﷲ ލޯބިވެވޮޑިގެންވީ މީހުން ކުރި ކަންތައްތައްކޮށް، އެބޭކަލުން އުޅުނު ގޮތަށް އުޅެންޖެހޭނެ..\nއަޙުމަދު: ކޮބާ ﷲ ލޯބިވެވޮޑިގެންވާ މީހުންނަކީ؟\nކާފަ: ﷲ ސުބްޙާނަހޫ ވަތަޢާލާ ލޯބިވެވޮޑިގެންވޭ ދޮގު ހެދުން ދޫކޮށްލައި ތެދުބުނާ ތެދުވެރިންނަށް.\nއަޙުމަދު: (ވަރަށް ދެރަވެލާފައި) ކާފާ! އަޅުގަނޑު ދޮގެއް ނުހަދަން. އަޅުގަނޑު އުޅުނީ މަންމަ ރުޅި އަޔަ ނުދިނުމަށްޓަކައި އެކަން ފޮރުވަންވެގެން.. މިހާރު، އަޅުގަނޑު މަންމަ ކައިރީގައި ތެދުބުނެފިއްޔާ ﷲ އަޅުގަނޑު ދެކެ ލޯބިވެވޮޑިގެންވާނެތަ؟\nކާފަ: ލައްބަ. ﷲ ތެދުބުނާ މީހުން ދެކެ ލޯބިވެވޮޑިގެންވޭ\nއަޙުމަދު: ﷲ އަހަރެން ދެކެ ލޯބިވެވޮޑިގެންވާނެ (އުފަލުން ފުމެމުން ފުމެމުން ދޮރުން ނިކުތުމަށް ދިޔަ)\nކާފަ: އެކަމަކު ﷲ އީ ރީތިކަމަށާއި ސާފުތާހިރުކަމަށް ލޯބިވެވޮޑިގެންވާ ކަލާނގެއެވެ.\nއަޙުމަދު: (އަޙުމަދުގެ ކިލާވެފައިވާ ހެދުމަށް ބަލައިލިއެވެ) ކާފަ ތިބުނީ ރަނގަޅު ވާހަކައެއް. (ކުޑައިރުކޮޅަކު ވިސްނާލުމަށްހުރެފައި) ކުޑަ އިރުކޮޅަކުން އަންނާނަން އިނގޭ ކާފާ.\nކާފާ: އެންމެ ރަނގަޅު ދަރިފުޅާ.\nއަޙުމަދު: (އަޙުމަދު ކޮޓަރިއަށް ވަދެ ހެދުމެއް ހިފައިގެން ފާޚާނާއަށްގޮސް ފެންވަރައިގެން ނިކުމެއްޖެއެވެ. ދެން، އެއަށްފަހު ލޯގަނޑުގެ ކައިރީގައި ހުރެ ފުނާ އަޅައިގެން، ކާފަގެ ގާތަށް އެނބުރި ހިގައްޖެއެވެ.) ކާފާ މިހާރު ކިހިނެތް؟\nކާފާ: އާނ!!! މިހާރު ވަރަށް ރީތި.\n(މަންމަ ކޮޓަރިއަށް ވަދެއްޖެއެވެ. އަދި ކޮޓަރީގައި ހިނގަމުންދާ ކަންތަކާއި ބެހޭ ގޮތުން ސުވާލު ކުރެއްވިއެވެ. އެވަގުތު އަޙުމަދު މަންމައަށް ވީގޮތް ކިޔައިދިނެވެ. އަދި މަންމަ ވަރަށް އުފާވެއްޖެއެވެ.)\nއަޙުމަދު: އަހަރެން ތެދު ބުނެފިން އަދި ފެންވެސްވަރައި ތިއްތިވެގެން މިހުރީ، ﷲ އަޅުގަނޑު ދެކެ ލޯބިވެވޮޑިގެންވާނެތަ؟\nކާފަ: ހަމަޔަޤީން ދަރިފުޅާ. ތެދުހަދާ މީހުންނާ ސާފު ތާހިރުވާ މީހުން ދެކެ ﷲ ލޯބިވެވޮޑިގެންވޭ.\nއަޙުމަދު: (ފުންމާލާފަ) ރަނގަޅު، ރަނގަޅު. ﷲ އަޅުގަނޑު ދެކެ ލޯބިވެވޮޑިގެންވޭ. އަދި އަޅުގަނޑުވެސް ﷲ ދެކެ ލޯބިވޭ.\nކާފައާއި މަންމަ: (ހީލާފައި) ﷲ ދަރިފުޅަށް ލޯބިވެވޮޑިގަންނަވާށި އަދި ރުހިވޮޑިގަންނަވާށި އަޙުމަދު.\nއެއަށްފަހު މަންމައާއި ކާފައާއި އަޙުމަދު މިއާޔަތް ކިޔެވިއެވެ. (وَمِنَ النَّاسِ مَن يَتَّخِذُ مِن دُونِ اللَّـهِ أَندَادًا يُحِبُّونَهُمْ كَحُبِّ اللَّـهِ ۖ وَالَّذِينَ آمَنُوا أَشَدُّ حُبًّا لِّلَّـهِ ۗ وَلَوْ يَرَى الَّذِينَ ظَلَمُوا إِذْ يَرَوْنَ الْعَذَابَ أَنَّ الْقُوَّةَ لِلَّـهِ جَمِيعًا وَأَنَّ اللَّـهَ شَدِيدُ الْعَذَابِ) سورة البقرة 165 މާނައީ: “އަދި ﷲ ފިޔަވައި އެކަލާނގެއާ އެއްފަދަ ޝަރީކުންތަކެއް ބަލައިގަންނަ ބަޔަކު، މީސްތަކުންގެ ތެރެއިންވެއެވެ. ﷲ ދެކެ ލޯބިވާ ފަދައިން، އެއުރެން އެ ޝަރީކުންދެކެ ލޯބިވެތެވެ. އަދި އީމާންވި މީހުން ﷲ ދެކެ ލޯބިވުން މާބޮޑެވެ. އަދި އަނިޔާވެރިވި މީހުންނަށް (އާޚިރަތްދުވަހުގެ) ޢަޛާބު ފެންނަހިނދު، ހަމަކަށަވަރުން އެންމެހާ ބާރުތައް މިލްކުވެވޮޑިގެންވަނީ ﷲ އަށްކަމާއި، އަދި ހަމަކަށަވަރުން ﷲއީ ޢަޛާބު ދެއްވުމުގައި ގަދަފަދަވެވޮޑިގެންވާ ރަސްކަލާނގެކަން އެއުރެންނަށް އެނގޭނެ ނަމައެވެ.”


Dr. Jameel, JP in vakivevadaigenfi - One Online\nކުރީގެ ނައިބު ރައީސް ޑރ. މުހައްމަދު ޖަމީލް އަހްމަދު ރާއްޖެ ވަޑައިގަތުމުން ގާސިމް އިބްރާހިމް މަރުހަބާ ދަންވަނީ --- ވަން ފޮޓޯ/ މުހައްމަދު އައުޒަމް\nކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު، ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީ (ޖޭޕީ) އިން ވަކިވެވަޑައިގެންފިއެވެ.\nޖޭޕީގެ ލީޑަރު އަދި މާމިގިލީ ދާއިރާގެ މެންބަރު ގާސިމް އިބްރާހިމްގެ ޕޮލިޓިކް އެޑްވައިޒަރުގެ މަގާމުގައި މިހާތަނަށް ވެސް ހުންނެވި ޑރ. ޖަމީލު "ވަން" އަށް ވިދާޅުވީ، ޖޭޕީން ވަކިވެ، ގާސިމަށް ސިޓީ ފޮނުއްވީ އިއްޔެ ކަމަށެވެ.\nޖޭޕީން ވަކިވާން ނިންމީ ޖަމީލު ވިދާޅުވި ގޮތުގައި، ޖޭޕީއަކީ މިވަގުތު ސަރުކާރު ކޯލިޝަންގެ ޕާޓްނަރަކަށް ވުމާއެކު އެޕާޓީގައި ހުރެގެން ކުރަން ބޭނުންވާ ސިޔާސީ މަސައްކަތްތައް ކުރުމަށް ފުރުސަތު ހަނިވެފައިވާތީ ކަމަށެވެ.\nޖޭޕީން ވަކިވެ އެހެން ޕާޓީއަކުން ފެނިދާނެތޯ ސުވާލު ކުރުމުން ޖަމީލު ވިދާޅުވީ، އެކަން ކުރަންޖެހޭ ވަގުތު އައުމުން ފެނިގެންދާނެ ކަމަށެވެ. ނަމަވެސް ސަރުކާރު ޖަވާބުދާރީ ކުރުވުމުގައާއި ގާނޫނީ މަސައްކަތުގައި ދެމިހުންނަވާނެ ކަމަށް ވިދާޅުވިއެވެ.\nއެއަށްފަހު ރައީސް ޔާމީންގެ ސަރުކާރާ ދެކޮޅަށް މަސައްކަތް ކުރައްވަމުން ގެންދެވި ޑރ. ޖަމީލު ޖޭޕީއާ ގުޅިވަޑައިގަތީ ފެބްރުއަރީ 10، 2018 ގައެވެ. ނަމަވެސް ޖޭޕީ ހިމެނިގެން އުފެއްދި ކޯލިޝަނެއްގެ ތެރެއިން މި ސަރުކާރު ވެރިކަމަށް ގެނައުމަށްފަހު ފަހަކަށް އައިސް ޖަމީލު ގެންދަވަނީ ސަރުކާރަށް ވަރަށް ބޮޑަށް ފާޑުވިދާޅުވަމުންނެވެ.\nއޭނާ ފަހުން މަސައްކަތް ކުރައްވަމުން ގެންދެވީ ޖަލު ހުކުމެއް ތަންފީޒު ކުރައްވަމުން ގެންދަވާ ރައީސް ޔާމީންގެ ގާނޫނީ ވަކީލުންގެ ޓީމުގައެވެ.\nގުޅޭ ޓެގު ސިޔާސީ ޕީޕީއެމް ޖުމްހޫރީ ޕާޓީ ގާސިމް އިބްރާހިމް ޑރ. މުހައްމަދު ޖަމީލް އަހްމަދު ކުރީގެ ރައީސް އަބްދުﷲ ޔާމީން


Samsung TV gai vaadhaveri Apple ge Itunes!\nސެމްސަންގް ޓީވީގައި އެޕަލްގެ އައިޓިއުންސް!\nއަންނަ މާޗް މަހުން ފެށިގެން ސެމްސަންގުން ނެރޭ ޓީވީ ތަކުގައި އެ މީހުންގެ އެންމެ ބޮޑު ވާދަވެރިޔާ، އެޕަލްގެ "އައިޓިއުންސް" ގެ ހިދުމަތް ހިމަނައިފި އެވެ.\nއެޕަލް އާއި ސެމްސަންގަކީ ޓެކްނޮލޮޖީ ދާއިރާގައި އެންމެ ވާދަވެރި ހަތުރުންނެވެ. ސެމްސަންގް އިން ނެރޭ އުފެއްދުންތަކަކީ އެޕަލްގެ ކޮޕީ އުފެއްދުންތައް ކަމަށް "އެޕަލް" އަށް ލޯބިކުރާ ފަރާތްތަކުން އަބަދުވެސް ބުނެ އެވެ. އަދި ދެ ކުންފުނީގެ މެދުގައި ހިނގާ ދައުވާތައް ވެސް އޮވެއެވެ.\nމިއީ މި ދާއިރާގައި އެންމެ ކުރީގައި އުޅޭ ދެ ވާދަވެރިންނަށް ވާއިރު، ސެމްސަންގް ޓީވީއެއްގައި އެޕަލްގެ އައިޓިއުންސް ހިމެނުން ވެފައި ވަނީ އެންމެނަށް ސިހުން ގެނުވި ކަމަކަށެވެ.\nސެމްސަންގް ޓީވީގައި އެޕަލްގެ އައިޓިއުންސް ހިމަނާފައިވަނީ، ފިލްމާއި ޓީވީ ޝޯތައް ކުއްޔަށް ދޫކުރުމާއި ގަތުމުގެ ފުރުސަތު ހުޅުވައި ލަމުންނެވެ. އައިޓިއުންސް އަށް ވަދެމުވުމުގެ އިތުރުން ސްމާޓް ޓީވީ ތަކުން، އެއާޕްލޭ2ސަޕޯޓް މެދުވެރިކޮށް އެޕަލްގެ މިއުޒިކް ތަކާއި ފޮޓޯ އާއި ވީޑިއޯ ސްޓްރީމް ކުރެވޭނެ އެވެ.\nމި ހިދުމަތް ބޭނުން ކުރެވޭނީ "ދަ އައިޓިއުންސް މޫވީސް އެންޑް ޓީވީ އެޕްލިކޭޝަން" އިންނެވެ. ސެމްސަންގް އިން 2018 އާއި 2019 ގައި އުފައްދާފައިވާ ހުރިހާ ޓީވީ ތަކަކަށް މި އެޕްލިކޭޝަން މެދުވެރިކޮށް ހިދުމަތް ލިބޭނެ އެވެ. މިއީ އެޕަލް އިން އެމީހުންގެ އުފެއްދުން އެހެން ބަޔަކު ބޭނުން ކުރަން ހުއްދަ ދިން ފުރަތަމަ ފަހަރެވެ.\nކައިލީ ޖެންނާ ސްނެޕް ކުރުން ހުއްޓާލަނީ!


Moosun Goasve, Dhekunuge Atholhuthakah White Alert - Vaguthu\nމޫސުން ގޯސްވެ، ދެކުނުގެ އަތޮޅުތަކަށް ވައިޓް އެލާޓް\nމޫސުން ގޯސްވާނެކަމަށް ލަފާކޮށް ރާއްޖޭގެ އެންމެ ދެކުނުގެ އަތޮޅުތަކަށް ވައިޓް އެލާޓް ނެރެފިއެވެ. އެގޮތުން، ލ. އަތޮޅުން ފެށިގެން ސ. އަތޮޅާ ދެމެދަށް ވަނީ ވައިޓް އެލާޓް ނެރެފައެވެ.\nމޫސުމާ ބެހޭ ޤައުމީ އިދާރާ އިން ބުނެފައިވާ ގޮތުގައި، މިއަދު ހަވީރު 17:00 އިން ފެށިގެން، 22:00 އާ ދެމެދު، މި ސަރަޙައްދުތަކަށް ގުގުރުމާއެކު ބޯކޮށް ވާރޭ ވެހޭނެކަމަށް ބެލެވެއެވެ.


BCG vaccine ah coronavirus huttuvidhaanetha?\nޓީބީ އިން ދިފާއުވުމަށް މީގެ 100 އަށް ވުރެ ގިނަ އަހަރު ކުރިން އުފައްދާފައިވާ ބީސީޖީ ވެކްސިން އަކީ ރައްކާތެރި އެހާމެ އަގުހެޔޮ ވެކްސިން އެކެވެ. އަދި މި ވެކްސިން ދިނުމުން ހަށީގަނޑުގެ ދިފާއީ ބާރު ގަދަވާ ކަމަށް ވެއެވެ. ނަމަވެސް ޔޫރަޕްގެ ގައުމުތަކުގައި މި ވެކްސިން ބޭނުން ނުކުރާތާ އެތައް އަހަރެއް ވެއްޖެ އެވެ.\nނިއުޔޯކް ޓައިމްސްގައިވާ ރިޕޯޓެއް ބުނާ ގޮތުގައި މިހާރު ގިނަ ސައިންސްވެރިން ގަބޫލުކުރާ ގޮތުގައި ކޮރޯނާވައިރަހާ ހަނގުރާމަ ކުރުމުގައި މި ވެކްސިންގެ ބޭނުން ހިފިދާނެ އެވެ. ޚާއްސަކޮށް މި ވައިރަހާ ކުރާ ހަނގުރާމައިގެ އެންމެ ކުރީ ސަފުގައި ތިބޭ ސިއްހީ ޚިދުމަތްތެރިންނަށް ރައްކާތެރިކަން ހޯދައިދިނުމަށް މި ވެކްސިން އަށް ކުޅެވިދާނެ ރޯލެއް ބެލުމުގެ މަސައްކަތް މިހާރު ސައިންސްވެރިން ކުރަމުން އެބަ ދެއެވެ.\nބީސީޖީ ވެކްސިން އަކީ މިހާރުވެސް ތަރައްގީ ވަމުން އަންނަ ގައުމުތަކުގައި ވަރަށް ފުޅާ ދާއިރާއެއްގައި ބޭނުންކުރަމުންދާ އެއްޗެކެވެ. މިހާރު ސައިންސްވެރިން ގަބޫލުކުރަނީ ވެކްސިން ޖެހުމުން ދިފާއު ވެވެނީ ހަމައެކަނި ޓީބީ އިން ނޫން ކަމަށާއި އެއަށް ވުރެ ބޮޑު ދައުރެއް މި ވެކްސިނުން ކުޅޭ ކަމަށެވެ.\nއަލަށް އުފަންވާ ތުއްތު ކުދިންނަށް ދިމާވާ ތަފާތު މައްސަލަތަކުގައި މަރުވުމުން ސަލާމަތްވުމުގައި ވެސް މި ވެކްސިންގެ ފައިދާ ބޮޑެވެ. އަދި ނޭވާލުމުގެ ނިޒާމުގެ ތަފާތު މައްސަލަތަކުގެ ބާރު ކުޑަކޮށްދިނުމުގައި މި ވެކްސިންގެ ފައިދާ ބޮޑެވެ.\nހަށިގަނޑަށް ވަންނަ ތަފާތު ބެކްޓީރިއާ، ވައިރަސް އަދި ޕެރަސައިޓް ފަދަ އެއްޗެތި ދިފާއީ ނިޒާމަށް ދެނެގަނެވި އެއަށް ސަމާލުވެ ރެސްޕޮންޑްކުރަން ދިފާއީ ނިޒާމު "ތަމްރީނު"ކުރުމުގެ މަސައްކަތް ބީސީޖީ ވެކްސިނުން ކުރާ ކަމަށް ތަޖުރިބާކާރުން މިހާޜު ގަބޫލު ކުރެ އެވެ.\nނަމަވެސް ކޮރޯނާވައިރަސް އާ ހަނގުރާމަކުރުމަށް މިއީ އެންމެ ރަނގަޅު ވެކްސިން ކަމަށް ބެލެވޭ ހެކި އަދި ލިބިފައިވަނީ ވަރަށް މަދުންނެވެ. ނަމަވެސް ކްލިނިކަލް ޓްރައަލްސްތަކެއް ހަދައިގެން އެތައް މަސް ފަހުން މި ސުވާލުތަކުގެ ޖަވާބު ލިބޭ ވަރު ވާނެ އެވެ.\nއޮސްޓްރޭލިޔާގެ މެލްބަންގެ ސައިންސްވެރިން މިދިޔަ ހޯމަ ދުވަހު ވަނީ އެތައް ހާސް ފިޒީޝަނުންނަކާއި ނަރުހުންނަކަށް އަދި ރެސްޕިރޭޓަރީ ތެރަޕިސްޓުންނަކަށް ބީސީޖީ ވެކްސިން ނުވަތަ ޕްލެސީބޯ ދޭން ފަށާފަ އެވެ. ޕްލެސީބޯ އަކީ އަސްލު ވެކްސިނެއް ނޫނެވެ. ނަމަވެސް މި ދޭ މީހުންނަކަށް އެ މީހުންނަށް ދިނީ އަސްލު ވެކްސިން ނޫންކަމެއް ނޭނގޭނެ އެވެ. މިއީ ބޭހުގެ އަސަރުކުރާ ގޮތް ބެލުމަށް ހަދާ ޓްރައަލްތަކުގައި އާއްމުކޮށް ކަންކުރާ ގޮތެވެ.\nމި ޓްރަޔަލްތަކުގައި ބަލަނީ ބީސީޖީ ވެކްސިނުން ކޮރޯނާވައިރަހަށް ކުރަނީ ކިހާ ވަރެއްގެ އަސަރެއްތޯ އެވެ.\n"އެއްވެސް މީހަކު ނުބުނޭ މިއީ ކޮރޯނާވައިރަސްގެ ރިމެޑީ އެކޭ، ނޫނީ އެ ބަލީގެ ހައްލެކޭ މިއީ. އަހަރެމެން މިއުޅެނީ ސިއްހީ ޚިދުމަތުގައި ތިބި މީހުންނަށް ބަލި ޖެހުމުން އެމީހުން އަވަހަށް ބަލިން ފަސޭހަ ވާނެ ގޮތެއް ވޭތޯ ބަލަން. އެ މީހުންގެ ބަލި ފަސޭހަވެގެން އަލުން އެނބުރި އަވަހަށް އާދެވިގެންތާ ބަލި މީހުންނަށް އެކަށީގެންވާ ގޮތެއްގައި ފަރުވާ ދެވޭނީ،" މެލްބަން ޔުނިވަސިޓީގެ އިންފެކްޝަސް ޑިޒީޒް ރިސާޗާ ބުންޏެވެ.\nސިއްހީ ޚިދުމަތްދޭ 1،000 މީހުންނަށް ވެކްސިން ދީގެން ހަދާ ކްލިނިކަލް ޓްރައަލް އެއްގެ މަސައްކަތް މީގެ 10 ވަރަކަށް ދުވަސް ކުރިން ނެދަލެންޑްސްގައި ވެސް ފަށާފައިވާއިރު މިހާތަނަށް 800 އަށް ވުރެ ގިނަ ހެލްތު ކެއާ މަސައްކަތްތެރިން ވަނީ މި ޓްރައަލްގައި ބައިވެރިވެފަ އެވެ. އޮސްޓްރޭލިޔާގައި ގޮތަށް ނެދަލެންޑްގައި ވެސް ވެކްސިން ދޭ މީހުންގެ ދެ ބައިކުޅަ އެއްބައި މީހުންނަށް ދޭނީ ޕްލެސީބޯ އެވެ.\nމި ޓްރައަލްގެ ނަތީޖާއެއް ލިބެން މަދުވެގެން ހަތަރު މަސް ނަގާނެ ކަމަށް ސައިންސްވެރިން ބުނެ އެވެ.\n"މި ވެކްސިން ދީފައިވާ އިންސާނުންގެ ކްލިނިކަލް ޓްރައަލްސްތަކުގެ ވަރަށް ގިނަ މައުލޫމާތު އަހަރެމެންނަށް މިހާތަނަށް ލިބިފައިވޭ. އެ މައުލޫމާތުން ހާމަވާ ގޮތުގައި ވައިރަލް އަދި ޕެރަސައިޓިކް އިންފެކްޝަންތަކުން މި ވެކްސިން ޖެހުމުން ދިފާއު ކޮށްދޭ،" ޓްރައަލްގައި މަސައްކަތްކުރައްވާ ސައިންސްވެރިއަކު ވިދާޅުވި އެވެ.\nބީސީޖީ ވެކްސިންގެ ތާރީޚު ވަރަށް އާދަޔާޚިލާފެވެ. މި ވެކްސިންގެ ޚިޔާލު އުފެދުނީ 1800 އަހަރު ތަކުގެ ތެރޭގައި މިލްކްމެއިޑްގެ ގޮތުގައި މަސައްކަތްކުރި މީހުންނަށް އެއްގޮތަކަށް ވެސް ޓީބީ ނުޖެހޭކަން ސާބިތުވުމުންނެވެ. މި ވެކްސިންއަށް ނަން ދީފައިވަނީ ވެކްސިން އިންވެންޓްކުރި ޑރ. އަލްބާޓް ކަލްމޭޓް އަދި ޑރ. ކެމީލޭ ގުއަރިންގެ ނަމުންނެވެ. ވެކްސިން 1900 ގެ އަހަރު ތަކުގައި އުފެއްދީ މައިކޯބެކްޓްރީއަމް ބޮވިސް އިންނެވެ. މިއީ ގެރި، ބަކަރި ފަދަ ޖަނަވާރުގެ ޓީބީ އިންފެކްޝަނުން ނަގާ އެއްޗެކެވެ.\nގެރީގެ ގްލޭންޑަކުން ނަގާ މި ބެކްޓީރިއަލް ސްކްރެޕިންގްސް ސައިންސްވެރިން ކަލްޗާ ކުރެ އެވެ. ގާތްގަނޑަކަށް 10 ވަރަކަށް އަހަރު ވަންދެން ކަލްޗާކުރުމަށްފަހު ލެބޯޓްރީގައި ތިބޭ ޖަނަވާރުތަކަށް ދީ ޓެސްޓްކޮށް މީގެން ގެއްލުމެއް ނުލިބޭ ވަރަށް ބާރު ދެރަކޮށްގެން ވެކްސިން އުފައްދަ އެވެ.\nމި ވެކްސިން އިންސާނުންނަށް ދޭން ފެށީ 1921 އެވެ. އަދި ދެ ވަނަ ބޮޑު ހަނގުރާމައިގެ ދުވަސްވަރު ވެސް ފުޅާ ދާއިރާއެއްގައި ވެކްސިން ބޭނުން ކުރި އެވެ. ފަހުން ވެކްސިން އާއްމުކޮށް ބޭނުން ކުރަމުން ދިޔައީ ތަރައްގީ ވަމުން އަންނަ ގައުމުތަކުގަ އެވެ. ސަބަބަކީ ޓީވީ ޖެހޭ މީހުން ފެންނަނީ އެ ގައުމުތަކުން ކަމަށް ވާތީ އެވެ. ކޮންމެ އަހަރަކު 100 މިލިއަން ތުއްތުކުދިންނަށް މި ވެކްސިން ދެއެވެ.\nދަރިން ބޭނުންނުވާ 17 މިލިއަން މީހުން ބަލިވެއިންނާނެ!\nމާދަމާ ރޯދަހެން ހީވެސް ނުވޭ!


މުވާސަލާތީ ހިދުމަތްތަކުން ޖީއެސްޓީނެގުމަށް ތާއިދު: ސަރުކާރު\nމުވާސަލާތީ ހިދުމަތްތަކުން ޖީއެސްޓީ ނެގުމަށް ކުރީގެ ސަރުކާރުން މަޖިލީހަށް ހުށަހަޅާފައިވާ ބިލަށް މި ސަރުކާރުން ތާއިދު ކުރާ ކަމަށް ސަރުކާރުން މިއަދު ބުނެފި އެވެ.\nރައީސް އޮފީހުގެ ސްޕޯކްސް ޕާސަން އައްބާސް އާދިލް ރިޒާ މިއަދު ވިދާޅުވީ ކުރީގެ ސަރުކާރުން މަޖިލީހަށް ވައްދާފައިވާ މުދަލާއި ހިދުމަތުގެ އަގުން ޓެކްސް ނެގުމުގެ ގާނޫނަށް ހުށަހަޅާފައިވާ އިސްލާހުގައިވާ މުވާސަލާތީ ހިދުމަތްތަކުގެ އަގުން ޖީއެސްޓީ ނެގުމަށް ސަރުކާރުން ތާއިދު ކުރާތީވެ، އެ ބިލް ފާސްވުމަށް ސަރުކާރުން މަސައްކަތް ކުރާނެ ކަމަށެވެ.\nމުވާސަލާތީ ހިދުމަތްތަކުން ޖީއެސްޓީ ނެގުމުގެ އިސްލާހު ފާސްވެއްޖެ ނަމަ މޯބައިލް ފޯނުތަކުގެ ހިދުމަތްތަކުންނާއި ކޭބަލް ޓީވީގެ ހިދުމަތުގެ އިތުރުން އިންޓަނެޓްގެ ހިދުމަތް ހޯދާ ފަރާތްތަކުން ވެސް ޖީއެސްޓީ ނަގާނެ އެވެ.\nކުރީގެ ރައީސް މުހައްމަދު ނަޝީދުގެ އިގްތިސާދީ ޕެކޭޖުގެ ދަށުން މަޖިލީހުން ފާސްކުރި ޖީއެސްޓީގެ ގާނޫނަށް ހުށަހަޅާފައިވާ އިސްލާހުގެ ތެރެއިން ބައެއް ކަންތައްތަކަކަށް މިސަރުކާރުން ތާއިދު ނުކުރާ ކަމަށް އައްބާސް ވިދާޅުވި އެވެ. އޭނާ ވިދާޅުވީ، އޭގެ ތެރޭގައި، ފެން ބިލްތަކުން ވެސް ޖީއެސްޓީ ނެގުމަށް ހުށަހަޅުއްވާފައިވާ އިސްލާހަށް ތާއިދު ނުކުރާ ކަމަށެވެ.\n"މުވާސަލާތީ ހިދުމަތްތަކުން އެކަނި ޖީއެސްޓީ ނެގުމަށް ހުށަހަޅާފައިވާ އިސްލާހަށް ތާއިދު ކުރަން. މުވާސަލާތީ ހިދުމަތްތަކޭ މި ދަންނަވަނީ ފޯނުގެ ހިދުމަތްތަކާއި ކޭބަލް ޓީވީގެ ހިދުމަތަކުގެ އިތުރުން މުވާސަލާތާ ގުޅޭ އެހެނިހެން ހިދުމަތްތައް. އެ ބިލް މަޖިލީހުން ފާސްވުމަށް ސަރުކާރުން މަސައްކަތް ކުރާނެ،" އައްބާސް ވިދާޅުވި އެވެ.\nކުރީގެ ސަރުކާރުގެ ފަރާތުން ހިތަދޫ އުތުރު ދާއިރާގެ މެންބަރު މުހައްމަދު އަސްލަމް ވެސް ޖީއެސްޓީގެ ގާނޫނަށް ގެންނަށް އިސްލާހު ގެންނަން ހުށަހަޅުއްވާފައިވެ އެވެ. އެ އިސްލާހުތެރޭގައި ހިމެނެނީ ފެރީއާއި ބަހުގައި ނުވަތަ ޓެކްސީގައި ދަތުރު ކުރާ މީހުންނާއި ލުއި ދާގީނާ ގެންގޮސްދިނުމުގެ ހިދުމަތުން ޖީއެސްޓީ ނަގައިގެން ނުވާނެ ކަމަށެވެ. އަދި ރާއްޖެ އިން ބޭރަށް މުދާ ގެންގޮސް ގެނައުމުގެ ހިދުމަތުން ޖީއެސްޓީ ނަގައިގެން ނުވާނެ ކަމަށެވެ. ނަމަވެސް ސަރުކާރުން އެ އިސްލާހުތަކަށް ތާއިދު ކުރާ ކަމެއް ނުބުނެ އެވެ.\nއައްބާސް ވިދާޅުވީ ޓެކްސް ނެގުމާ ބެހޭ އިދާރީ ބިލަށް ކުރީގެ ސަރުކާރުން ހުށަހަޅުއްވާފައިވާ އިސްލާހަށް ވެސް މިހާރުގެ ސަރުކާރުން ތާއިދު ކުރާ ކަމަށެވެ. އަދި ކުރީގެ ސަރުކާރުން މަޖިލީހަށް ވައްދާފައިވާ ބައެއް ބިލްތަކަށް މި ސަރުކާރުން ތާއިދު ކުރާ ކަމަށް އޭނާ ވިދާޅުވި އެވެ.\nކުރީގެ ސަރުކާރުން މަޖިލީހަށް ހުށަހަޅާފައިވާ ބިލްތަކުގެ ތެރެއިން މިހާރުގެ ސަރުކާރުން ތާއިދު ކުރާ ބިލްތައް މަޖިލީހުގައި ކުރިއަށް ގެންދިއުމަށް މަޖިލީހުގެ ގަވާއިދަށް ދަނީ އިސްލާހުތަކެއް ގެންނަމުންނެވެ. އަދި އެ އިސްލާހުތަކުގެ ތެރޭގައި ސަރުކާރު ހިންގާ ޕާޓީގެ މެންބަރަކު މަޖިލީހުގައި ނެތަސް ސަރުކާރުގެ ބިލް މަޖިލީހަށް ވެއްދޭނެ އިސްލާހުތަކެއް ވެސް ގެންނެވުމަށް އިސްލާހުތަކެއް ހުށަހަޅާފައިވެ އެވެ.\nމުވާސަލާތީ ހިދުމަތްތަކުން ޖީއެސްޓީ ނެގުމަށް ކުރީގެ ސަރުކާރުން މަޖިލީހަށް ހުށަހަޅާފައިވާ ބައެއް ބިލްތަކަށް ސަރުކާރުން ތާއިދު ކުރާކަމަށް ބުނެފައިވާ އިރު، މިސަރުކާރާ ބައިއަތު ހިފާފައިވާ ޕާޓީތަކުގެ ލީޑަރުން ވިދާޅުވަމުން ގެންދެވީ ޖީއެސްޓީ ނެގުމަށް ރާއްޖެ ތައްޔާރު ނޫން ކަމަށެވެ. އަދި އެހެން ވިދާޅުވި ބައެއް ބޭފުޅުން މިހާރުގެ ސަރުކާރުގެ އިގްތިސާދާ ގުޅުން ހުރި ދާއިރާތަކުގެ ވަޒީރުކަން ވެސް ކުރައްވަމުން އެބަގެންދަވަ އެވެ.\nޝަފްރާޒް އހ 58 މިނެޓު ކުރިން


ބިޑް ހުށަހެޅުމުގެ ދަޢުވަތު\nމި ކައުންސިލްގެ ނަންބަރު: (IUL)225-ID/225/2021/38 (14 ޑިސެންބަރު 2021)އިޢުލާނާ ގުޅިގެން ހުށަހަޅާފައިވާ ބީލަން އަގުބޮޑު ކަމަށް ފެންނާތީ، އެ ބީލަން ބާޠިލްކޮށް، މި މަސައްކަތަށް ޝައުޤުވެރިވާ ފަރާތްތަކަށްއެކްސްޓެންޝަން ޢިމާރާތުގެ މަސައްކަތަށް ބީލަން ހުށަހެޅުމުގެ ދަޢުވަތު އަލުން ހުޅުވާލަމެވެ.\nމި ބީލަމުގައި ބައިވެރިވެވޭނީ މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ "ޢިމާރާތްކުރުމުގެ ޢަމަލީ މަސައްކަތްކުރާފަރާތްތަކުގެ ގަވާއިދު" ގައިވާ ގޮތުގެމަތީން ރަޖިސްޓަރީވެފައިވާ ފަރާތްތަކަށެވެ. މިބީލަމުގައި ބައިވެރިވެވޭނީ އެރަޖިސްޓަރީގެ GC01، GC02 އަށް ޝަރުތުހަމަވާ ފަރާތްތަކަށެވެ.\nބީލަމުގައި ބައިވެރިވުމަށް ރަޖިސްޓްރީ ކުރުން އޮންނާނީ 2022 ޖަނަވަރީ 26 ވަނަ ދުވަހުން ފެށިގެން ޖަނަވަރީ 31 ވަނަ ދުވަހުގެ 11:00 ގެ ނިޔަލަށް ގޫގުލް ފޯމް https://forms.gle/q75aiksDrBDXv8Us7 އިންނެވެ. މި ބީލަމުގައި ބައިވެރިވެވޭނީ ރަޖިސްޓްރީ ކުރާ ފަރާތްތަކަށެވެ.\n3. މި ޕްރޮޖެކްޓްގެ ބިޑް ސެކިއުރިޓީގެ ގޮތުގައި 5,000.00 (ފަސް ހާސް ރުފިޔާ) ހުށަހަޅަން ވާނެއެވެ. ބިޑް ސެކިއުރިޓީގެ މުއްދަތަކީ ބީލަން ހުޅުވާ ތާރީޚުން ފެށިގެން 60 ދުވަހެވެ.\n4. މި ބީލަމާ ގުޅޭ އެންމެހައި ލިޔެކިޔުންތައް 2022 ޖަނަވަރީ 25 ވަނަ ދުވަހުން ފެށިގެން މި ކައުންސިލްގެ ވެބްސައިޓް www.halifatoll.gov.mv އިން ޑައުންލޯޑް ކުރެވެން ހުންނާނެއެވެ. އަދި މި ބީލަމާ ގުޅިގެން ދޫކުރެވޭ އެންމެފަހުގެ މަޢުލޫމާތުތައް ވެބްސައިޓް މެދުވެރިކޮށް ހޯދުމަކީ ބީލަމަށް ކުރިމަތިލާ ފަރާތުގެ ޒިންމާއެކެވެ.\n5. މި ބީލަމާ ގުޅޭގޮތުން ބާއްވާ ޕްރީބިޑް މީޓިންގ 2022 ޖަނަވަރީ 31 ވަނަ ދުވަހުގެ 11:00 ގައި އޮންނާނެއެވެ.\n6. މި ބީލަމާ ގުޅޭ އެއްވެސް ސުވާލެއްވާނަމަ 2022 ފެބުރުވަރީ2ވަނަ ދުވަހުގެ 11:00 ގެ ކުރިން ތިރީގައިވާ އެޑްރެހަށް މެއިލް ކުރެއްވުން އެދެމެވެ.\n7. ބީލަން ހުޅުވުން އޮންނާނީ 2022 ފެބުރުވަރީ 10ވަނަ ދުވަހު 11:00 ގައި މި ކައުންސިލްގެ ކޮންފަރެންސް ހޯލްގައެވެ. ބީލަން ހުށަހަޅަން ވާނީ ބަންދުކުރެވިފައިވާ ސިޓީއުރައެއްގައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، އިޢުލާން ނަންބަރު އަދި ބީލަން ހުށަހަޅާ ފަރާތުގެ ނަން ލިޔެފައި އޮންނަންވާނެއެވެ.\nފޯން ނަންބަރު: 6500120، 6500121\nސުންގަޑި: 10 ފެބުރުވަރީ 2022 11:00


މުހިއްދީން އާއި ތާޖުއްދީން މޮޅުވެއްޖެ\nއަޙްމަދު މުޖްތަބާ 24 Jun 2013, 11:58\nކްރިކެޓް ބޯޑް އޮފް މޯލްޑިވްސް އިން އިންތިޒާމް ކޮށްގެން ބާއްވާ ފިލިޕްސް ސްކޫލް ކްރިކެޓް ލީގް 2013ގެ 13 އަހަރުން ދަށުގެ އުމުރުފުރައިގެ މެޗު ތަކުގެ ތެރެއިން އިއްޔެ ކުޅުނު ފުރަތަމަ މެޗް، މުހިއްދީން ސްކޫލް އަދި ދެވަނަ މެޗް ތާޖުއްދީން ސްކޫލް ކާމިޔާބު ކޮށްފި އެވެ.\nކުޅިވަރު އެކުވެނީގެ އެއް ނަންބަރު ދަނޑުގައި އިއްޔެ ކުޅުނު ފުރަތަމަ މެޗު މުހިއްދީން ސްކޫލް ކާމިޔާބު ކުރީ ޖަމާލުއްދީން ސްކޫލާ ވާދަކޮށް ހަ ވިކެޓުންނެވެ. މެޗުގެ ޓޮސް ދިމާވުމުން ޖަމާލުއްދީން ކުޅެއަރައި 15 އޯވަރުގެ ތެރޭގައި ތިން ކުޅުންތެރިން ނުބައިވެގެން ހެދުނީ 166 ލަނޑެވެ. ޖަވާބުގައި މުހިއްދީން ސްކޫލް ކުޅެން އަރައި 15 އޯވަރުގެ ތެރޭގައި4ކުޅުންތެރިން ނުބައިވެގެން 167 ލަނޑު ހަދާފައި ވެއެވެ.\nއެ މެޗުގައި ޖަމާލުއްދީނުން އެންމެ ރަނގަޅަށް ކުޅުނީ، ނުބައިނުވެ 30 ލަނޑު ހެދި ހުސެއިން މަފާޒް އެވެ. މުހިއްދީން ސްކޫލުން އެންމެ ރަނގަޅަށް ކުޅުނީ 17 ލަނޑު ހެދި ނާއިލް އެވެ.\nދެވަނަ މެޗުގައި ޣިޔާސުއްދީން އިންޓަނޭޝަނަލް ސްކޫލާ ވާދަކޮށް ތާޖުއްދީން މެޗު ކާމިޔާބު ކުރީ 10 ވިކެޓުންނެވެ. ޓޮސް ދިމާވުމުން ޣިޔާސުއްދީން ކުޅެންއަރައި، 15 އޯވަރުގެ ތެރޭގައި ހެދުނީ 186 ލަނޑެވެ. ޖަވާބުގައި ކުޅެން އަރައި، ތާޖުއްދީން ވަނީ 14 އޯވަރުގެ ތެރޭގައި 187 ލަނޑު ހަދާފަ އެވެ. އެ މެޗުގައި ޣިޔާސުއްދީނުން އެންމެ ރަނގަޅަށް ކުޅުނީ، ނުބައި ނުވެ 20 ލަނޑު ހެދި ސާއިފް އެވެ. އަދި ތާޖުއްދީނުން އެންމެ ރަނގަޅަށް ކުޅުނީ ނުބައި ނުވެ 22 ލަނޑު ހެދި ރިސާން އެވެ.\nސްކޫލް ލީގުގައި މިއަދުވެސް ދެ މެޗު ކުޅެވޭނެ އެވެ. އެގޮތުން 2:00ގައި ފެށުމަށް ހަމަޖެހިފައިވާ ފުރަތަމަ މެޗުގައި ވާދަކުރާނީ ތާޖުއްދީން ސްކޫލާއި ކަލާފާން ސްކޫލް އެވެ. އަދި ދެވަނަ މެޗުގައި ވާދަކުރާނީ، އިސްކަންދަރު ސްކޫލާއި ޖަމާލުއްދީން ސްކޫލް އެވެ.


Isthiufaa dhinun laskuran jehidhaane kamah Singapore ge boduvazeeru vidhaalhuvejje - AO News\nއިސްތިއުފާ ދިނުން ލަސްކުރަން ޖެހިދާނެކަމަށް ސިންގަޕޫރުގެ ބޮޑުވަޒީރު ވިދާޅުވެއްޖެ\nސިންގަޕޫރުގެ ބޮޑުވަޒީރު ލީ ސިއެން ލޫންގް. --ފޮޓޯ: ރޮއިޓާސް\nމިހާރު މުޅި ދުނިޔޭގައި ހަލުވިކަމާއެކު ފެތުރެމުންދާ ކޮރޯނާވައިރަސް (ކޮވިޑް-19)ގެ ސަބަބުން މަގާމުން އިސްތިއުފާ ދިނުން އިތުރަށް ލަސްކުރަންޖެހިދާނެކަމަށް ސިންގަޕޫރުގެ ބޮޑުވަޒީރު ލީ ސިއެން ލޫންގް ވިދާޅުވެއްޖެއެވެ.\nމިހާރު އުމުރުން 68 އަހަރުގެ ލީ ނިންމަވާފައިވަނީ 70 ވަނަ އުފަންދުވަސް ފާހަގަކުރެއްވުމުގެ ކުރީން މަގާމުން އިސްތިއުފާ ދެއްވުމަށް ކަމަށާއި، މިހާރު އެ ގައުމުގައި ކޮވިޑް-19ގެ ހާލަތު އޮތްގޮތަށް ބަލާއިރު އެކަން އެގޮތަށް ކުރެވެން ނެތް ކަމަށާއި، މިހާރުގެ ހާލަތު ރަނގަޅުވުމުން ނޫނީ އެގޮތަށް ނިންމެވެން ނެތް ކަމަށް ވެސް ވިދާޅުވިއެވެ.\n“ކުރީން އަހަރެން އުއްމީދު ކުރީ 70 ވަނަ އުފަންދުވަހުގެ ކުރީން މަގާމުން އިސްތިއުފާ ދޭން. އެކަމަކު، މިހާރު ކޮވިޑް-19ގެ ހަލާތުން އެއްކޮށް އަރައިގަތުމުން މެނުވީ އެކަން އެގޮތަށް ކުރެވޭކަށް ނެތް.” މިއަދު މިދެކޭ ސިންގަޕޫރުގެ ބާނީ ލީ ކުއާން ޔޫގެ ދަރިކަލުން ލީ ވިދާޅުވިއެވެ.\nދެކުނު އިރުމަތީ އޭޝިޔާ އަށް ނިސްބަތްވާ ސިންގަޕޫރު ހިމެނެނީ މިހާރު މުޅި ދުނިޔެއަށް ކުރިމަތިވެފައިވާ ކޮވިޑް-19ގެ ބަލިމަޑުކަމުގެ ތެރޭގައި އިންތިހާބު ބޭއްވި މަދު ގައުމުތަކުގެ ތެރޭގައެވެ. އެގޮތުން، އެ ގައުމުގައި މި ޖުލައި މަހުގެ 10 ވަނަ ދުވަހު ބޭއްވުނު އިންތިހާބު ކާމިޔާބުކުރީ މިހާރުވެސް ވެރިކަން ކުރާ ޕީޕަލްސް އެކްޝަން ޕާޓީ (ޕީއޭޕީ) އިންނެވެ. 1965 ވަނަ އަހަރުން ފެށިގެން އެ ގައުމުގައި ވެރިކަންކުރާ ޕީއޭޕީ އަށް މި ފަހަރުގެ އިންތިހާބު ކާމިޔާބު ކުރެވުނީ ވަރަށް ކުޑަ ތަފާތަކުންނެވެ.\nމިހާރު މުޅި ދުނިޔޭން 16 މިލިއަނަށްވުރެ ގިނަ މީހުން ކޮވިޑް-19 އަށް ޕޮޒިޓިވްވެ، 644،679 އެއްހާ މީހުން މަރުވެފައިވާއިރު، ސިންގަޕޫރުން ވެސް ގާތްގަނޑަކަށް 50 ހާހެއްހާ މީހުން ވަނީ މި ބައްޔަށް ޕޮޒިޓިވްވެފައެވެ. އެ ގައުމުން މިބަލީގައި މިހާތަނަށް މަރުވެފައިވަނީ 27 މީހުންނެވެ.\nބޮޑުވަޒީރު ލީ ސިއެން ލޫންގްކޮރޯނާވައިރަސްކޮވިޑް-19އިސްތިއުފާދިނުންއޭޝިޔާދުނިޔެސިންގަޕޫރު


Sarukaaruge siyaasathu rangalhu, ekamaku dharani adhaanukurevumuge biru bodu: IMF\nއައިއެމްއެފް ޓީމުގައި އިސްކޮށް ހަރަކާތްތެރިވާ ފިިލިޕް.-- ފޮޓޯ: އަވަސް\n5 މާޗް 20195ކޮމެންޓް\nސަރުކާރުގެ ސިޔާސަތު ރަނގަޅު، އެކަމަކު ދަރަނި އަދާނުކުރެވުމުގެ ބިރު ބޮޑު: އައިއެމްއެފް\nސަރުކާރު އަދި މަރުކަޒީ ބޭންކުން ގެންގުޅޭ ސިޔާސަތުތައް ރަނގަޅު ކަމަށާއި ނަމަވެސް ރާއްޖޭގެ ދަރަނި ބޮޑުވެ، އަނބުރާ ދަރަނި އަދާނުކުރެވޭ ހާލަތަށް ދިއުމުގެ ބިރު ބޮޑުކަމަށް އިންޓަނޭޝަނަލް މަނިޓަރީ ފަންޑް( އައިއެމްްއެފް) އިން މިއަދު ބުނެފި އެވެ.\nމަރުކަޒީ ބޭންކުގައި މިއަދު ބޭއްވި ނޫސްވެރިންގެ ބައްދަލުވުމެއްގައި، ރާއްޖޭގެ މާލީ ހާލަތު ދެނެގަނެ، އެހީތެރިކަން ފޯރުކޮށްދިނުމަށް އައިއެމްއެފުން ކުރަމުން އަންނަ މަސައްކަތްތަކާ ގުޅޭގޮތުން މައުލޫމާތު ދެއްވަމުން، އެ ޓީމުގައި އިސްކޮށް ހަރަކާތްތެރިވާ ފިިލިޕް ކަރެމް ވިދާޅުވީ ދަރަނިން ސަލާމަތްވާން ސަރުކާރާއި މާލީ އިދާރާތަކުން ގެންގުޅޭ ސިޔާސަތުތައް ރަނގަޅު ކަމަށެވެ.\nއެގޮތުން ރާއްޖެ މިހާރު އޮޑީ "ޑެޓް ޑިސްޓްރެސް" އަކު ނޫން ކަމަށާއި ނަމަވެސް އެ ހާލަތު ކުރިމަތިވުމުގެ ބިރު އަދިވެސް އެބައޮތް ކަމަށް އޭނާ ވިދާޅުވި އެވެ.\nދެމެހެއްޓެނިވި ގޮތެއްގައި ދަރަނި ކުޑަ ކުރެވޭނީ ދައުލަތުގެ ދަރަނި އަދި ދައުލަތުން ގެރެންޓީ ދީގެން ނަގާ ލޯނުތައް ވަރަށް ރަނގަޅަށް މެނޭޖް ކުރަން ޖެހޭ ކަމަށާއި، ނަމަވެސް މެދު ރާސްތާ އަށް ބަލާއިރު އަދިވެސް ލަފާކުރެވެނީ އެފަދަ ދަރަނިތައް އިތުރުވާތަން ކަމަށް ފިިލިޕް ވިދާޅުވި އެވެ.\nދައުލަތުގެ ދަރަނި ބޮޑުވެފައި ވަނިކޮށް އާ ސަރުކާރުން އެކަން ހައްލު ކުރުމަށް ކުރަމުން އަންނަ މަސައްކަތްތައް ވެސް އައިއެމްއެފުން ވަނީ ފާހަގަ ކޮށްފަ އެވެ. އެގޮތުން ރާއްޖެ އާ ގުޅުންހުރި ގައުމުތަކުން މާލީ އެހީތައް ޔަގީން ކުރުމަށް އާ ސަރުކާރުން ދުރާލާ މަސައްކަތް ކޮށްފައިވުމަކީ ރަނގަޅު ކަމެއްގެ ގޮތުގައި އައިއެމްއެފުން ފާހަގަ ކުރެ އެވެ.\nއޭގެ އިތުރުން ދަރަނި އޮތް ވަރު ބަލައި، އެ މައުލޫމާތުތައް އާ ސަރުކާރުން އާންމު ކުރާތީ އައިއެމްއެފުން ވަނީ މަރުހަބާ ވެސް ކިޔާފަ އެވެ.\nދަރަނި އިގްތިސާދު އެމްއެމްއޭ އައިއެމްއެފް ފިނޭންސް\nތިޔައީ ކުދި ޤައުމުތަށް އަޅުވެތި ކުރަން އުޅޭ ބަޔެއް ރިބާ ކާންދޭން އުޅޭ ބަޔެއް ! ދަރަނީގެ ބޮޑު ބަޔަކީ ރިބާ !\nވެއްޓުނު ސަރުކާރުގެ ވަގުން އަތުން ފައިސާތައް ހޯދާއިގެން ދަރަނިތައް ދެއްކޭނެ. މާ ހާސްވާކަށް ނުޖެހޭނެ.\nތިޔައީ ކުދި ޤައުމުތަށް އަޅުވެތި ކުރަން އުޅޭ ބަޔެއް ރިބާ ކާންދޭން އުޅޭ ބަޔެއް ! ދަރަނި އެއީ ރިބާގެ ބޮޑުބަޔެއް !\nކުރީސަރުކާރުން ނަގާފައިހުރި ލޯނުތައް އޮއްވައި އިންޑިއާއަތުން އެއްފަހަރާ މާގިނަ ލާރި ނެގުނެ އެއީ ރަނގަޅުގޮތް؟ ކީކޭ މިކިޔަނީ؟ ގައިމު ނެގި އެއްޗަކުން ދަރަންޏެއް އަދާކުރީމެކޭ ނުބުނޭ. ޙަމަ އަމިއްލ ކެންޕޭނަށް އެބައި ބުރުއްސާނީ. ޙަމަ އެކައްޗެއް\nމި ކިޔާބިރު އެންމެ މަތީފަންތީގެ ގައުމުތަކުގަވެސް ހުރެއެންނޫންތަ


ސިފައިންގެ އަހަރީ ބަޑި މުބާރާތް ނިންމާލައިފި\n08 އޭޕްރީލް 2019 14:43\nއަލްމަރުޙޫމް މޭޖަރ އިނގިރޭސި އުމަރު މަނިކުގެ ހަނދާނީ ވާދައިގެ ތައްޓަށް ބޭއްވި ސިފައިންގެ އަހަރީ ބަޑި މުބާރާތް 2019، ނިންމާލައިފިއެވެ.\nމި މުބާރާތް ނިންމުމުގެ ގޮތުން ގިރިފުށީ ޓްރޭނިންގ ސެންޓަރުގައި މިއަދު ހެނދުނު ބޭއްވި ޚާއްޞަ ރަސްމިއްޔާތު ޝަރަފުވެރި ކޮށްދެއްވީ މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީއެވެ. މި ރަސްމިއްޔާތުގައި ޑިފެންސް މިނިސްޓަރ ވަނީ މުބާރާތުގެ ބައިވެރިންނާ މުޚާތަބު ކުރައްވާ ވާހަކަފުޅު ދައްކަވާފައެވެ.\nގިރިފުށީ ޓްރޭނިންގ ސެންޓަރުގައި ކުރިއަށްގެންދިޔަ، މިއަހަރުގެ ބަޑި މުބާރާތުގެ އިންޑިވިޖުއަލް ކެޓަގަރީން އެންމެ މޮޅު ބަޑިޖެހުންތެރިއެއްގެ މަޤާމް ހާސިލްކޮށްފައިވަނީ ސްޕެޝަލް ފޯސަސްގެ ސާޖަންޓް ފަސްޓް ކުލާސް ޝަކީބު ޒުޙައިރެވެ. ދެވަނަ މަޤާމް ހާސިލްކޮށްފައިވަނީ ސްޕެޝަލް ފޯސަސްގެ ސާޖަންޓް މުއާވިޔަތު ޙަނީފެވެ. އަދި ތިންވަނަ މަޤާމް ހާސިލްކޮށްފައިވަނީ ސްޕެޝަލް ފޯސަސްގެ ސާޖަންޓް މުޙައްމަދު އަޝްރަފެވެ.\nއެމްއެންޑީއެފްގެ ޔުނިޓްތަކުގެ މެދުގައި ކުރިއަށްގެންދިޔަ ޓީމް އިވެންޓް ފަޔަރިންތައް ކުރިއަށްދިޔައީ ދެ ގިންތިއަކަށް ބަހާލައިގެންނެވެ.\nމިގޮތުން ގިންތި އެކެއްގެ އެއްވަނަ ޓީމުގެ މަޤާމު ހާސިލްކޮށްފައިވަނީ، ސްޕެޝަލް ފޯސަސް އެވެ. މި ގިންތީގެ ދެވަނަ ޓީމްގެ މަޤާމު ކޯސްޓްގާޑަށް ލިބުނުއިރު ތިންވަނަ މަޤާމް ލިބިފައިވަނީ އެމްއެންޑީއެފް ސަދަން އޭރިއާ ޓީމަށެވެ.\nމި މުބާރާތުގެ ގިންތި ދޭއްގެ އެއްވަނަ ޓީމުގެ މަޤާމް ހާސިލްކޮށްފައިވަނީ ޕްރެޒިޑެންޝަލް ގާޑްސްގެ ޓީމެވެ. މި ގިންތީގެ ދެވަނަ ޓީމުގެ މަޤާމް ސްޕެޝަލް ޕްރޮޓެކްޝަން ގުރޫޕަށް ލިބިފައިވާއިރު ތިންވަނަ މަޤާމް ލިބިފައިވަނީ ޑިފެންސް އިންޓެލިޖަންސް ސަރވިސް އަށެވެ.\nމިދިޔަ މަހު 25 ވަނަ ދުވަހުން ފެށިގެން މިމަހު 08 ގެ ނިޔަލަށް ބޭއްވި މުބާރާތުގެ ވަނަވަނައަށް ދިޔަ ފަރާތްތަކަށް ތައްޓާއި، މެޑަލް އަދި ހަނދާނީ ލިޔުން ހަވާލުކޮށްދެއްވީ މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ އާއި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލްގެ އިތުރުން ޖެނެރަލް އޮފިސަރުންނެވެ.\nމިއަދު މި މުބާރާތުގެ ފައިނަލްގައި ބަޑިޖަހައި އެންމެ މަތިން މާކްސް ހޯދި ބަޑިޖެހުންތެރިންގެ ޓާރގެޓުތަކުގައި ޑިފެންސް މިނިސްޓަރާއި، ޗީފް އޮފް ޑިފެންސް ފޯސް ވަނީ ސޮއިކުރައްވާފައެވެ.\nސިފައިންގެ އަހަރީ ބަޑި މުބާރާތަކީ މޭޖަރ އިނގިރޭސި އުމަރު މަނިކުގެ ހަނދާނީ ވާދައިގެ ތައްޓަށް ބާއްވަމުންގެންދާ މުބާރާތެކެވެ. އަލްމަރްޙޫމް މޭޖަރ އިނގިރޭސި ޢުމަރު މަނިކަކީ ސިފައިންގެ ޚިދުމަތުގައި ދިގު މުއްދަތެއްގައި ޚިދުމަތްކުރައްވާފައިވާ، އިޚުލާޞްތެރިކަމާ ވަފާތެރިކަމާއެކު ސިފައިންގެ ބަޑިގުދަން ބެލެހެއްޓުމުގައި އިސްކޮށް މަސައްކަތްކުރައްވާފައިވާ އޮފިސަރެކެވެ.\nސިފައިންގެ އަހަރީ ބަޑި މުބާރާތް ނިންމުމުގެ ގޮތުން މިއަދު ބޭއްވި ރަސްމިއްޔާތުގައި ސިފައިންގެ ޖެނެރަލް އޮފިސަރުންނާއި ސީނިއަރ އޮފިސަރުންނާއި މުބާރާތުގައި ބައިވެރިވާ ޓީމްތަކުގެ ސިފައިންނާއި އެހެނިހެން ރޭންކްތަކުގެ ގިނަ އަދަދެއްގެ ސިފައިން ބައިވެރިވެލައްވާފައިވެއެވެ.\nމި ރަސްމިއްޔާތު ނިންމާލާފައިވަނީ ސިފައިންގެ ލަވައިންނެވެ.


Aluzthaaz Ali Zahir: Ilmi Zuvan vakeel eh | #Dhiislam\nއަލްއުސްތާޛު ޢަލީ ޒާހިރު: ޢިލްމީ ޒުވާން ވަކީލެއް\n4 years ago |0comment| March 2, 2014\nމީ އަލްއުސްތާޛު ޢަލީ ޒާހިރުގެ ޚުލާސާ ވަނަވަރެވެ. އެންމެ ކުރުކޮށް އަލްއުސްތާޛު ޢަލީ ޒާހިރާމެދު ލިޔެވޭނެ ބަސްކޮޅަކީ އަލީ ޒާހިރަކީ އުފެންދުންތެރި މަލްޓިޓާސްކު ބޭފުޅެއް’ ގެގޮތުގައެވެ. ………..\nއަލްއުސްތާޛު ޢަލީ ޒާހިރަކީ ދިވެހިރާއްޖޭގެ ޝަރުޢީ ކޯޓުތަކުގައި ވަކާލަތު ކުރައްވާ ވަކީލުންގެ ތެރެއިން ކޮމްޕަރޭޓިވް ލޯއިން މާސްޓަރސް ޑިގްރީ ޙާޞިލްކުރައްވާފައިވާ ހީވާގި ބޭފުޅެކެވެ. ރާއްޖޭގެ ޤާނޫނީ ދާއިރާގައި މިހާރު އަލަށް ފިޔަޖަހަމުން އަންނަ އެއްތަރިއެވެ. ނިމިދިޔަ ރިޔާސީ އިންތިޚާބުގައި ސްޕްރީމު ކޯޓުގައި އިންތިޚާބާ ގުޅިގެން ކުރިއަށް ދިޔަ ޝަރީޢަތްތަކުގައި އަލްއުސްތާޛު ޢަލީ ޒާހިރު ވަނީ އެމައްސަލަ ދިރާސާ ކުރެއްވި ޤާނޫނީ ޓީމާގުޅިގެން މުހިންމު ދައުރެއް އަދާ ކުރައްވާފައެވެ.\nޤާނޫނީ ދާއިރާއިން ފާހަގަ ވުމުގެ އިތުރަށް އަލްއުސްތާޛު ޢަލީ ޒާހިރު ފާހަގަ ކުރެވިފައިވަނީ ކުޅަދާނަ މޮޑަރޭޓަރެއްގެ ގޮތުގައެވެ. އެގޮތުން މިނިސްޓުރީ އޮފް އިސްލާމިކު އެފެއާޒުން ކޮންމެ ރަމަޟާން މަހަކު ކުރިއަށްގެންދާ އިޙްޔާ ފޯރަމްތައް މޮޑަރޭޓު ކުރައްވަވާ ހުށަހަޅުއްވާފައިވެއެވެ. އަދި ޤައުމީ ފެންވަރުގައި މިނިސްޓުރީ އޮފް އިސްލާމިކް އެފެއާޒުން އިންތިޒާމުކުރި ބައްދަލަވުންތައްވެސް މޮޑަރޭޓު ކުރައްވާފައިވެއެވެ.\nޓީވީއެމްއިން ގެނެސްދޭ ‘އިސްލާމީ ދިރިއުޅުން’ ޕްރޮގުރާމް ވަރަށް ޝައުޤުވެރިކަމާއެކު ގިނަ ދުވަސަތަކެއްވަންދެން ހުށަހަޅުއްވައިދެވި ކުޅަދާނަ ޕްރެޒެންޓަރެއްވެސްމެއެވެ.\nމީޑިއާއާއި ރަށްޓެހި، އިދިކޮޅު ސިޔާސީ ފަރާތްތަކާ މުޚާޠަބް ކުރުމުގައިވެސް މެދުމިނުގެ އުޞޫލުތައް ގެންގުޅުއްވާ ބޭފުޅެއްގެ ގޮތުގައި ނޫސްވެރިންނާ ޢާއްމުން ފާހަގަ ކުރާ އަލްއުސްތާޛު ޢަލީ ޒާހިރަކީ ޢަދާލަތު ޕާޓީގެ އިސްތަރުޖަމާނެވެ.\nބައިނަލްޢަޤުވާމީ ފެންވަރުގައި ޢިލްމީ އަދި އިޖުތީމާއި އަދި ސިޔާސީ ބައްދަލުވުންތަކުގައި ބައިވެރިވެވަޑައިގެންފައިވެއެވެ. އެގޮތުން ޖޯޑަން، މޭލޭސިއާ، ތުރުކީ ފަދަ ޤައުމުތަކުގައި ބޭއްވުނު ބައިނަލްޢަޤުވާމީ ބައްދަލުވުންތަކުގައި ބައިވެރިވެވަޑައިގެން ތަފާތު މައްސަލަތަކާމެދު ޢިލްމީ ޚިޔާލުފުޅުތައް ހުށަހަޅުއްވާފައިވެއެވެ.\nއަލްއުސްތާޛު ޢަލީ ޒާހިރަކީ ޒަމާނީ މައްސަލަތަކާމެދު ޢިލުމީ ދިރާސާ ކުރައްވާ، އެމައްސަލަތަކަށް ޝަރުޢީ އަދި ޤާނޫނީ އުޞޫލުތަކުގެ އަލީގައި ޙައްލު ހޯއްދަވައިދެއްވުމުގެ ވިސްނުން ލިބިވަޑައިގެންފައިވާ ބޭފުޅެކެވެ. އެގޮތުން މިޒަމާނުގައި ދުނިޔެއަށް ކުރިމަތިވެފައިވާ ކައުންޓަރ ޓެރަރިޒަމްއާއި ލޯ އެންފޯސްމެންޓު ޔުނިޓްތަކަށް ކުރިމަތިވާ މައްސަލަތަކާ، ސައިބަރ ޓެރަރިޒަމް ފަދަ ޒަމާނީ މައްސަލަތަކާ މެދު ބޭއްވިފައިވާ ތަފާތު އެކިއެކި ފޯރަމްތަކުގައި ބައިވެރިވެ ޢިލުމީ ތަޖުރިބާ ހިއްސާ ކުރައްވާފައިވެއެވެ.\nތައުލީމު ހާސިލު ކުރެއްވި ދުވަސްވަރު އަލްއުސްތާޛު ޢަލީ ޒަހީރަކީ ފާހަގަ ކޮށްލެވޭ ދަރިވަރެކެވެ. އަދި ތަޢްލީމަށްޓަކައި ނުހަނު ގިނަ ޤުރުބާނީތަކެއް ވެވަޑައިގެންފައިވާ ޢަޒުމް ވަރުގަދަ ބޭފުޅެކެވެ. ޢިލްމު އުނގެނުމަށްޓަކައި ކުރެއްވި ދިގު ދަތުރުފުޅުތަކަކީ ކިޔަވާކުދިން އެއިން ޢިބްރަތް ލިބިގަނެ ހިއްވަރު އާކުރަން ފުދޭނެ ދަތުރުފުޅުތަކެކެވެ. އެގޮތުން މެދުމަދަރުސީ ތަޢްލީމް ރާއްޖެއިން ފުރިހަމަ ކުރެއްވުމަށްފަހު ސާނަވީ ތަޢްލީމް ޙާޞިލްކުރެއްވީ ޕާކިސްތާނުންނެވެ. އަދި މަތީ ސާނަވީ ތައުލީމު ހާސިލުކުރައްވާފައިވަނީ ސަޢޫދީ ޢަރަބިޔާގައެވެ. އެއަށްފަހު ސަޢޫދީ ޢަރަބިޔާގެ މަޝްހޫރު މަދީނާ އިންޓަނޭޝަނަލް ޔޔުނިވަރސިޓީން ޢަރަބި ބަހުން ޑިޕްލޮމާ ޙާޞިލްކުރެއްވިއެވެ. އަދި މުޅިދުނިޔެއަށް މަޝްހޫރުވެފައިވާ އެ ޔުނިވަރސިޓީއިން ޝަރީޢާ އެންޑް އިސްލާމިކް ސްޓަޑީޒް އިން ފުރަތަމަ ޑިގްރީ ޙާޞިލް ކުރެއްވިއެވެ. އެހިސާބުން ތަޢްލީމް ޙާޞިލްކުރެއްވުމުގެ އެބުރަ މަސައްކަތް ނިންމަވާލެއްވީކީ ނޫނެވެ. އެހެނެއްކަމަކު އިތުރު ހިއްވަރަކާއެކު އައު ހަރުފަތް ތަކެއް ކަޑައްތު ކުރެއްވުމުގެ މަސައްކަތް ފެއްޓެވިއެވެ. އެގޮތުން މެލޭޝިޔާގެ މަޝްހޫރު އިންޓަރނޭޝަންލް އިސްލާމިކް ޔުނިވަރސިޓީގެ ޤާނޫނީ ޢިލްމު އުނގަންނައިދޭ ފެކަލިޓީއޮފް ލޯސް އިން ކޮމްޕަރޭޓިވް ލޯއިން މާސްޓާސް ޑިގްރީ ޙާޞިލް ކުރެއްވިއެވެ.\nއަލްއުސްތާޛު ޢަލީ ޒަހީރަކީ ތައުލީމީ ދާއިރާއަށް ވަރަށް އަގުހުރި ޚިދުމަތްތަކެއް ކޮށްދެއްވާފައިވާ ބޭފުޅެކެވެ. އެގޮތުން ދިވެހިރާއްޖޭގެ ޤައުމީ ޔުނިވަސިޓީގެ ފެކަލްޓީ އޮފް ޝަރީޢާއެންޑް ލޯ އާއި ފެކަލްޓީ އޮފް އިސްލާމިކް ސްޓަޑީސް ގައި ލެކްޗަރާއެއްގެ ގޮތުން މަސައްކަތް ކުރައްވާފައިވެއެވެ. އަދި މީގެ އިތުރަށް ތައުލީމީ ދާއިރާއަށް ޚާއްޞަކޮށް ޅަފަތުގެ ތައުލީމަށް ނުހަނު އިސްކަންދެއްވާ ބޮޑެތި އިސްލާޙީ ބަދަލުތަކެއް ގެނައުމުގެ ވިސްނުން ގެންގުޅުއްވާ ބޭފުޅެކެވެ. އަދި މިކަމުގެ ޢަމަލީ މަސަތްކަތުގެ ދަށުން އައިޑިއަލް ސުކޫލުގެ ނަމުގައި ޕްރީސުކޫލެއް އުފައްދަވައި ހިންގުމުގެ އެއް މުއައްސިސަކީވެސް އަލްއުސްތާޛު ޢަލީ ޒާހިރެވެ.\nކުރިއަށްއޮތް ރައްޔިތުންގެ މަޖިލީހުގެ އިންތިޚާބުގައި މާޅޮސްމަޑުލު އުތުރުބުރީ އިނގުރައިދޫ ދާއިރާއަށް އަލްއުސްތާޛު ޢަލީ ޒާހިރު ނިކުމެވަޑައިގަންނަވަނީ ދާއިރާގެ ރައްޔިތުންނަށްނަށާއި ޤައުމަށް ދިމާވެފައިވާ މައްސަލަތަކަށް ޙައްލު ހޯދަވައިދެއްވުމަށް ވަކާލާތު ކޮށްދެވުމުގެ މަތިވެރި ޢަޒުމުގައެވެ.


Mirey ves muzaaharaa hoonuve2meehaku hayyaru koffi | Mihaaru\nޕީޕީއެމް/ޕީއެންސީއިން މިރޭ މުޒާހަރާ ކުރަނީ: މިހާރު ފޮޓޯ:އަހުމަދު އައުސަން އިލްޔާސް\n29 ޖުލައި 2020 - 00:15 26 comments\nރޭގެ 8:15 ހާއިރު މުޒާހަރާ ފެށީ 100 އެއްހާ މީހުންނާ އެކު މަޖީދީ މަގާއި ޗާންދަނީ މަގު ގުޅޭ ކަންމަތިންނެވެ. އިދިކޮޅު ކޯލިޝަންގެ މަޖިލިސް މެމްބަރުން އިސްކޮށް ތިބި އެ މުޒާހަރާ އެ ސަރަހައްދުގައި ކުރިއަށް ގެންދާތާ 45 ވަރަކަށް މިނެޓް ފަހުން ފުލުހުން ވަނީ އެއްވުމުގެ ބައިވެރިން ފަހަތަށް ޖައްސަން މަސައްކަތް ކޮށްފަ އެވެ. އެކަން ފުލުހުން ކުރަން ފެށުމުން މުޒާހަރާގެ ބައިވެރިންނާއި ފުލުހުންނާ ކުރިމަތިލުންތަކެއް ހިނގި އެވެ. އެ ކުރިމަތިލުމުގެ ތެރެއިން ފުލުހުން ވަނީ މުޒާހަރާގައި އިސްކޮށް ހުރި ފިރިހެނަކު ހައްޔަރު ކޮށްފަ އެވެ.\nއެ ސަރަހައްދަށް އެއްވެ ތިބި މީހުން ފަހަތަށް ޖެއްސުމުން ދެން އެމީހުން ގޮސް އިށީނދެ ތިބީ މަޖީދީ މަގާއި މާވެޔޮ މަގު ގުޅޭ ކަންމަތީގަ އެވެ. އެ ތަނުގައި އިރުކޮޅަކު ތިބުމަށް ފަހު މާވެޔޮ މަގުން ކުރިއަށް ގޮސް އެކި މަގުތަކުގައި ހިނގީ އެވެ.\nރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އިސްތިއުފާއަށާއި ސަރުކާރަށް ފާޑު ކިޔަމުން އެކި މަގުތަކުގައި ހިނގުމަށް ފަހު، މަޖީދީ މަގަށް ނުކުތުމަށް އުޅުމުން ފުލުހުން ވަނީ އެކަމަށް ހުރަސް އަޅައިފަ އެވެ. ނަމަވެސް އަލިކިލެގެފާނު މަގުން މުޒާހަރާގެ ބައިވެރިން ވަނީ ފުލުހުންގެ ސަފު ފޫއަޅުވާލުމަށް ފަހު މަޖީދީމަގަށް ނުކުމެފަ އެވެ.\nމުޒާހަރާގެ ބައިވެރިން މަޖީދީ މަގުން ކުރިއަށް ދަނީ: މުޒާހަރާއިން ދެ މީހަކު ހައްޔަރު ކުރި-- މިހާރު ފޮޓޯ: އަހުމަދު އަވްޝަން\nމަޖީދީ މަގުން ކުރިއަށް ގޮސް ދެން މުޒާހަރާގެ ބައިވެރިން އިށީނީ ސޯސަން މަގާއި މަޖީދީ މަގު ގުޅޭ ކަންމަތީގަ އެވެ. އެ ތަނުން މުޒާހަރާގެ ބައިވެރިން ފޮނުވާލުމަށް ފުލުހުން ވަނީ ޕެޕާ ސްޕްރޭ ޖަހައިފަ އެވެ. އެ ސަރަހައްދުން ފުލުހުން ވަނީ މުޒާހަރާގައި އިސްކޮށް ހުރި ޕީޕީއެމްގެ ކައުންސިލް މެންބަރު އަހްމަދު ނަރީޝް ހައްޔަރުކޮށްފަ އެވެ.\nސޯސަން މަގު ކަންމައްޗަށް އެއްވެ ތިބި މުޒާހަރާގެ ބައިވެރިން ފަހަތަށް ޖެއްސުމުން މަޖީދީ މަގުން ކުރިއަށް ގޮސް 11:00 ޖަހާކަންހާއިރު މުޒާހަރާ ނިންމާލީ ބޮޑުތަކުރުފާނު މަގުގައި ހުންނަ ޕީޕީއެމްގެ އޮފީސް ކުރިމަތިންނެވެ.\nމުޒާހަރާ ނިންމާލުމުގެ ގޮތުން ވާހަކަ ދައްކަވަމުން ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވީ މުޒާހަރާ މި އޮތީ ރަސްމީކޮށް ފެށިފައި ކަމަށާއި މިރޭ ވެސް މާލޭގައި މުޒާހަރާ ކުރާނެ ކަމަށެވެ.\nEvvunthah nubeyvumashaai mask naalhai noolhen fuluhun angaifi\nއެއްވުންތައް ނުބާއްވަން ފުލުހުން އެންގުން\nފުލުހުންނަށް ތައުރީފް ކުރައްވަމުން އަބްދުއްރަހީމް ވިދާޅުވީ އެމްޑީޕީ ވެރިކަމަށް އަންނަ ކޮންމެ ފަހަރަކު ރާއްޖޭގެ މިނިވަންކަން ނަގާލައި ރައްޔިތުން ބަނޑަށް ޖައްސުވާ ކަމަށާއި އެކަންކަން ހައްލު ކޮށްދެނީ ސިފައިންނާއި ފުލުހުން ކަމަށެވެ.\nއިދިކޮޅު ފަރާތްތަކުން ކުއްލި ގޮތަކަށް މުޒާހަރާ ކުރަން ފެށީ މިދިޔަ އާދިއްތަ ދުވަހުގެ ރެ އެވެ. އެ ރޭ ވެސް މުޒާހަރާ ހޫނުވެ ދެ މީހަކު ހައްޔަރު ކުރި އެވެ. ނަމަވެސް މާގިނަ އިރުތަކެއް ނުވެ އެ ދެ މީހުން ދޫކޮށްލި އެވެ.\nކޮވިޑް-19 އިން ރައްކާތެރިވުމުގެ ގޮތުން އެއްވެ އުޅުން މަނާކޮށްފައިވަނިކޮށް އިދިކޮޅު ފަރާތްތަކުން ބާއްވާ މުޒާހަރާތަކުގައި އެއްވުމުގެ ބައިވެރިން މާސްކް އަޅައިގެން ތިއްބަސް އެއްވެސް ވަރަކަށް ގައިދުރު ކަމެއް ނުބަހައްޓަ އެވެ. އަދި ފުލުހުންނާ ކުރިމަތިލުން ހިނގާއިރު ބޮނޑިވެގެން އެއްވެ އުޅެ އެވެ.\nކޮވިޑް-19 އަށް ރާއްޖޭން ޕޮޒިޓިވްވާ މީހުންގެ އަދަދު އިތުރުވާން ފަށާފައިވާއިރު ފުލުހުން މިރޭ ވެސް ވަނީ އެއްވުންތައް ނުބޭއްވުމަށް އަންގައިފަ އެވެ. ވޭތުވެދިޔަ 24 ގަޑިއިރު ތެރޭ ވަނީ 137 މީހުން ޕޮޒިޓިވްވެފަ އެވެ.\nއިތުރު ލިޔުންތައް މުޒާހަރާ ފުލުހުން އިދިކޮޅު ފަރާތްތައް ޕީޕީއެމް ޕީޕީއެމް/ޕީއެންސީ އިއްތިހާދު ޕީޕަލްސް ނެޝަނަލް ކޮންގްރެސް ކުރީގެ މެމްބަރު އަބްދުއްރަހީމް އަބްދުﷲ


vnews - Ali shareef: Dhivehi kulhivaruga dhevanaeh neiy khidhumaiytherieh\nއަލީ ޝަރީފް --\nރާއްޖޭގެ ކުޅިވަރުގައި ދެވަނައެއް ނެތް ޚިދުމަތްތެރިޔާ ހ. ޔެލޯރޯސް އަލީ ޝަރީފް 66އ. ގައި އަވަހާރަވެއްޖެއެވެ.\nގިނަ ދުވަސްތަކެއްގައި އާލާސްކަންފުޅާ އުޅުއްވުމަށް ފަހު އަލީ ޝަރީފް އަވަހާރަވުމުން ފަސްތާނު ލާފައިވަނީ މިރޭ އިޝާނަމާދަށް ފަހުގައެވެ.\nރާއްޖޭގައި ކުޅުނު ގިނަ ކުޅިވަރުތައް ރޭޑިއަންޓަށް ކުޅުއްވި އަލީ ޝަރީފް ކުޅިވަރުގެ މައިދާނަށް ނިކުމެވަޑައިގެންނެވީ އުމުރުން 15 އަހަރުގައެވެ. އެންމެ ބޮޑަށް ފާހަގަކުރެވިފައި ވަނީ ހޮކީ އާއި ފުޓްބޯޅަ އަދި ބާސްކެޓްގައެވެ. މީގެ އިތުރުން އެތްލެޓިކްސް އާއި މަންޑި އާއި އެހެންވެސް ކުޅިވަރުތަކުގައި އަލީ ޝަރީފް ފާހަގަ ކުރެވިގެންދިޔައެވެ.\nރޭޑިއަންޓަށް އެތައް ކާމިޔާބެއް ހޯއްދަވައިދެއްވިއިރު އަލީ ޝަރީފް ވަނީ 1979 ވަނަ އަހަރު ނިއުރޭޑިއަންޓް އުފައްދަވައި އެ ކުލަބަށް ކުޅުންތެރިއެއްގެ ގޮތުގައި ހޮކީ އާއި ފުޓްބޯޅައިގައި ވެސް ކާމިޔާބުތަކެއް ހޯއްދަވައިދެއްވާފައެވެ. އެއަށްފަހު ކުލަބުގެ ހިންގުމުގައި ގިނަ އަހަރުތަކެއްގައި ހިދުމަތްކުރައްވާފައި ވެއެވެ.\nދިވެހި ކުލަބަކުން މިހާތަނަށް ހޯދި އެންމެ ބޮޑު ކާމިޔާބު ކަމަށްވާ 2005 ވަނަ އަހަރުގެ އޭއެފްސީ ކަޕްގެ ތިން ވަނަ ނިއު ހޯދިއިރު އޮފިޝަލުންގެ ތެރެއިން އިސް މޭސްތިރިއަކީ އަލީ ޝަރީފެވެ.\nރިޔޫނިއަންގައި 1979 ވަނަ އަހަރު ބޭއްވި ފުރަތަމަ އިންޑިއަން އޯޝަން އައިލެންޑް ގޭމްސްގައި ވާދަކުރުމަށް އެކުލަވާލި ގައުމީ ބާސްކެޓްބޯޅަ ޓީމުގައި އަލީ ޝަރީފް ވަނީ ކުޅުއްވާފައެވެ.\nއަލީ ޝަރީފްގެ ބޭފުޅުންގެ ތެރެއިން ނިއު ރޭޑިއަންޓްގެ އެކްސްކޯގައި މަސައްކަތްކުރެއްވި ހައި ކޯޓުގެ ކުރީގެ ފަނޑިޔާރު އައްބާސް ޝަރީފްގެ އިތުރުން ދެން ތިއްބެވި ބޭފުޅުންނަކީ ކޮމިއުނިކޭޝަން މިނިސްޓްރީގެ ޕާމަނަންޓް ސެކްރެޓަރީ މުހައްމަދު ޝަރީފާއި ބޭންކް އޮފް މޯލްޑިވްސްގެ ކުރީގެ ޗެއާޕާސަން ފަރީހާ ޝަރީފާއި ރާއްޖޭގެ ހަމައެކަނި އަންހެން ރިޒޯޓް މެނޭޖަރު މާރިޔާ ޝަރީފެވެ.\nމާތް ﷲ އަލީ ޝަރީފްގެ ފުރާނައަށް ސުވަރުގޭގެ ދާއިމީ ނިއުމަތް މިންވަރު ކުރައްވައި އާއިލާއަށް ކެތްތެރިކަން މިންވަރު ކުރައްވާށިއެވެ.


vnews - Muslimunge adhaavaaitheriyaa Netherlands inthikhaabun balivejje\nމުސްލިމުންގެ އަދާވާތްތެރިޔާ ނެދަރލޭންޑްސް އިންތިޚާބުން ބަލިވެއްޖެ ކަމަށް ބެލެވެން ފަށައިފި\nމުސްލިމުންދެކެ ރުޅިއަރާ ލީޑަރު ވިލްޑަރސް އިންތިޚާބުގެ ކުރިން ބޭއްވި ބަހުސެއްގައި - ފޮޓޯ: އޭ.އެފް.ޕީ\nމުސްލިމުންގެ އަދާވާތްތެރިޔާ ގީއާރތު ވިލްޑަރސް ނެދަރލޭންޑްގައި މިއަދު ބޭއްވި އާންމު އިންތިޚާބުން ބަލިއްޖެކަމަށް ބެލެވެން ފަށައިފިއެވެ.\nގީއާރތު ވިލްޑަރސް އިންތިޚާބުން ބަލިވެއްޖެކަމަށް ބެލެވެން ފެށުނީ، މިއަދުގެ އިންތިޚާބާ ގުޅިގެން އާންމު ކުރެވުނު ވަގުތީ ނަތީޖާއިން ޕާލަމެންޓްގެ އެންމެ ގިނަ ގޮނޑި ކާމިޔާބުކުރެއްވީ މިހާރުގެވެސް ބޮޑުވަޒީރު މާރކް ރުޓޭ ކަމަށް ދެއްކުމާ ގުޅިގެންނެވެ.\nވަގުތީ ނަތީޖާތައް ދައްކާގޮތުން ބޮޑުވަޒީރު މާކް ރުޓޭގެ ލިބަރަލް ޕާޓީންވަނީ 150 ގޮނޑި ހިމެނޭ ޕާލަމެންޓްގެ 31 ގޮނޑި ކާމިޔާބު ކޮށްފައެވެ. ބޮޑުވަޒީރާ އިންތިޚާބުގެ ކެމްޕެއިންގައި އެންމެ ވާދަވެރި ކަމަށް ފެނުނު، މުސްލިމުންނަށް ނަފްރަތުކުރާ ވިލްޑަރސްގެ ފްރީޑަމް ޕާޓީއަށް ކާމިޔާބު ކުރެވިފައިވަނީ 19 ގޮނޑި ކަމަށް ވަގުތީ ނަތީޖާއިން ދައްކާފައި ވެއެވެ.\nއެ ޕާޓީއާއެކު 19 ގޮނޑި ކާމިޔާބު ކޮށްގެން އިތުރު އެހެން ދެޕާޓީއެއްވެސް ދެވަނައިގައި އުޅޭ ކަމަށް ބެލެވިފައިވާ ކަމަށް ނެދަރލޭންޑްސްގެ ޕަބްލިކް ބްރޯޑްކާސްޓަރ އެންއޯއެސްއިން ބުނެފައި ވެއެވެ.\nވިލްޑަރސްގެ ޕާޓީއަށް ނެދަރލޭންޑްސްގެ މިހާރު ހިނގަމުންދާ ޕާލަމެންޓްގައި ލިބިފައިވަނީ 12 ގޮނޑިއެވެ.\nމިއަދުގެ އިންތިޚާބުން ނުކުތް ވަގުތީ ނަތީޖާ ކަށަވަރު ވެއްޖެނަމަ ޕާލަމެންޓްގައި އެންމެ ބޮޑު ޕާޓީއަކަށް ވާނީ ބޮޑުވަޒީރު ރުޓޭގެ ލެބަރަލް ޕާޓީއެވެ. އަދި ކޯލިޝަން ސަރުކާރެއް އުފެއްދުމުގެ ފުރުސަތުވެސް ލިބިވަޑައިގަންނަވާނީ މިހާރުގެ ބޮޑުވަޒީރަށެވެ.\nއާ ސަރުކާރެއް އުފެއްދުމަށް އިތުރު ޕާޓީއަކާ ނުވަތަ ޕާޓީތަކާ ކޯލިޝަން ހަދަން ޖެހޭއިރު، ބޮޑުވަޒީރު ކޯލިޝަނަކަށް ވަޑައިގަތުން އެންމެ ގާތީ ކްރިސްޓިއަން ޑިމޮކްރަޓިކް އެފީލް ނުވަތަ ޑިމޮކްރަޓިކް ޕާޓީއާއެކު ކަމަށް ވެއެވެ.\nއިންތިޚާބުގެ ކުރިން ބޮޑުވަޒީރު މާކް ރުޓޭ ވިދާޅުވެފައިވަނީ، އިންތިޚާބަށްފަހުވެސް ވިލްޑަރސްގެ ފްރީޑަމް ޕާޓީއާ ކޯލިޝަން ނުހައްދަވާނޭ ކަމަށެވެ.\nނެދަރލޭންޑްސްގެ މިހާރުގެ ބޮޑުވަޒީރު މާކް ރުޓޭ މިއަދުގެ އިންތިޚާބުގައި ވޯޓްލައްވަނީ - ފޮޓޯ: އޭ.އެފް.ޕީ\nއާންމު އިންތިޚާބުގެ ކެމްޕެއިންގައި ވިލްޑާރސް ވަނީ، އޭނާގެ ޕާޓީއަށް ޕާލަމެންޓްގެ އަޣުލަބިއްޔަތު ލިބި، ނެދަރލޭންޑްސްގެ ބޮޑުވަޒީރުކަން ލިބުމާއެކު، މުޅި ނެދަރލޭންޑްސްގެ ސަރަހައްދީ އިންތައް މުސްލިމުންނަށް ބަންދުކުރާނޭ ކަމަށް ވައުދުވެފައެވެ. އަދި ނެދަރލޭންޑްސްގައި ހުރި މުސްލިމުންގެ ހުރިހާ މިސްކިތްތައް ބަންދުކޮށް، ގުރުއާނުގެ ކޮޕީތައް ވިއްކުން މަނާކޮށް އަދި ނެދަރލޭންޑްސް ޔޫރަޕްގެ އިއްތިހާދުންވެސް ބޭރުކުރާނޭ ކަމަށް ވައުދުވެފައި ވެއެވެ.\nމިއަދުގެ އިންތިޚާބުގައި ނެދަރލޭންޑްސްގެ އެތައް މިލިއަން މީހުން ވޯޓްލާން ނުކުމެފައި ވެއެވެ. މީގެ ކުރީން އިންތިޚާބެއްގައި ވޯޓްލާން ނުނިކުންނަށް މިންވަރަށް މީހުން ނުކުތް ކަމަށް ވެއެވެ.\nނެދަރލޭންޑްސް އާބާދީގައި ހިމެނޭ މީހުންގެ ތެރެއިން 12.9 މިލިއަން މީހުންނަށް ވޯޓް ލުމުގެ ހައްގު ލިބިފައިވާއިރު، މިއަދުގެ އިންތިޚާބުގައި 28 ސިޔާސީ ޕާޓީއެއް ވާދަކުރިއެވެ.\nތަފާސްހިސާބުތައް ދައްކާގޮތުން ނެދަރލޭންޑްސްގައި 840،000 ނުވަތަ 960،000 މުސްލިމުންގެ އާބާދީއެއް ދިރިއުޅެމުން ގެންދެއެވެ. ނެދަރލޭންޑްސްގައި ދިރިއުޅޭ ގިނަ މުސްލިމުންނަކީ ތުރުކީއާއި މޮރޮކޯ ދަރިކޮޅުގެ މީހުންނެވެ.\nމިއަދުގެ އިންތިޚާބުގެ ވަގުތީ ނަތީޖާ އާންމުކުރުމާއެކު ވިލްޑަރސް ކުރި ޓްވީޓެއްގައި ބުނެފައިވަނީ "އޭނާގެ ކިބައިން ބޮޑުވަޒީރު ރުޓޭ އަދި ސަލާމަތެއް ނުވާނެ" ކަމަށެވެ.


"Jazeera Maahauleh " Hoadhai Dhinumah Bandhu Kuraa Magu Thah Iulaan Kohffi - Vaguthu\n"ޖަޒީރާ މާހައުލެއް" ހޯދައިދިނުމަށް ބަންދު ކުރާ މަގުތައް އިއުލާން ކޮށްފި\nރައީސް އިބްރާހީމް މުހައްމަދު ސޯލިހްގެ ސަރުކާރުގެ ފުރަތަމަ މަސް ދުވަހު ތެރޭގައި ހިމެނޭ ވައުދެއް ކަމަށްވާ "ޖަޒީރާ މާހައުލެއް" ގާއިމް ކުރުމުގެ ވައުދު ފުއްދުމުގެ ގޮތުން، ކޮންމެ ހުކުރު ދުވަހަކު ބަންދު ކުރާ މަގުތައް ހައުސިން މިނިސްޓްރީން އިއުލާން ކޮއްފިއެވެ.\nމިއަދު ހައުސިން އެންޑް އާބަން ޑެވެލެޕްމެންޓުގައި ބޭއްވި ނޫސްވެރިންގެ ބައްދަލުވުމެއްގައި ހައުސިން މިނިސްޓްރީގެ ޑެޕިއުޓީ މިނިސްޓަރު އަލީ ޝާމިން ވިދާޅުވީ ޖެނުއަރީ 11 ވާ ހުކުރު ދުވަހުން ފެށިގެން ކޮންމެ ހުކުރު ދުވަހެއްގައި މަގުތަށް ބަންދު ކުރާނެ ކަމަށެވެ.\n"މަގުތައް ބަންދުކުރަން ފަށާއިރު ވެސް މަދުވެގެން 13 މަގެއް ބަންދުކުރާނެ ,މިކަމަށް އޮންނަ ތާއީދަކަށް ބަލާފައި މިކަން ފުޅާކުރަން ވިސްނާނީ،" ޝާމިން ވިދާޅުވި އެވެ.\nއެގޮތުން ބަންދު ކުރަން ނިންމާފައިވާ 13 މަގަކީ , ދޭލިޔާ ހިންގުން , މޫނިމާ ހިންގުން , ސިޓީ ޕާކުގެ ދެކުނަށް އޮތް ގޯޅި , ޑެއިޒީ މަގު , ދެވީނާ މަގު , ވައިދެރި ހިންގުން , ބެންތެޔޮ ގޯޅި , އަސުރުމާ ގޯޅި , ފަޑިޔާރު މަގު , ކާނޭޝަން މަގު , ކުޅި ދޮށު މަގު , ހިލާލީ މަގު , މަޖީދީ މަގެވެ.\nމަގުތައް ބަންދުކުރަން ނިންމާފައި ވަނީ ހެނދުނު 6:30 އިން 10:30 އަށެވެ.\nމި ވައުދު ފުރިހަމަކުރުމަށް އެންމެ ރަނގަޅު އުސޫލެއް ކަނޑައެޅުމަށް ޓްރާންސްޕޯޓް މިނިސްޓްރީ އާއި މާލެ ސިޓީ ކައުންސިލް އަދި ފުލުހުންނާ އެކު ހައުސިން މިނިސްޓްރީން ވަނީ މަޝްވަރާކޮށްފަ އެވެ.\n"މާލޭގައި އުޅޭ މީހުންތައް އަބަދު ބަންދުވެފައި އެ ހުންނަނީ. މި މަގުތައް ހުކުރު ދުވަހު ބަންދުކުރެވުނީމަ ކުޑަކުދިންނާއި އުމުރުން ދުވަސްވީ މީހުންނަށް މާލެއިން ޖަޒީރާ މާހައުލެއް އިހްސާސް ކުރެވޭނެ،" ޝާމިން ވިދާޅުވި އެވެ.\nޝާމިން ވިދާޅުވީ މަގުތައް ބަންދުކުރަން ނިންމާފައި ވާނީ ދުއްވާ އެއްޗެހީގައި އުޅޭ މީހުންނަށް ވެސް އުނދަގޫ ނުވާނެ ގޮތަށް ކަމަށެވެ.\n"އެއީ ހެނދުނު ދަތުރު ދާން ބޭނުންވާ މީހުންނަށް އަދި މެންދުރު ހުކުރު ނަމާދަށް ދާން ބޭނުންވާނެ މީހުންނަށް އުނދަގޫ ނުވާނެ ގޮތަށް،" އޭނާ ވިދާޅުވި އެވެ.\nސަރުކާރުގެ ފުރަތަމަ 100 ދުވަހު ހައުސިން މިނިސްޓްރީން ހަ ވައުދެއް ފުރިހަމަކުރުމަށް ކަނޑައަޅާފައިވެ އެވެ. އޭގެ ތެރެއިން ހަތަރު ވައުދަކީ ބޯހިޔާވެހިކަމާއި ފްލެޓްތައް ދިނުމުގެ ނިޒާމާއި ގުޅޭ ވައުދުތަކެކެވެ. މި ސަރުކާރުން ވައުދުތައް ފުރިހަމަ ކުރުމަށް ކަނޑައަޅާފައިވާ މުއްދަތު ގުނަނީ ބަންދު ދުވަސްތައް ނުލަ އެވެ.\nޖެނުއަރީ 3, 2019 14:14\nމަޖީދީމަގު ބަންދުކުރަނީ މޮޔަވެގެންތަ؟\nއާރބަން ޑިޒައިން ސާރ\nޖެނުއަރީ 3, 2019 14:37\nމާލޭ ސިޓީއޭ މިކިޔަނީ..އެކަމަކު މިއުޅެނީ މިތަން ޖަޒީރާކޮއް ރައްފުށު ވައްތަރުކުރާށޯ.. މި ސަރުކާރައް އެނގިލައްވާތޯ 'ސިޓީ' އޭ ކިޔަނީ ކޯޗަކައްކަމާއި ސިޓީތަކުގަ ހުންނަނީ ކޮން ސިފަތަކެއްކަން. ސިޓީއަކީ އާރބަން ސެންޓަރަކައް ކިޔާ ނަމެއް. ސިޓީ ތަކުގަ ސިފަތަކުގެތެރޭ ހައިރައިޒް ބިލްޑިންގުސް އާއި މެޓްރޯޕޮލިޓަނަ ލައިފްސުޓައިލް ހުންނަންޖެހޭ..ވީމާ ސިޓީއެއް ޖަޒީރާ ކޮއްފިއްޔާމުން އެއީ ސިޓީ ކޮންސެޕްޓާއި ދުރުވެވުނީ..އާރބަނަ ޕުލޭނިންގަ ޖަޒީރާކުރެވެނީއޭ ބުނާ މާނައެންމެ ގާތްކުރަނީ ސަބް އާރބްސް އަށް ނުވަތަ ސަބްއާރބަން ލައިފްށުޓައިލައް. ވީމާ މާލެ އަކީ ސިޓީއަކައް ވާއިރު ސިޓީގެ އެތެރޭގަ ސަބްއާރބަން ލައިފްސްޓައިލްއެއް އުފެއްދުން އެއީ އިންކޮންޕެޓިބަލް ވިސްނުމެއް. މިކަމުންވެސް ދޭހަވަނީ މި ސަރުކާރުގެ ތައުލީމީ ފެނވަރުގެ ދެރަކަމާއި ތަޖުރިބާގެ ދެރަކަމެވެ.\nޖެނުއަރީ 4, 2019 08:36\nސިޓީ ގައިވެސް ވަކި ގަޑި ތަކުގައި މަގުތައް ޓްރފިކަށް ބަންދުކުރޭ.\nޖެނުއަރީ 3, 2019 14:46\nތި ގަޑިތައް ވަރަށް ސަޅި..ހުކުރު ދުވަހު މާލެގަ އުޅޭ ގިނަ މީހުން ހިއްލާލާނީ ވެސް 11 ގެ ފަހުން..\nޖެނުއަރީ 3, 2019 14:51\nރޭގަނޑު 10:30 އަށްތަ؟\nޖެނުއަރީ 3, 2019 21:28\nރޭގަނޑު އިންނާނީ 22:30\nޖެނުއަރީ 3, 2019 14:59\nޖެނުއަރީ 3, 2019 15:26\nޖަޒީރާ މާހައުލުގަ ޕާޓޭން ނޫޅޭނެ ގޭންގް ތަކެއް ނޯންނާނެ……… ތިހާ ޖަޒީރާ ވަންޏާ މި ކުޑާ ކުޑަ2ކަންތައް ކޮށްބަލަ\nޖެނުއަރީ 3, 2019 15:36\nމާލޭ ސިޓީގެ ބަދަލުގަ މާލޭ ޖަޒީރާއޭ ކިޔަންވީނުން..\nޖެނުއަރީ 3, 2019 16:34\nހުކުރުދުވަހު ހެނދުނުވިއްޔަ ކުދިން ކުޅެލާ ސަކަރާތް ޖަހާލަން މި ނުކުންނަނީ.\nޖެނުއަރީ 3, 2019 16:57\nމަޖީދީ މަގުގރ ބަދަލުގަ އިއްޔެ ހުޅުވި އިސްލާމީ މަރުކަޒު އުތުރު މަގު ބަންދުކޮށްބަލަ.. މާލޭގެ ޓްރެފިކް ފްލޯ ހުއްތޭނެ މަޖީދީމަގު ބަންދުކުރީމާ..\nޖެނުއަރީ 3, 2019 17:09\nމިލިޔުމުން މަގުތައްބަންދުކުރަނީ ކޮންގޮތަކަށް ކަމެއްނޭގުނު. ބެރިކޭޑް ބަހައްޓާގެންތޯ؟ ޓޭޕް ދަމާގެންތޯ؟ ނޫނީ ކޮންގޮތަކަށްތޯ؟ ބަންދުކުރަނީ މީހުން އެމަގުމަގުންހިނގާތީތޯ ނޫނީ އެއްޗެތި ދުއްވާތީތޯ ކަމެއްވެސް އެނގޭކަށްނެތް.\nޖެނުއަރީ 3, 2019 17:43\nމަޖީދީ މަގު ބަންދުކުރުމުން ނިކުންނަ މުޞީބާތާއިމެދު ވިސްނާލަބަލަ. އާކުކުޅަކަށް ގާބިހެެއް އެޅިގެންތަ މިއުޅެނީ.\nޖަޖީރާ ވަންތަވުމަކީ އިސްލާމީ ރިވެތި އަޚްލާޤުން ޒީނަތްތެރިކުރުވުން. އަދަބު ސަދަބު ދަސްކޮށްދިނުން. މަގުމަތީ އެއްޗެހި ނުދުއްވާގޮތަށް މަގު ބަންދުކުރުމެއް ނޫން.\nދިވެހިން ކުރީގައި އުޅެފައިވާ ރިވެތި ސުލޫކުތައް އެއީ ޖަޒީރާވަންތަ ކަމަކީ. މަގު ބަންދުކުރީމާ ހިނގާ މީހުންނަށް އުނދަގޫވާގޮތަށް އަޑުގަދަކުރުމާއި މަގުމަތީ ކުޅުމާއި އަދަބު އަޚްލާޤެއްނެތި މީހުންތައް އުޅޭ އުޅުމެއް ނޫން ޖަޒީރާ ވަންތަވުމަކީ.\nޖެނުއަރީ 3, 2019 19:10\nކުރާނެ ކަމެއް ނޭން ގިގެންތަ ތިއުލެނީ. ހުކުރު ދުވަހުވެސް ހެނދުނު އޮފީހައް ދާން ޖެހޭ މީހުން އުޅޭކަން ނޭންގެނީތަ.\nޖެނުއަރީ 3, 2019 19:15\nޖެނުއަރީ 3, 2019 19:16\nހުކުރު ދުވަހުގަ މީހުން ހޭލާޣުޅޭނީވެސް 11 ޖަހާޣިރު ދެންކޮން ޖަޒީރާޣެކޭމިކިޔަނީ ކޮމްމެކަމެވެސް މީހުން ޣޮޅުވާލުމާ ހީލަތާމަކަރު ވެރިކަން ފެނިގެން މިދަނީ ވޯޓުވަގު ކިބޫ ގެސަރުކާރުގާ\nޖެނުއަރީ 3, 2019 19:50\nމަގުގަ އަތުރާފަ ހުރިގާތަށްނަގާފަ ވެލިއަޅާ އޭރުން ސަޅިވާނެ\nޖެނުއަރީ 3, 2019 21:31\nވައުދު ފުއްދީމޭ ބުނަންވެގެން ކުރާ ވަރައް ބީތާ ކަމެއްކަމަށް ފެނޭ\nޖެނުއަރީ 4, 2019 11:19\nމުސީބާތެއް މިއޮތީ ޖެހިފަ ..... ރައްޔިތުން ގޮނޑިކޮއްކޮ ހައްދަނީ .....


އީވާ މިއަދު ފުރަތަމަ ފަހަރަށް، މަޖިލީހުގެ ރިޔާސަތާ ހަވާލުވެވަޑައިގަނެފި! – Haftha\nއީވާ މިއަދު ފުރަތަމަ ފަހަރަށް، މަޖިލީހުގެ ރިޔާސަތާ ހަވާލުވެވަޑައިގަނެފި!\nދައުލަތުގެ ތިން ބާރުގެ ތެރެއިން ގާނޫނު ހެދުމުގެ ބާރު ލިބިގެންވާ ރައްޔިތުންގެ މަޖިލިހުގެ ނައިބު ރައީސް، ގަލޮޅު އުތުރު ދާއިރާގެ މެމްބަރު އީވާ އަބްދުﷲ މިއަދު ފުރަތަމަ ފަހަރަށް ވަނީ ރިޔާސަތާ ހަވާލުވެވަޑައިގަނެފަ އެވެ.\nއެގޮތުން 19 ވަނަ މަޖިޅީހުގެ ނައިބު ރައީސަކަށް އީވާ އިންތިޚާބުކޮށްފައި ވަނީ މަޖިލިހުގެ 76 މެމްބަރުންގެ އަޣުލަބިއްޔަތުންނެވެ. އަދި މިއަދުގެ ޖަލްސާގައި އީވާ ވަނީ ބައިގަޑިއިރެއް ހާއިރު ވަންދެން މަޖިލިހުގެ ރިޔާސަތު ބަލަހައްޓެވުމަށް ފަހު، މަޖިލިހުގެ ރިޔާސަތު މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދާ ހަވާލު ކުރައްވައިފަ އެވެ.\nގަލޮޅު އުތުރު ދާއިރާގެ ގޮނޑި ޖެހިޖެހިގެން ތިން ވަނަ ދައުރެއް ކާމިޔާބުކުރެއްވި އިވާ މިހާރު ފުރިހަމަ ކުރައްވަމުން އެ އަންނަނީ މަޖިލިހުގައި 15 އަހަރެވެ. ތާރީހުގެ ތެރެއިން އީވާ ވެގެންދަނީ ރިސާޔަތު ބަލަހައްޓަވާ ދެވަނަ އަންހެން މެމްބަރަށެވެ.


ޕީ.އާރު.ސީ ފުޓްބޯލް ޓޯނަމަންޓް 2017: ޓީމް އައްސޭރި ތަފާތު ދައްކާލައިފި.\nމާލޭ ޕްރިޒަން އާއި ވާދަކޮށް ޕީއާރުސީ ފުޓްބޯލް ޓޯނަމަންޓްގައި 2-5 ގެނަތީޖާއަކުން ޓީމް އައްސޭރި މެޗް ކާމިޔާބުކޮށްފިއެވެ.\nމިއަދުގެ މެޗްގައި އައްސޭރި ޓީމުގެ ހުނަރުވެރި ކުޅުންތެރިންވަނީ މޮޅު ކުޅުމެއްދައްކާ މާލޭ ޕްރިޒަން ޓީމް ސިއްސުވާލާފައެވެ. މި މެޗްގައި އައްސޭރި ޕްރިޒަންގެ ލަނޑުތައް ކާމިޔާބުކޮށްދިނީ އިބްރާހީމް ހަލީމް އާއި ޝަރަފް ޝާކިރުގެ އިތުރުން ހުސެއިން ނާފިޒް އެވެ. މީގެތެރެއިން ހަލީމް އާއި ޝަރަފް ޝާކިރުވަނީ ކޮންމެ ކުޅުންތެރިއަކު ދެލަނޑު ކާމިޔާބުކޮށްދީފައެވެ.\nމާލޭ ޕްރިޒަން ޓީމްގެ ލަނޑުތައް ކާމިޔާބުކޮށްދިނީ އަލީ ޝަރީފް އާއި އަހުމަދު ފިޔާޒުއެވެ.\nމެޗަށްފަހު ޓީމް އައްސޭރިގެ ކޯޗް، އަބްދުﷲ ރަޝާދު ވިދާޅުވީ މިއަދުގެ މެޗްގައި ޓީމު ދެއްކި ކުޅުމާއިމެދު ވަރަށް ހިތްހަމަޖެހޭ ކަމަށާއި ދިން އިރުޝާދުގެ ބޭނުން ކުޅުންތެރިން ވަރަށް ރަނގަޅަށް ހިފާފައިވާކަމަށެވެ. އަދި މި މުބާރާތުގައި ޓީމް އައްސޭރި ޖެހިލުންވާވަރުގެ އެއްވެސްޓީމެއް ނެތްކަމަށާއި ކުރިއަށްއޮތް މެޗަކީވެސް ޓީމް އައްސޭރިއަށް ކާމިޔާބު ކުރެވޭނެ މެޗަކަށް ވާނެކަމަށް އުންމީދު ކުރައްވާ ކަމަށެވެ. ކޯޗް ރަޝާދު އިތުރަށް ވިދާޅުވީ މާލޭ ޕްރިޒަން ޓީމަކީ ބަލި ޓީމެއް ނޫންކަމަށާއި އެހެންނަމަވެސް އައްސޭރި ޓީމްގެ ކުޅުން ތަފާތީކަމަށެވެ.\nމެޗްގެ މޮޅުކުޅުންތެރިއަކަށް ހޮވިފައިވަނީ އައްސޭރި ޓީމުގެ އިބްރާހިމް ހަލީމްއެވެ. އޭނާވަނީ މިމެޗްގައި މޮޅުކުޅުމެއްދައްކައި ދެލަނޑު ކާމިޔާބުކޮށްދީފައެވެ.\nމި މުބާރާތަކީ ޕްރިޒަން ކުލަބުން އިންތިޒާމްކޮށްގެން ކުރިއަށްގެންދާ ފުޓްބޯޅަ މުބާރާތެކެވެ. މި މުބާރާތަކީ އެމްސީއެސްގެ އެކި ޑިޕާޓްމަންޓްތަކުގެ އޮފިސަރުންނާއި މުވައްޒަފުންގެ މެދުގައި އެކުވެރިކަމާއި އެއްބައިވަންތަކަން ގާއިމުކުރުމުގެ މަގުސަދުގައި ޕްރިޒަން ކުލަބުން ކުރިއަށް ގެންދާ މުބާރާތެކެވެ.


Dhuniyege loa Qatar ah, Palestine mathin handhaan ves neiy | Mihaaru\nދުނިޔޭގެ ލޯ ގަތަރަށް، ފަލަސްތީނު މަތިން ހަނދާން ވެސް ނެތް\n28 ޖޫން 2017 - 14:32 16 comments\nމިއަދު ދުނިޔޭގެ ކޮންމެ ދިމާލަކަށް ބެލިޔަސް ފެންނަނީ މުސްލިމުން އެއް ބަޔަކު އަނެއް ބައެއްގެ ކަރުގައި ހިފަމުންދާ މަންޒަރެވެ. ލީބިޔާ، އިރާގު، ސީރިޔާ އަދި ޔަމަންގައި ހަނގުރާމަތަކެއް ހިނގަމުން އެ ދަނީ ހަމަ މުސްލިމުންގެ ދޭދޭ ޖަމާއަތްތަކުގެ މެދުގަ އެވެ. އެ ލޭއޮހޮރުވުންތަކުގައި އެމެރިކާ އާއި ވިލާތުގެ ގައުމުތައް ބައިވެރިކޮށްގެން އެ މީހުން ލައްވައި ހަމަލާ ދެނީ ވެސް ހަމަ މުސްލިމުންނަށެވެ.\nއެންމެ ފަހުން އުފެދުނު މިފަދަ މައްސަލައަކީ، ލޭއޮހޮރުވުމަކަށް ނުވިޔަސް މުސްލިމުންގެ މެދުގައި ބައިބައިވުމާއި ދެކޮޅުވެރިކަން އުފެދިގެން ދިޔަ މައްސަލައެކެވެ. އަރަބި-އިސްލާމީ ބައެއް ގައުމުތަކުން ގަތަރާ ގުޅުން ކަނޑައިލުމުން، އިސްލާމީ އުންމަތް ބައިބައިވެ އެއް ބަޔަކު އަނެއް ބަޔަކަށް ހަސަދަވެރިވެ ދެކޮޅުވެރިވެފައިވާ މިންވަރު ހާމަވެ އެވެ.\nމުޅި ދުނިޔެ މިއަދު ބަލަމުން ދަނީ ގަތަރު މައްސަލަ އަށެވެ. ދުނިޔޭގެ މީޑިއާތަކުގެ ފަލަ ސުރުޚީގައި ވަނީ ގަތަރާއި ސައޫދީ އަރަބިއްޔާ އާއި މިސްރުގެ ވާހަކަ އެވެ. މެދުއިރުމަތީގައި ދެކެވެނީ ގަތަރު އެކަހެރި ކުރުމުން ގަލްފަށް ކުރިމަތިވާނެ ގެއްލުންތަކުގެ ވާހަކަ އެވެ. ބައިނަލްއަގުވާމީ މަސްރަހުގައި ދެކެވެނީ، ގަތަރު މައްސަލައިގެ ސަބަބުން ދުނިޔޭގެ ތެލުގެ ބާޒާރަށް އަރައިފާނެ ލޮޅުމެއްގެ ވާހަކަ އެވެ.\nސައޫދީ އަރަބިއްޔާ އާއި މިސްރާއި އެމިރޭޓްސް އަދި ބަހްރައިން އިސް ނަގައިގެން ގަތަރާ ގުޅުން ކަނޑައިލީ ގަތަރުން ޓެރަރިޒަމަށް ވާގިވެރިވަމުންދާ ކަމަށް ބުނެ އެވެ. ހިޒްބުﷲ އާއި އަލްގާއިދާ އަދި ހަމާސް ޖަމާއަތާއި އައިއެސް ޖަމާއަތަށް ގަތަރުން އެކި ގޮތްގޮތުން އެހީވާ ކަމަށް ބުނެ އެވެ. އީރާނާ އެކު ގަތަރުން ގާތް ގުޅުމެއް ބާއްވާ ކަމަށް ބުނެ އެވެ.\nމި ހުރިހާ ބަހަނާތަކެއް ދައްކައި، ގަތަރާ ގުޅުން ކަނޑައިލި އިރު، އެންމެ ކައިރީގައި ޖެހިގެން އޮތީ ޓެރަރިޒަމްގެ ބަފާ ކަމެއް މި ގައުމުތައް ހަނދާނެއް ނެތެވެ. ބައިނަލްއަގުވާމީ މުޖްތަމައާ ދެކޮޅަށް އަދި ބައިނަލްއަގުވާމީ މުއާހަދާތަކަށް ގޮން ޖަހައި ފާޅުގައި ޓެރަރިޒަމް ހިންގާ އިޒްރޭލުގެ އަމަލުތަކާ މެދު މާ ބޮޑު ފަރުވާލެއް ނެތެވެ.\nއިޒްރޭލުން ފަލަސްތީނު އަޅުވެތިކޮށް އެ ގައުމުގެ އާންމު ރައްޔިތުންނާ ދެކޮޅަށް ފާޅުގައި ޓެރަރިސްޓު ހަމަލާތައް ދޭތާ ބައި ގަރުނަށް ވުރެ ގިނަ ދުވަސް ވެއްޖެ އެވެ. ފަލަސްތީނުގެ ބިމުން އިޒްރޭލު ބޭނުންވާ ކޮންމެ ތަނެއް ފޭރެމުން ޔަހޫދީންގެ ތަންތަނަށް ހަދަމުން ދާއިރު، މިއީ ޓެރަރިޒަމަށް ނުވަނީ ހެއްޔެވެ؟\nއިޒްރޭލާއި މިސްރުން ފަލަސްތީނުގެ ޣައްޒާ ހިސޯރު ކޮށްފައި އޮންނަތާ މިއީ 11 ވަނަ އަހަރެވެ. ޣައްޒާ އަށް ބޯފެނާއި ކާބޯތަކެއްޗާއި ކަރަންޓު ވެސް ލިބެނީ އިޒްރޭލާއި މިސްރުން ދިނިއްޔާ ދިން ވަރަކަށެވެ. ޣައްޒާގެ ދެ މިލިއަން މީހުން، އިޒްރޭލާއި މިސްރުގެ މި އަޅުވެތިކަމުގައި ތިބޭތާ މިހާ ދުވަސްވީ އިރު، މިއީ ޓެރަރިޒަމްގެ އަމަލަކަށް ނުވެ އެވެ.\nދިގުދެމިގެންވާ ހިސޯރެއްގައި އޮތުމުން ޣައްޒާގެ ރައްޔިތުން ވަޒީފާ އަދާކުރަން ދާނެ ތަނެއް ނެތުމުން، ގިނަ މީހުންނަކީ ވަޒީފާއެއް ނެތް މީހުންނެވެ. އެއްގަމު އުޅަނދުތަކުގައި ބޭނުންކުރާނެ ތެޔޮ އެކަށީގެންވާ ވަރަކަށް ނުލިބެ އެވެ. ކަރަންޓު ލިބެނީ ދުވާލުގެ މަދު ވަގުތުކޮޅަކަށެވެ. ބޯފެނާއި ނަރުދަމާ ނިޒާމު ވަނީ ގާތްގަނޑަކަށް ފެއިލްވެފަ އެވެ.\nމީގެ އިތުރުން އިޒްރޭލުން ކޮންމެ ވަގުތެއްގައި ވެސް ޣައްޒާ އަށް އަރައިގެންފާނެ ކަމުގެ ބިރުގައި ނުވަތަ ހަމަލާތަކެއް ދީފާނެ ކަމުގެ ބިރަށްޓަކައި، އާންމު ދިރިއުޅުމުގެ ހަރަކާތްތަކަށް ބުރޫ އަރާފައި އޮންނަތާ ކިތަންމެ އަހަރެކެވެ. ޣައްޒާގެ ރައްޔިތުން ދިރިއުޅެމުން އެދަނީ ކުދި ގޮޅިތަކެއްގައި ނޫނަސް، ހަގީގަތުގައި ޣައްޒާއަކީ މިހާރު ފުރިހަމަ މާނައިގެ ޖަލެކެވެ.\nފަލަސްތީނުގެ ބިންތަކާއި ސީރިޔާގެ ބިންތަކަށް ވެރިވެގަނެގެން އޮތީ އިޒްރޭލެވެ. ފަލަސްތީނުގެ ރައްޔިތުން މަރައި ނިކަމެތި ހާލު ޖައްސަނީ އިޒްރޭލެވެ. ހަތިޔާރެއް ނެތް ފަލަސްތީނުގެ އާންމު ރައްޔިތުންނާ ދެކޮޅަށް ޒަމާނީ ހަތިޔާރުތަކުން ހަމަލާ ދެނީ އިޒްރޭލުންނެވެ. ފަލަސްތީނުގެ އާންމުން އެމީހުންގެ ގޭގޭގައި ނިދާފައި އެ ގެތަކަށް ބޮންއަޅައި އެމީހުންނާ އެކު ބިމާ ހަމަކޮށްލަނީ އިޒްރޭލެވެ.\nއެކަމަކު ވެސް އިޒްރޭލާ އެކު ސިޔާސީ ގުޅުމާއި ވިޔަފާރީގެ ގުޅުންތަކާއި ދަތުރުފަތުރުގެ ގުޅުންތައް ދަމަހައްޓަން މިސްރަށް އެންމެ ރަނގަޅެވެ. ބަޔަކު ޓެރަރިޒަމަށް ވާގިވެރި ވާތީ، އެ ބަޔަކާ ގުޅުން ކަނޑައިލާ ނަމަ، ގުޅުން ކަނޑައިލަންވީ އިޒްރޭލާ ނޫންބާވަ އެވެ.\nމި ހުރިހާ ކަމެއްގެ އިތުރުން، މުސްލިމުންގެ ފުރަތަމަ ގިބްލަ ކަމަށްވާ މަސްޖިދުލް އަގްސާ އަދިވެސް އެ ހުރީ އިޒްރޭލުގެ އަޅުވެތިކަމުގެ ދަށުގަ އެވެ. ފަލަސްތީނުގެ ބިމުގައި ޔަހޫދީންގެ ދައުލަތް ގާއިމުކުރި ދުވަހުން ފެށިގެން މިއަދާ ހަމައަށް ވެސް މަސްޖިދުލް އަގްސާގައި އަޅުކަން ކުރުމުގެ ފުރިހަމަ މިނިވަންކަމެއް އެއްވެސް މުސްލިމަކަށް ނެތެވެ. އެ މިސްކިތަށް ވަދެވެނީ އިޒްރޭލުން ހުއްދަ ދޭ މީހަކަށް، ހުއްދަ ދޭ ވަގުތަކަށެވެ.\nޣައްޒާގެ ރައްޔިތުންނަށް މިވަގުތު ކުރިމަތި ކޮށްފައިވާ އެންމެ ބޮޑު އުނދަގުލަކީ އެ ސަރަހައްދަށް އެކަށީގެންވާ ވަރަށް ތެޔޮ ފޯރުކޮށްނުދިނުމެވެ. އެހެންކަމުން ޣައްޒާގެ އިންޖީނުގެ ދުވާލުގެ ގިނަ ވަގުތު ބަހައްޓަންޖެހެނީ ބަންދުކޮށްފަ އެވެ. ނަތީޖާއެއްގެ ގޮތުން ޣައްޒާގެ 14 ހޮސްޕިޓަލާއި 16 ސިއްހީ މަރުކަޒުން އެކަށީގެންވާ ގޮތެއްގައި ސިއްހީ ފަރުވާ ފޯރުކޮށްދިނުމަށް ވަނީ ނުކުޅެދިފަ އެވެ.\nޣައްޒާ އަކީ ހަމާސް ޖަމާއަތުގެ ބާރުގެ ދަށުގައި އޮތް ސަރަހައްދަކަށް ވާއިރު، އިޒްރޭލާއި މިސްރުން ބަލަނީ ހަމާސް ޖަމާއަތަކީ ޓެރަރިސްޓް ޖަމާއަތެއްގެ ގޮތުގަ އެވެ. އެހެންކަމުން މިސްރު ސަރުކާރުން ވެސް އަދި އިޒްރޭލު ސަރުކާރުން ވެސް ހަމާސްއާ އެކު އެއްވެސް މުއާމަލާތެއް ނުހިންގަ އެވެ.\nމި މައްސަލައާ ހުރެ ޣައްޒާ އަށް ބޭނުންވާ ތެޔޮ ގަންނަން ޖެހެނީ މިސްރުން ނުވަތަ ހުޅަނގު އައްސޭރީގައި އޮންނަ ފަލަސްތީނު ސަރުކާރުންނެވެ. ނަމަވެސް ޣައްޒާ އަށް ތެޔޮ ވިއްކުމުގައި ފަލަސްތީނު ސަރުކާރުން ކުރިން ގެންގުޅުނު ޓެކްސް އިސްތިސްނާ ކުރުމުގެ ސިޔާސަތު އުވައިލުމުން ޣައްޒާ އަށް ތެޔޮ ލިބެނީ އަސްލު އަގަށް ވުރެ ދެ ގުނަ ބޮޑުކޮށެވެ.\nފަލަސްތީނު ސަރުކާރުން އެޅި މި ފިޔަވަޅާ ގުޅިގެން ހަމާސް އިން ވަނީ ފަލަސްތީނު ސަރުކާރުން ތެޔޮ ގަތުން ހުއްޓާލައިފަ އެވެ. ފަލަސްތީނު ސަރުކާރުން ހަމާސް އަށް ތެޔޮ ވިއްކަނީ އިޒްރޭލުން ގަނެގެން ކަމަށްވާ އިރު، ހަމާސް އިން ފައިސާ ނުދެއްކިޔަސް ފަލަސްތީނު ސަރުކާރުން ބަރާބަރަށް އިޒްރޭލަށް ފައިސާ ދައްކަންޖެހެ އެވެ. އެހެން ނޫން ނަމަ، ހުޅަނގު އައްސޭރި އަށް ތެޔޮ ވިއްކުން ވެސް އިޒްރޭލުން ހުއްޓައިލާނެ އެވެ.\nޣައްޒާގެ މި ހިސޯރުގެ ވާހަކަ ހުއްޓާލާފައި، އިޒްރޭލުން މިހާރު ޣައްޒާގެ ރައްޔިތުންނާ މެދު އަމަލު ކުރާ ގޮތަށް އެކަނި ބެއްޔަސް، ގުޅުން ކަނޑައިލަންވީ ގަތަރާ ނޫން ކަން އެނގޭނެ އެވެ. މިދިޔަ ހަފުތާ ބަންދުގައި ވެސް އިޒްރޭލު ސިފައިން ވަނީ ޣައްޒާ އަށް މިސައިލް ހަމަލާތަކެއް ދީފަ އެވެ.\nމި ހަމަލާތަކުގައި ހަމާސްގެ މަރުކަޒުތަކެއް ހަލާކު ކޮށްލި އެވެ. އިޒްރޭލުން ބުނި ގޮތުގައި ހަމަލާ ދޭން ޖެހުނީ ޣައްޒާގެ ތެރެއިން އިޒްރޭލުގެ ސަރަހައްދަށް ރޮކެޓް ހަމަލާތަކެއް ދިނުމުންނެވެ. އެ ހަމަލާތައް ދިނީ ހަމާސް ޖަމާއަތުން ނޫން ކަމަށް ވިޔަސް، ޣައްޒާ އޮތީ ހަމާސްގެ ބެލުމުގެ ދަށުގައި ކަމަށްވާތީ، ޣައްޒާގެ ތެރެއިން އިޒްރޭލަށް ދޭ ކޮންމެ ހަމަލާއަކަށް ހަމާސް ޒިންމާވާންޖެހޭނެ ކަމަށް އިޒްރޭލުން ބުނެ އެވެ.\nނަމަވެސް ޣައްޒާގެ ތެރެއިން މި ފަހުގެ ތާރީޚެއްގައި އިޒްރޭލަށް ހަމަލާއެއް ދިން ކަމެއް ބައިނަލްއަގުވާމީ އެއްވެސް އިދާރާއަކުން ކަށަވަރުކޮށެއް ނުދެ އެވެ. އެހެންކަމުން ހަމާސް އިން ވެސް ބުނަނީ، އިޒްރޭލަށް ހަމަލާ ދިން ކަމަށް ބުނަނީ ޣައްޒާ އަށް ހަމަލާއެއް ދިނުމަށް ދައްކާނެ ހުއްޖަތެއްގެ ގޮތުން ކަމަށެވެ.\nނަމަވެސް މިއަދު ފަލަސްތީނުގެ މައްސަލަ ވަނީ ދުނިޔޭގެ ލޯތަކަށް ފަރުދާވެ ގެއްލިފަ އެވެ. އިޒްރޭލުން މުސްލިމުންގެ ހައްގުތައް ފޭރިގެންފައިވަނީ ކިހާ ވަރަކަށް ކަމެއް މުސްލިމުން ވެސް ހަނދާނެއް ނެތެވެ. ޔަހޫދީން މުސްލިމުންގެ ބިންތައް ފޭރިފައިވަނީ ކޮން ފަދަ އަނިޔާވެރި ގޮތަކަށް ކަމެއް ވެސް މުސްލިމުން ހަނދާނެއް ނެތެވެ. ވީއިރު ދުނިޔޭގެ އެހެން ގައުމުތައް، އެކަން ހަނދާން ކުރަންވީ ވަކި ކީއްކުރަން ހެއްޔެވެ؟\nއިތުރު ލިޔުންތައް ސައޫދީ އަރަބިއްޔާ އިޒްރޭލް ފަލަސްތީން ޓެރަރިޒަމް ބަހުރެއިން މިސްރު ގަތަރު ގާޒާ


Launch Accident gai aniyaavi ekku haaludheravegen male' gennanee\nލޯންޗު ހާދިސާގައި އަނިޔާވި އެކަކު ހާލުދެރަވެގެން މާލެ ގެންނަނީ\nއިއްޔެ ހިނގި އެކްސިޑެންޓްގައި ޖެހުނު އެއް ލޯންޗު އަޑިއަށް ދަނީ\nހދ. ހަނިމާދޫ ނެރު ކައިރިން ދެ ލޯންޗެއް ޖެހި އިއްޔެ ހިނގި އެކްސިޑެންޓްގައި އަނިޔާވި ހަ މީހުންގެ ތެރެއިން ސީރިއަސް ހާލަތުގައި އޮތް މީހާ އިތުރު ފަރުވާއަށް މާލެ ފޮނުވުމުގެ މަސައްކަތް ކުރަމުންދާ ކަމަށް އެއަތޮޅު ކުޅުދުއްފުށީ ހޮސްޕިޓަލުން ބުނެފި އެވެ.\n"އަވަސް" އަށް މައުލޫމާތުދެއްވަމުން ކުޅުދުއްފުށީ ހޮސްޕިޓަލުގެ މީޑިއާ އޮފިޝަލެއް ކަމަށްވާ ހަސަން ހުސައިން ވިދާޅުވީ، ދެ ލޯންޗުގައި ޖުމްލަ ތިބީ ހަ ފިރިހެނުން ކަމަށާ، އެ ހަ ފިރިހެނުންނަށް ވެސް އެކި ވަރުގެ އަނިޔާ ލިބިފައިވާ ކަމަށެވެ. ނަމަވެސް އޭގެ ތެރެއިން ތިން މީހަކަށް ވަރަށް ބޮޑެތި އަނިޔާ ލިބިފައިވާތީ އެމީހުންނަށް މިހާތަނަށް ފަރުވާދީފައިވަނީ އައިސީޔޫގައި ކަމަށެވެ.\nމާލެ ފޮނުވަން މަސައްކަތް ކުރަނީ އައިސީޔޫގައި ފަރުވާދިން ތިން މީހުންގެ ތެރެއިން މީހެކެވެ. އޭނާގެ ބޮލުން ބޮޑު ތަނެއް ފަޅައިގެން ގޮސްފައިވާއިރު ކަންފަތުން ވެސް ވަރަށް ބޮޑަށް ލޭ އައިސް އެތެރެރަހައްޓަށް ބޮޑެތި އަނިޔާވެފައިވާ ކަމަށް ޑޮކްޓަރުން ބުނި ކަމަށް ހަސަން ވިދާޅުވި އެވެ.\nމިއިން އެއްވެސްގެ މައުލޫމާތެއް ނުދެ އެވެ.\n"އައިސީޔޫގައި ފަރުވާ ދިނުމަށްފަހު ދެ މީހަކު މިހާރު ވޯޑަށް ބަދަލުކޮށްފަ ވަނީ، އެކަކު އަދިވެސް ވަރަށް ހާލު ދަށް. އެމީހާ އަދިވެސް އޮތީ އައިސީ ޔޫގަ. އެ މީހާ މާލެ ފޮނުވާލަން އަޅުގަނޑުމެން މަސައްކަތް މި ކުރަނީ، ޓިކެޓް ހަމަނުޖެއްސިގެން ލަސް ވަނީ، ފްލައިޓެއް ލިބުނުހާ އަވަހަކަށް ފުރުވާލާނެ މިކޮޅުން. އެހެން ހުރިހާ އެންމެންނަށް ލިބުނު އަނިޔާތަކަށް މިކޮޅުން ފަރުވާދޭ ގޮތަށް އަދި ހަމަޖެހިފައި އޮތީ،" ހަސަން ވިދާޅުވި އެވެ.\nހަނިމާދޫ ކައުންސިލްގެ ނައިބު ރައީސް އަބްދުއްސައްތާރު ހަސަން ވިދާޅުވީ، ރޭ އެކްސިޑެންޓް ވި ދެ ލޯންޗު އަދިވެސް ފުން ނުކުރާ ކަމަށެވެ. ދެ ލޯންޗު ފުންކުރުމުގެ މަސައްކަތް ކައުންސިލާ އާންމުން ގުޅިގެން މިއަދު ކުރަން ނިންމާފައިވާ ކަމަށެވެ.\n"އެކްސިޑެންޓަށްފަހު އެމްއެންޑީއެފުން އެ ދެ ލޯންޗު ނެރުގެ އެއްކައިރިއަށް ޖެއްސި ގޮތަށް އަދިވެސް އެ އޮތީ. އޭގެ ފަހުން ފުލުހުންވެސް އެ މަސައްކަތެއް ނުކުރޭ. އަޅުގަނޑުމެން ދެ ލޯންޗުވެސް މިއަދު ފުންކުރާނަން. ލޯންޗުގެ ވެރި ފަރާތްތަކާ ވާހަކަ ދައްކައިގެން ފުން ކުރަން ބޭނުންވާ ސާމާނުވެސް މިހާރު ހޯދައިފި،" އޭނާ ވިދާޅުވި އެވެ.


Joe Biden Covid Vaccine Jassavaifi\nޖޯ ބައިޑަން ކޮވިޑް ވެކްސިން ޖައްސަވައިފި\nޖޯ ބައިޑަން ލައިވް ޓީވީގައި ކޮވިޑް ވެކްސިން ޖައްސަވަނީ: ވެކްސިން ލިބެންވާ އިރަށް އާންމުން ތައްޔާރު ވުމަށް އެދިވަޑައިގެންނެވި\nއެމެރިކާގެ ރައީސް ކަމަށް އިންތިހާބުވެ ވަޑައިގެން ހުންނެވި ޖޯ ބައިޑަން އަށް ކޮވިޑް ވެކްސިންގެ ފުރަތަމަ ޑޯޒް ދެއްވައިފި އެވެ. އެމެރިކާގެ ރައްޔިތުން ވެޖްސިން ޖެހުމަށް ހިތްވަރު ދެއްވުމަށް، ބައިޑަންއަށް ވެސް ވެކްސިން ދެއްވާފައި ވަނީ ލައިވް ޓީވީގަ އެވެ.\nބައިޑަންއާ އަނބިކަނބަލުން ޖިލް ބައިޑަންއަށް ވެސް ދެއްވާފައި ވަނީ ފައިޒާ ބަޔޮންޓެކް ކޮވިޑް ވެކްސިނެވެ.\n"އަޅުގަނޑު ތައްޔާރު،" ބައިޑަން ވިދާޅުވި އެވެ. "ތިޔަ ބޭފުޅުން ވެސް ތައްޔާރުވެވަޑައިގަންނަވާ. ވެކްސިން ލިބެންވާއިރަށް. މިއީ އެއްވެސް ކަމެއް ނޫން"\nސިއްހީ ދާއިރާގައި މަސައްކަތްކުރައްވާހާ ބަޔަކަށް ޝުކުރު ދަންނަވައި ބައިޑަން ވަނީ ރައީސް ޑޮނަލްޑް ޓްރަމްޕްއަށް ވެސް ތައުރީފު ކުރައްވާފަ އެވެ. ވިދާޅުވީ ވެކްސިން ޕްރޮގްރާމަކީ ޓްރަމްޕް ސަރުކާރުން ފެއްޓެވި ވަރަށް ރަނގަޅު ކަމެއް ކަމަށެވެ.\nއެމެރިކާގެ އާންމުނާ މުހާތަބު ކުރައްވައި ބައިޑަން ވިދާޅުވީ ކޮންމެހެން ތަނަކަށް ދާންޖެހިއްޖެ ހާލަތެއްގައި ނޫނީ ނުދިއުމަށާއި މާސްކް އަޅައި ގައިދުރުކަން ދަމަހައްޓަން އެދިވަޑައިގަންނަވާ ކަމަށެވެ. ބައިޑަން ސަރުކާރުގެ ނައިބު ރައީސް ކަމާލް ހެރިސްއާ ފިރިކަލުންނަށް ކޮވިޑް ވެކްސިން ދެއްވުން އަންނަ ހަފުތާއަށް ވަނީ ތާވަލު ކޮށްފަ އެވެ.\nވެކްސިން ޖެހުމަށް ބާރުއެޅުއްވުމުގެ ގޮތުން ކުރީގެ ރައީސުން ވެސް ވަނީ ވެކްސިން ޖައްސަވާނެ ކަމަށް ވިދާޅުވެފަ އެވެ. ސަރުކާރުގެ އިސް މަގާމުތައް ފުރުއްވާ ވެރިންނާއި ސިނާއަތްތަކުގެ މާހިރުންނަށް ވެސް އަންނަނީ ވެކްސިން ދެމުންނެވެ.\nޖޯ ބައިޑަން ކޮވިޑް ވެކްސިން ޖައްސަވަނީ. ވެކްސިން ލިބެންވާއިރަށް އާންމުން ތައްޔާރުވުމަށް އެދިވަޑައިގެންނެވި\nނައިބު ރައީސް، މައިކް ޕެންސްއަށާއި އަނބި ކަނބަލުންނަށް ވެސް ވަނީ ވެކްސިންދެއްވާފަ އެވެ. ޕްރެސް ސެކްރެޓަރީ ވިދާޅުވި ގޮތުގައި ޓްރަމްޕްއަށް ވެކްސިން ދެއްވާނެ ދުވަހެއް ކަނޑައަޅުއް ވާނީ އޭނާގެ މެޑިކަލް ޓީމުންނެވެ.\nޓްރަމްޕްއަށް ވެކްސިންދެއްވުން އަވަސްކުރަން ޑރ. އެންތަނީ ފައުޗީއާ ނަސޭހަތްތެރިވެ ވަޑައިގެންފައިވާއިރު، ޓްރަމްޕް ވިދާޅުވަނީ ބޮޑަށް ބޭނުންޖެހިފައި ތިބި މީހުންނަށް އަވަހަށް ވެކްސިންދެއްވުމަށެވެ.\nޑަބްލިޔޫއެޗްއޯ ކޮވިޑް-19 ޖޯ ބައިޑަން + ކޮވިޑް ވެކްސިން\nއެމެރިކާއިން 500 މިލިއަން ވެކްސިން ހަދިޔާ ކުރަނީ


ބަނގުރާފުޅި ތަކަކާއެކު ފަރެސްމާތޮޑާއިން ތިން މީހަކު ހައްޔަރުކޮށްފި\nބުދަ ،15 ސެޕްޓެމްބަރ 2021 / 10:36\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ފުލުހުންގެ އިންޓެލިޖެންސާއި ފަރެސްމާތޮޑާގައި މަސައްކަތްކުރާ ފުލުހުން ގުޅިގެން ހިންގި އޮޕަރޭޝަނެއްގައި ބަނގުރާފުޅި ތަކަކާއެކު ތިން މީހަކު ހައްޔަރުކޮށްފިއެވެ.\nފަރެސްމާތޮޑާއަށް ބަނގުރާ އެތެރެކުރަން އުޅޭ ކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އެ އޮޕަރޭޝަނުގައި ހައްޔަރުކޮށްފައިވަނީ 21 އަހަރުގެ މީހަކާއި 24 އަހަރުގެ މީހެއްގެ އިތުރުން 28 އަހަރުގެ މީހެކެވެ. މި ތިން މީހުންނަކީވެސް ދިވެހި ފިރިހެނުންނެވެ. މި ސެޕްޓެމްބަރ މަހުގެ 13 ވަނަ ދުވަހު ހިންގި އެ އޮޕަރޭޝަނުގައި އެ މީހުން ހުއްޓުވައި ބަލައި ފާސްކުރިއިރު ދެ ކޭސް ބަނގުރާ ފެނިފައިވެއެވެ.\nމި މައްސަލައާ ގުޅިގެން އެ ތިން މީހުންގެ ބަންދާމެދު ގޮތެއް ނިންމުމަށް ގދ. ތިނަދޫ މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބޭތިއްބުމަށް ފަސް ދުވަހުގެ މުއްދަތު ދީފައިވެއެވެ.\nމި މައްސަލަ ފަރެސްމާތޮޑާ ޕޮލިސް ސްޓޭޝަނުން ގެންދަނީ ތަަހުގީގު ކުރަމުންނެވެ.


Kokaa koalaa goald kapgai baiverivaa kulhudhuhfusheege teemu maale dhiumah furaifi\nކޮކާ ކޯލާ ގޯލްޑް ކަޕްގައި ބައިވެރިވާ ކުޅުދުއްފުށީގެ ޓީމު މާލެ ދިއުމަށް ފުރައިފި\nވޯލްޑް ކަޕް އިޝްތިހާރު ކުރުމުގެ ގޮތުން ބާއްވާ ކޮކާ ކޯލާ ގޯލްޑް ކަޕް މުބާރާތުގައި ބައިވެރިވާ ކުޅުދުއްފުށީގެ ޓީމު މިއަދު މާލެ ދިއުމަށް ފުރައިފި އެވެ.\nމިއަދު ކުޅުދުއްފުށިން މި މުބާރާތަށް ފުރި ޓީމުގައި ހިމެނެނީ 10 ކުޅުންތެރިންނާއި3އޮފިޝަލުންނެވެ.\nކުޅުދުއްފުށީ އޮންލައިންއާ ފޯނުން ވާހަކަ ދައްކަމުން ޓީމުގެ އޮފިޝަލަކު ވިދާޅުވީ މުބާރާތުގައި ޓީމުގެ އަމާޒަކީ ތަށި ހޯދުން ކަމަށެވެ. މީގެ އިތުރުން މިމުބާރާތަށް ޓީމު އެކަށީގެންވާ ވަރަށް ތައްޔާރުވެފައިވާ ކަމަށާއި އެގޮތުން ގާތްގަނޑަކަށް 10 ދުވަހުގެ ޕްރެކްޓިސް ކުރެވިފައިވާ ކަމަށް އޭނާ ހާމަކުރެއްވި އެވެ. އަދި މިއީ ރަށު ރޫހުގައި ކުރާ ކަމެއް ކަމަށާއި ވީހާވެސް ގިނަ ބޭފުޅުން ދަނޑަށް ވަޑައިގެން ޓީމަށް ހިތްވަރު ދިނުމަށް އޭނާ އެދިލެއްވި އެވެ.\nއޮފިޝަލް މިނޫހަށް އިތުރަށް މައުލޫމާތު ދެއްވަމުން ވިދާޅުވީ މުބާރާތަށް އެފްއޭއެމްގެ ފަރާތުން މާލޭގައި ތިބުމުގެ އިންތިޒާމް ހަމަޖައްސައިދީފައިވާ ކަމަށާއި ކެއުމުގެ ކަންތައްތައް ހަމަޖައްސަވާ ދެއްވާނީ ކުޅުދުއްފުށީ އުތުރު ދާއިރާގެ މެމްބަރު އަބްދުލް ޣަފޫރު މޫސާ ކަމަށެވެ. އަދި ކުޅުދުއްފުށީ ކައުންސިލަށާއި ފުރޮންޓް ލައިން ފިހާރައިގެ އިތުރުން އީގަލް އައުޓްފިޓް އަދި ރިއަލް ޕޮއިންޓުން ވެދީފައިވާ އެހީތެރިކަމަށް އޭނާ ޝުކުރު އަދާކުރެއްވި އެވެ.\nކޮކާކޯލާއާ ގުޅިގެން އޭވައިއެލްއިން އިންތިޒާމް ކުރަމުން އަންނަ މި މުބާރާތަކީ ޖޫން މަހު ބްރެޒިލްގައި ފަށާ ވޯލްޑް ކަޕް ފުޓްބޯޅަ މުބާރާތުގެ ފޯރި ރާއްޖޭގައި ގަދަކުރުމުގެ ގޮތުން ބޭއްވޭ މުބާރާތެކެވެ.\nހަތް މިނެޓްގެ2ހާފު ކުޅޭގޮތަށް ހަތް ކުޅުންތެރިން އަރައިގެން ކުޅޭ މިމުބާރާތް ބޮޑަށް އަމާޒު ކޮށްފައިވަނީ އުމުރުން ދުވަސްވީ މަޝްހޫރު ކުޅުންތެރިންނަށެވެ. 35 އަހަރުން މަތީގެ 8 ކުޅުންތެރިން އަދި 35 އަހަރުން ދަށުގެ2ކުޅުންތެރިން ޓީމު ލިސްޓުގައި ޖެހޭ ގޮތަށް ކުޅެވޭ މި މުބާރާތުގައި ވޭތުވެ ދިޔަ ސީޒަނުގައި ފުރަތަމަ ޑިވިޝަނަށް ކުޅެފައިވާ ކުޅުންތެރިޔަކަށް ނުކުޅެވޭނެ އެވެ.\nމުޅި ރާއްޖެއަށް ހުޅުވާލައިގެން ޓާފް ދަނޑުގައި ކުރިޔަށް ދާ މި މުބާރާތުގައި 32 ޓީމު ވާދަކުރާއިރު ކޮންމެ ޓީމެއްވެސް ކުޅޭނީ އެޓީމަކަށް ލިބިފައިވާ ޤައުމުގެ ޖާޒީގަ އެވެ. އަދި މުބާރާތް ކުޅެވޭނީ ވޯލްޑް ކަޕް ޝެޑިއުލްއާ އެއްގޮތަށެވެ. މިގޮތުން ކުޅުދުއްފުށީގެ ޓީމަށް ލިބިފައިވަނީ ޖަޕާން އެވެ.\nއޭޕްރީލް 24 ން މޭ 18 އަށް ކުރިއަށްދާ މިމުބާރާތުގައި ކުޅުދުއްފުށީ ޓީމުގެ ގްރޫޕް ސްޓޭޖްގެ މެޗުތައް ކުޅުމަށް ހަމަޖެހިފައިވަނީ އޭޕްރީލް 25 އަދި 29 ގެ އިތުރުން މޭ3ގައި އެވެ.


ރަށްރަށަށް ދަތުރު ކުރުމާއި މާލެ އައުމުގެ ފުރުސަތު ހަނިކޮށްފި – Dhuvas Online\nއެމްއެންޔޫ ދަނާލްގައި ވަގުތީގޮތުން ބައިތިއްބާފައި ތިބި ބަޔަކު ޓްރާންސޓް ކަރަންޓީން ފެސިލިޓީތަކަށް ގެންދަނީ -- ދުވަސް ފޮޓޯ: ނަޒީމް ނައުޝާދު\nރަށްރަށަށް ދަތުރު ކުރުމާއި މާލެ އައުމުގެ ފުރުސަތު ހަނިކޮށްފި\nކޯވިޑް-19 ފެތުރުން އިތުރުވުމާއި ގުޅިގެން ދަތުރުފަތުރު ކުރުމުގައި ދީފައިވާ ލުއިތައް ހަނިކޮށްފި އެވެ.\nނޫސްވެރިންނަށް މައުލޫމާތު ދެއްވަމުން ހެލްތު މިނިސްޓްރީގެ ޑެޕިއުޓީ ޑިރެކްޓަރު ޖެނަރަލް ޕޮލިސީ ޕްލޭނިން އެންޑް އިންޓަނޭޝަނަލް ހެލްތު، އައިޝަތު ސާމިޔާ ވިދާޅުވީ، މިއަދުން ފެށިގެން މާލެ އިން ރަށް ރަށަށް ފޮނުވާނީ ކޮންމެހެން ދާން ޖެހޭ މީހުން އެކަނި ކަމަށެވެ. ކޮންމެހެން ދާންޖެހޭ މީހުންގެ ގޮތުގައި ފާހަގަ ކުރެއްވީ މާލެ އިން ރަށްރަށަށް ގޮސް ހޯމް ކަރަންޓީން ވުން ދެން ހާއްސަ ކުރާނީ ސިއްހީ ކަންކަމުގައި ރަށްރަަށް ދާން ޖެހޭ މީހުންނާއި ޒަރޫރީ ބޭނުންތަކުގައި ދާން ޖެހޭ މީހުންނެވެ.\nއަދި ބަލި ފެތުރުން ކޮންޓްރޯލް ކުރުމަށް ކަރަންޓީންގައި ތިބި މީހުން ކަރަންޓީން ގަވައިދާ އެއްގޮތަށް އަމަލު ކުރަން ޖެހޭ ކަމަށެވެ.\nމީގެ އިތުރުން މާލެ އަންނަ މީހުން އަރާ ފައިބާނ ސިޓީ ކައުންސިލުން ހާއްސަކުރާ ވަކި ސަރަހައްދަކުން ކަމަށް ވިދާޅުވި އެވެ. އަދި މުދާ ބަލާ އަންނަ އުޅަނދު ފަހަރުގެ ފަޅުވެރިންނަށް މާލެ ނުފޭބޭނެ ކަމަށް ވިދާޅުވި އެވެ.\nމާލެ ފިޔަވަައި ރާއްޖޭގެހަ އަތޮޅެއްގެ 10 ރަށަކުން މިހާރު ވަނީ ކޮވިޑް ކޭސްތައް ފެނިފަ އެވެ.\nގައުމީ ދުވަސް – ދުވަސް ނޫހުގެ ޚާއްސަ ޕްރޮޖެކްޓެއް ސަޅި އިނާމުތަކާއި އެކު\nގޯލްޑެން ބޯއީ އެވޯޑަށް ނޮމިނޭޓްވި 20 ކުޅުންތެރިންގެ ނަން ހާމަކޮށްފި


ރޯދައިގެ ވަގުތު މި އަހަރު އެންމެ ދިގުވާނީ ކޮން ޤައުމެއްގައި؟ ރޯދައިގެ ވަގުތު މި އަހަރު އެންމެ ދިގުވާނީ ކޮން ޤައުމެއްގައި؟\nރޯދައިގެ ވަގުތު މި އަހަރު އެންމެ ދިގުވާނީ ކޮން ޤައުމެއްގައި؟\nޤަޠަރުގެ ދައުހާގެ ބާޒާރެއްގައި ކަދުރު ވިއްކަނީ / ފޮޓޯ: ރޮއިޓަރސް\nފަލަކީ ހިސާބުތަކުން ދައްކާގޮތުގައި މިއަހަރުގެ ރަމަޟާން މަސް ފެށޭނެކަމަށް ބެލެވެނީ އެޕްރިލް މަހުގެ 13ވަނަ ދުވަސްކަމަށްވާ އަންގާރަ ދުވަހުއެވެ. އެކި ޤައުމުތަކުގައި ރޯދަ ހިފަންޖެހޭ ވަގުތު އެ ޤައުމެއް އޮންނަ ސަރަޙައްދެއްގެ ގޮތުން ތަފާތުވެއެވެ. އެގޮތުން 10 ގަޑިއިރާއި 21 ގަޑިއިރާ ދެމެދުގެ ވަގުތަކަށް އާންމުގޮތެއްގައި ރޯދަ ހިފަން ޖެހެއެވެ.\nދުނިޔޭގެ އެންމެ ދެކުނުގައި އޮންނަ ޗިލީ އަދި ނިއު ޒީލެންޑުފަދަ ޤައުމުތަކުގައި އާންމުގޮތެއްގައި ރޯދަ ހިފަންޖެހެނީ ގާތްގަނޑަކަށް 11 ގަޑިއިރަށެވެ. އެއާ ޚިލާފަށް އުތުރުގައި އޮންނަ އައިސްލެންޑާއި ނޯވޭފަދަ ޤައުމުތަކުގައި 18 ގަޑިއިރަށްވުރެ ގިނައިރު ރޯދައަށް ތިބެންޖެހެއެވެ.\nދުނިޔޭގެ އުތުރު ފަޅީގައި ހުންނަ ޤައުމުތަކުގައި ދިރިއުޅޭ މީހުން މިއަހަރު ރޯދައަށް ހުންނަންޖެހޭ ވަގުތު މިދިޔަ އަހަރަށްވުރެ ކުރުވާނެއެވެ. 2032ވަނަ އަހަރާހަމައަށް ކޮންމެ އަހަރަކުވެސް ރޯދައަށް ހުންނަންޖެހޭ ވަގުތު އެ ޤައުމުތަކަށް ދާނީ ކުރުވަމުންނެވެ. 2032ވަނަ އަހަރު އެ ސަރަޙައްދަށް ރަމަޟާން މަސް އަންނާނީ އަހަރުގެ ތެރޭގައި އަންނަ އެންމެ ކުރު ދުވަސްވަރުއެވެ. އެއަށްފަހު ރޯދައަށް ހުންނަންޖެހޭ ވަގުތު އަނެއްކާވެސް އިތުރުވާން ފަށާނެއެވެ. އެއާއެކު އީކުއޭޓާގެ ދެކުނުގައި އޮންނަ ޤައުމުތަކުގެ ދުވަސްތައް ކުރުވާން ފަށައެވެ.\nމި އަހަރު ރޯދަ މަހުގެ ދުވަސްތައް އެންމެ އާދަޔާޚިލާފު ގޮތަކަށް ހޭދަކުރާނީ ނޯވޭގައި ދިރިއުޅޭ މުސްލިމުންނެވެ. އެ ޤައުމުގެ ބައެއް ސަރަޙައްދުތަކަށް އޭޕްރިލް މަހުގެ 20ވަނަ ދުވަހުން އޮގަސްޓު މަހުގެ 22ވަނަ ދުވަހާ ހަމައަށް އިރެއް ނުއޮއްސޭނެއެވެ. އެ ޤައުމުގައި ރޯދަ ވީއްލާނީ އެންމެ ކައިރީގައި އޮންނަ މުސްލިމު ޤައުމު ނުވަތަ ސަޢުދީ ޢަރަބިއްޔާގައި ރޯދަ ހިފާ ވަގުތާ އެއްވަރުގެ ވަގުތަކަށްކަމަށް ޢިލްމުވެރިންވަނީ ފަތުވާ ނެރެފައެވެ.\nއެންމެ ދިގުކޮށް މިއަހަރު ރޯދަ ހިފާނެ ޤައުމުތަކަކީ ގުރީންލެންޑާއި އައިސްލެންޑެވެ. އެ ދެ ޤައުމުގައި 20 ގަޑިއިރު ރޯދައަށް ހުންނަން ޖެހެއެވެ. ފިންލެންޑުގައި މިއަހަރު ރޯދަ ހިފާނީ 19 ގަޑިއިރަށެވެ. ސްވިޑަންއާއި ސްކޮޓްލެންޑާއި ރަޝިޔާގައި ދުވާލުގެ ވަގުތު 18 ގަޑިއިރަށް ދެމިގެންދާނެއެވެ. ޖަރުމަނުވިލާތާއި ނެދަލެންޑްސާއި ޕޮލެންޑާއި އިނގިރޭސިވިލާތާއި ފަރަންސޭސިވިލާތާއި ބެލްޖިއަމްއާއި ސްވިޒަލެންޑުގައި ރޯދަ ހިފާނީ 17 ގަޑިއިރަށެވެ. 16 ގަޑިއިރަށް ރޯދަ ހިފައި ޤައުމުތަކުގެ ތެރޭގައި ރުމޭނިޔާއާއި ކެނެޑާއާއި ބަލްގޭރިޔާއާއި އިޓަލީވިލާތާއި ސްޕެއިނާއި ޕޯޗުގަލްއާއި ގުރީސާއި ޗައިނާއާއި އެމެރިކާ ހިމެނެއެވެ. މޮރޮކޯއާއި ޖަޕާނާއި ޕާކިސްތާނާއި އީރާނާއި ޢިރާޤާއި ސޫރިޔާއާއި ލުބުނާނާއި ފަލަސްޠީނުގައި ރޯދައަށް ހުންނަން ޖެހޭނީ 15 ގަޑިއިރަށެވެ. އެ ލިސްޓުގައި ސަޢުދީ ޢަރަބިއްޔާއާއި އަފްޣާނިސްތާނާއި ޔަމަނާއި އިންޑިޔާވެސް ހިމެނެއެވެ. ސްރީ ލަންކާއާއި ތައިލެންޑާއި މެލޭޝިޔާއާއި ސިންގަޕޫރުގައި ރޯދައަށް ހުންނަން ޖެހޭނީ 14 ގަޑިއިރަށެވެ.\nމި އަހަރު އެންމެ ކުރުކޮށް ރޯދަ ހިފާނީ ނިއު ޒިލެންޑާއި ޗިލީގެ އިތުރުން އޮސްޓްރޭލިޔާއާއި ދެކުނު އެފުރިކާއާއި ޕެރަގުއޭއާއި އާޖެންޓީނާގައެވެ. އެ ޤައުމުތަކުގައި ރޯދައަށް ހުންނަން ޖެހޭނީ 11 ގަޑިއިރަށެވެ. ބުރެޒިލާއި ޒިންބާބުވޭއާއި އިންޑޮނޭޝިޔާގައި ރޯދަ ހިފަން ޖެހޭނީ 12 ގަޑިއިރަށެވެ.\nޤައުމުތަކުގެ މެދުގައި ރޯދައަށް ހުންނަންޖެހޭ ވަގުތުތަކުގެ މެދުގައި ތަފާތުތަކެއް ހުރި ނަމަވެސް ބައެއް ބޮޑެތި ޤައުމުތަކުގެ އެކި ސަރަޙައްދުތަކުގައި ރޯދައަށް ހުންނަންޖެހޭ ވަގުތު ތަފާތުވެއެވެ.\nހިމާޔަތްކޮށްފައިވާ ސަރަހައްދުތަކުން ޤަވައިދާއި ޙިލާފަށް މަސްވެރިކަން ކުރާނަމަ ފިޔަވަޅު އަޅާނަން: އީޕީއޭ\nރޯދަމަހު އެއްވެސް ދަތިކަމެއްނެތި، އަގުހެޔޮކޮށް މުދާ ލިބޭނެ: އައްޑޫ ވިޔަފާރިވެރިން\nސައުތުކޮރެއާގައި ރާއްޖެ އިޝްތިހާރުކުރުމަށް ވެބިނާއަކާއި ވާޗުއަލް ރޯޑްޝޯއެއް\nމިއީ އެންމެ ފަހުގެ ރަމަޟާން މަސްކަމަށް ބަލައިގެން ހެޔޮ ޢަމަލުތައް ގިނަކުރުމަށް ޚުޠުބާގައި ގޮވާލައްވައިފި


BREAKING NEWS: 16 Aharuge Kujja Ah Jinsee Goanaa Kuree Fuluheh - Vaguthu\n1 މަސް ކުރިން ( ސެޕްޓެމްބަރު 14, 2021 )\n16 އަހަރުގެ އަންހެން ކުއްޖަކަށް ޖިންސީ ގޯނާ ކުރިކަމަށް ތުހުމަތު ކުރެވެނީ ފުލުހެއްގެ މައްޗަށްކަން "ވަގުތު" އަށް ކަށަވަރު ވެއްޖެއެވެ.\nފުލުހުން މިއަދު ހެނދުނު މީޑިއާތަކަށް ފޮނުވި މެސެޖެއްގައި ވިދާޅުވީ 16 އަހަރުގެ އަންހެން ކުއްޖަކަށް ޖިންސީ ގޯނާ ކުރި މައްސަލައެއް ފުލުހުންގެ ސައުތު ޕޮލިސް ޑިވިޝަނަށް އިއްޔެ ހުށަހަޅާފައިވާ ކަމަށެވެ. މިމައްސަލަ ފުލުހުން ދަނީ ތަހްގީގު ކުރަމުން ކަމަށް ވިދާޅުވުން ފިޔަވައި މައްސަލައިގެ އިތުރު އެއްވެސް ތަފްސީލެއް ފުލުހުން ނުދެއެވެ. ސައުތު ޕޮލިސް ޑިވިޝަންގައި ހިމެނެނީ އައްޑު އާއި ފުވައްމުލަކެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ފުލުސް މީހާ ޖިންސީ ގޯނާކޮށްފައި ވަނީ އޭނާގެ އަނބިމީހާގެ ދައްތަގެ ދަރިއަކަށެވެ. އެއަންހެން ކުއްޖާއަށް ފުލުސް މީހާގެ ފަރާތުން ޖިންސީ ގޯނާ ލިބެމުން އަންނަތާ ދުވަސްތަކެއް ވެއްޖެ ކަމަށް ވެސް މައުލޫމާތު ލިބެއެވެ.\nފުލުސް މީހާ އަކީ އަންހެން ކުއްޖާގެ ރަށު މީހެއް ނޫނެވެ. ކުއްޖާ އަށް ޖިންސީ ގޯނާ ކުރިކަމުގެ ތުހުމަތު ކުރެވުމާއިއެކު އޭނާ ރޭ ވަނީ ގެއިން ނިކުމެގެން ގޮސްފައި ކަމަށް ވެސް މައުލޫމާތު ލިބެއެވެ.\nފަހަކަށް އައިސް ކުޑަކުދިންނަށް ޖިންސީ ގޯނާ ކުރުމުގެ މައްސަލަތައް ވަނީ ވަރަށް ބޮޑަށް އިތުރުވެފައެވެ. މިދިޔަ ހަފްތާގައި ވެސް ކުޑަ އަންހެން ކުއްޖަކަށް ދޮންބައްޕަގެ ފަރާތުން ޖިންސީ އަނިޔާތަކެއް ލިބުނު މައްސަލައެއް ފުލުހުންނަށް ހުށަހެޅިއެވެ.\nމާލޭގެ ޕްރީ ސްކޫލެއްގައި ދަރިވަރަކަށް ޖިންސީ ގޯނާ ކުރި މައްސަލައެއް\n11 އަހަރުގެ ކުއްޖަކަށް ޖިންސީ ގޯނާ ކުރި ބޮޑުބޭބެ ހައްޔަރުކޮށްފި\nސެޕްޓެމްބަރު 14, 2021 10:40\nއަވަސް ގޮތަކަށް ހުކުމްކޮށް އަންހެނުން ކުދިން ނުފެންނަ ތަނަކަށްލާފައި ބަހެއްޓުމަށް ކަމާބެހޭ އިދާރާތަކަށް ގޮވާލަން..\nސެޕްޓެމްބަރު 14, 2021 10:46\nތި ފުލުހުންނަކީ ބަންގާޅިންނައްވުރެ ދަށުދަރަޖައިގެ ބައެއް މިހާރު.. ލަދުން ބޯހަލާކު ހުވާ! ކީއްކުރާނީ މީވެސް ދިވެހިރާއްޖޭގެ ހާލަތު🙆♂🙆♂\nސެޕްޓެމްބަރު 14, 2021 12:57\nއެންމެނަށް އާންމުވާ ގޮތައް ތިކަހަލަ ވާހަކަ ނުދައްކަވާ. އެންމެން އެއްގޮތެއް ނުވާނެ. އަހަންނަށް އެނގޭ ހީވެސް ނުކުރާވަރަށް މިކަންކަމާ ދެކޮޅަށް މަސައްކަތް ކުރާ ފުލުހުންވެސް. ފާޅުގަޔާއި ސިއްރުގައިވެސް.\nސެޕްޓެމްބަރު 14, 2021 12:55\nއިސްލާމީ ދިވެހި ޤައުމު ގެ ޙާލަތު. ކީއްކުރާނީ....\nއެކަމުން ފޮރުވި ފަރުދާވަނީ\nދުނިޔޭގެ ހިތުގެ އަރާމަކީ\nސެޕްޓެމްބަރު 14, 2021 14:49\nތިވަރުގެ ބަޔަކު އަމަން ބަލަހައްޓަން ތިބޭ ތަނެއްގެ ވާހަކަ ވޮށްއަލިވާ ހިސާބުގަ ނުދެއްކިއްޔާ ރަނގަޅުވާނީ. ކުދަކުދިންނާ ބެހެނީ ، މީހުންގެ އަނބިންނާއި ބެހެނީ ، މަސްތުވާތަކެތި ވިއްކާ މީހުނާ ގުޅިގެން އެކަން ކުރަނީ. މިއޮތީވާ މުއައްސަސާއެއް\nސެޕްޓެމްބަރު 14, 2021 15:23\nތިކަން ލޯކަލް މްސްމާރުކޭޓަށް، އީޕީއޭ އަށް، ނޫނީ ޕެޓްޝޮޕަށް ހުށައަޅަން އަވަހަށް ބުނެދީ\nސެޕްޓެމްބަރު 14, 2021 22:34\nރައްޔަތުންގެ ލޯބިލިބިއްޖެޔޯ ފުލުހުންނައް ހަމީދުބުނީ މިވަރައްލޯބިލިބޭނީދޯ\nސެޕްޓެމްބަރު 15, 2021 02:01\nބަލަގަ ފުލުހުންގެ ތެރޭގައި މިހާރަކަށް އައިސް ކުޑަކުދިންނާއި ގުޅޭ މައްސަމަތައް ހާދަހާ ވާ ގިނައޭ.އެހެންތާ ވާނީ0ޓޮލަރޭންސް ގެ ތެރެއިން ފުލުހުން ހިންގާ މިބާވަތުގެ ޖަރީމާތައް ނުބަލާ.ބަލަންތިބޭ އެންމެ ފަހުން ކުށްވެރި ވާނީ އެކުއްޖާ...\nކޮބާތަ އިހަކަށް ދުވަހު 08 އަހަރުގެ ކުއްޖަކަށް އަނިކުރި މަންމަ އާއި ދޮންބައްޕަ؟ޔަގީނޭ އެމީހުންގެ މައްސަލަވެސް އޮއްބާލީކަން....\nޕީ.ޖީ ޝަމީމު ކޮބާ؟ އެޗް.އާރު.ސީ.އެމް ކޮބާ؟ އެން.އައި.ސީ ކޮބާ؟ސީ.ޕީ ހަމީދު ކޮބާ؟ޖެންޑާރ ދައިތަ ކޮބާ؟ އެންމެން އަހަރެމެންގެ ފައިސާ ކައިގެން ނިދާފަ.\nއެހެނަސް ރައްޔިތުންގެ މަޖިލީހުގެ ތެރެއިން މިފަދަ ކުޑަކުދިންގެ މައްސަލަ ބަލާނެ ކަން ކަށަވަރު. އެޖެންޑާ 19


Gaanoonasaasee islaahukuran ulheynee gavaaidhaa khilaafah: idhikolhu\nގާނޫނު އަސާސީ އިސްލާހުކުރަން އުޅެނީ ގަވާއިދާ ހިލާފަށް: އިދިކޮޅު\nއިދިކޮޅު ކޯލިޝަންގެ އިސްބޭފުޅުން: ގާނޫނު އަސާސީ އިސްލާހުކުރަން ތާއީދު ނުކުރާކަމަށް ވަނީ ބުނެފައި --\nކޮވިޑް-19 ގެ ސަބަބުން ކައުންސިލް އިންތިހާބު ނުބޭއްވޭތީ، އާ ކައުންސިލަރުން އިންތިހާބު ކުރެވެން ދެން މިހާރު ތިބި ކައުންސިލަރުން މަގާމުގައި ތިބެވޭ ގޮތަށް ގާނޫނު އަސާސީއަށް އިސްލާހު ގެނައުމަށް މިހާރު ކުރަމުންދާ މަސައްކަތަށް ތާއީދު ނުކުރާ ކަމަށް އިިދިކޮޅުން ބުނެފި އެވެ.\nޕީޕީއެމް/ޕީއެންސީ ގުޅިގެން މިރޭ ނެރުނު ބަޔާނެއްގައި ބުނެފައިވަނީ ގާނޫނު އަސާސީ އިސްލާހުކުރުމަށް މަސައްކަތް ކުރަމުންދަނީ އެމްޑީޕީގެ މެޖޯރިޓީގެ ނޫފޫޒާއި ބާރުގެ ބޭނުންކޮށްގެންނެވެ. ރައްޔިތުންގެ މަޖިލީހުގެ ގަވާއިދު ބުނާގޮތުން މަޖިލީހުން އިސްލާހު ކުރެވޭނީ ނުވަތަ އެއްވެސް އުނި އިތުރެއް ގެނެވޭނީ އެ ވަގުތަކު މަޖިލީހަށް ހުށައެޅިފައިވާ ބިލެއް ނުވަތަ އެ ހުށައެޅިފައިވާ އިސްލާހެއް އެކަނި ކަމަށްވެސް އިދިކޮޅުން ބުންޏެވެ.\n"އިސްލާހެއް ހުށައެެޅިފައި ނުވާ މާއްދާއެއް ނުވަތަ އަކުރެއް އިސްލާހު ކުރެވުމަކީ، ނުވަތަ ހުށައެޅިފައިނުވާ މާއްދާއަކަށް ބަދަލު ގެނައުމަކީ ކުރެވޭނެ ކަމެއް ނޫން. އަދި ސުޕްރީމް ކޯޓްގެ އިސްތިޝާރީ ލަފާގަައިވެސް، މިހާރު މަޖިލީހަށް ހުށައެޅިފައިވާ އިސްލާހުން ކުރިމަތިވެފައިވާ ދުސްތޫރީ މައްސަލައަށް ހައްލު ނުލިބޭނެ ކަމަށާ އަދި އެކަން ހައްލުކުރެވޭނީ ގާނޫނުއަސާސީގެ އެހެން މާއްދާއެއް އިސްލާހުކޮށްގެން ނުވަތަ އަކުރެއް އިތުރުކޮށްގެންކަން ވަރަށް ސާފު ބަހުން ބަޔާންކޮށްފައިވޭ."\nއިދިކޮޅުން ބުނީ މި ހާލަތުގައި ކުރިއަށް ދެވެން އޮތީ ސުޕްރީމް ކޯޓްގެ އިސްތިޝާރީ ލަފައަށް ބިނާކޮށް، މަޖިލީހަށް އައު ބިލެއް ހުށައަޅައިގެން ކަމަށެވެ.\nމީގެ އިތުރުން ކައުންސިލްތަކުގެ އިންތިހާބު ބޭއްވެންދެން މިހާރު ތިބި ކައުންސިލަރުންގެ ދައުރު ދެމިގެންދާއިރު، ކައުންސިލްތަކުގެ އިހުތިސާސް ކަނޑައެޅުމަށް އަލަށް ހުށައެޅުނު ބިލްގައިވެސް އެ ކޯލިޝަނުން ކަންބޮޑުވާ ގިނަ ކަންތައްތަކެއް ހުރި ކަމަށް ވަނީ ބުނެފައެވެ. އެ ބިލް ބައްޓަންވެފައިވާ ގޮތުން ރައްޔިތުންގެ ބާރު ކެނޑި، ގާނޫނުއަސާސީގައި ލާމަރުކަޒީ ގާނޫނުން ކައުންސިލްތަކަށް ދީފައިވާ ބާރުތައް ވަރަށް ބޮޑަށް ހަނިވެގެންދާ ކަމަށްވެސް އިދިކޮޅުން ބުންޏެވެ.\nޕްރޮގްރެސިވް ކޯލިޝަނުން ވަނީ އެކަށީގެންވާ ވަގުތު ލިބި، މި މަސައްކަތް ނުނިމި އޮތީ މަޖިލީހުގެ ރިޔާސަތުގެ އިހުމާލުން ކަމަށްވެސް ތުހުމަތު ކޮށްފައެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ޕީޕީއެމް + ރައްޔިތުންގެ މަޖިލިސް އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ


Quarantine gai huri dhivessehge vaahakah; Miee hiy dhathi gurubaanee eh! - vNews.mv\nކަރަންޓީނު ފެސިލިޓީގައި ހުރި ދިވެއްސެއްގެ ވާހަކަ؛ މިއީ ހިތްދަތި ގުރުބާނީއެއް!\nޙައްވާ މިންހާ 30 March 2020, 00:09\nރާއްޖޭގެ އެކި ރިޒޯޓުތަކުގައި އައިސޮލޭޝަން ފެސިލިޓީސްތައް ގާއިމްކޮށްފައިވާއިރު، މިފެސިލިޓީތަކުގައި ވަރަށް ގިނަ އަދަދެއްގެ ދިވެހިންވެސް އެބަތިއްބެވެ. މިގޮތަށް ތިބި ދިވެހިންގެ ތެރެއިން ދިވެއްސެއްގެ ތަޖުރިބާ ވަނީ ވީނިއުސް އާއި ހިއްސާކޮށްފައެވެ.\nޑރ. އައިމިނަތު އިހުސާނާ އަކީ ނޭޕާލުގައި ސްޕެޝަލައިޒްވަމުން ކިޔަވަމުން އަންނަ ދިވެހި ދަރިވަރެކެވެ. ދުނިޔޭގައި މިހާރު ހަލުވިކަމާއެކު ފެތުރެމުން އަންނަ ކޮރޯނާވައިރަހާ ގުޅިގެން، އިހުސާނާގެ ފައިނަލް އިމްތިހާން ވަކި މުއްދަތެއް ނެތް ގޮތަށް ފަސްކޮށް، ޓިކެޓު ލިބުމުގައި ދަތިތަކެއް އުޅޭތީ، ދެން އެންމެ ރަނގަޅު ގޮތަކީ އެނބުރި އާއިލާ މީހުން ކައިރިއަށް ދިޔުން ކަމަށް އިހުސާނާ އަށް ގަބޫލުކުރެވުނެވެ.\nއިހުސާނާ ބުނީ، އެނބުރި ރާއްޖެ އައުމަށް ނިންމިއިރު، އެއްވެސް ވަރަކަށް ކަރަންޓީނަށް ދާން ޖެހޭކަން އެނގިފައި ނެތް ކަމަށެވެ. އެހެންނަމަވެސް، ފުރަން އޮތް ދުވަހު ރާއްޖެ އަންނަ އެންމެން ކަރަންޓީނު ކުރުމަށް ނިންމާފައިވާކަން އެނގުނު ކަމަށާއި އެވަގުތު ކޮންމެވެސް ވަރަކަށް ނުތަނަވަސްކަމެއް އުފެދުނުކަމަށް އިހުސާނާ ކިޔައިދިނެވެ.\nއިހުސާނާއާއި އެކު މަސްކަޓުން ރާއްޖެއަށް ދަތުރު ކުރި ފްލައިޓުގައި ތިބި އެހެން ކުދިން. މި ފްލައިޓުން ފަތުރު ކުރި ހަމައެކަނި ބަޔަކީ މިއީ ކަމަށް އިހުސާނާ ކިޔައިދިން.\nނޭޕާލްގެ ކަތަމަންޑޫއިން ރާއްޖޭގެ ހޮލިޑޭ އައިލަންޑް ރިޒޯތަށް އާދެވުމާއި ހަމައަށް، އަދި އެއަށްފަހު މިހާރު އެތަނުގައި ދުވަސްތައް ހޭދަކުރަމުންދާ ގޮތުގެ ތަޖުރިބާތައް އިހުސާނާ ވީނިއުސް އާއި ހިއްސާކުރިއެވެ. އިހުސާނާ ކިޔައިދިން ގޮތުގައި، ރާއްޖެ އަންނަން ފުރިއިރު ނޭޕާލުން ފެނިފައިވަނީ ކޮވިޑް-19ގެ އެންމެ ކޭސްއެކެވެ.\nއެހެންނަމަވެސް، ކަމުގެ ހުރި ސީރިއަސްކަމާއި ނުރައްކާތެރިކަން ވިސްނި އަމިއްލައަށް އެޅެންހުރި ސަލާމަތީ ފިޔަވަޅުތައް އަޅައިގެން ދަތުރު ފެށީއެވެ.\nރާއްޖެ އައުމަށްފަހު ޓާމިނަލް ތެރޭގައި މާގިނައިރު ތިބެން ނުޖެހުނަސް، ކަތަަމަންޑޫއިން މަސްކަޓަށް ދިޔުމަށްފަހު ފްލައިޓް ޑިލޭވުމާއި ގުޅިގެން، މަސްކަޓްގެ އެއާޕޯޓުގައި ފުދޭވަރަކަށް ގިނައިރު ތިބެން ޖެހުނުކަން ފާހަގަކުރިއެވެ.\nނޭޕާލްއިން މިކޮޅަށް އައިއިރު، އެކޮޅުގައި އެއްވެސް ވަރަކަށް ސަލާމަތީ ފިޔަވަޅުތަކެއް ނާޅާ. އަޅުގަނޑުމެން ތިބީ އެކަމަކު މާސްކްއާއި އެއްޗެހި އަޅައިގެން. ކަތަމަންޑޫއިން މަސްކަޓަށް ދިޔައިރު ފްލައިޓުގައި ޔޫރަޕްގެ ފަތުރުވެރިންވެސް ތިބި. ކީއްވެހޭ މާސްކް ކަހަލަ އެއްޗެހި ބޭނުންނުކުރަނީ އެހީމަ، ބުނި މިތާ އަދި ނެތެއްނޫންހޭ އެހާ ބޮޑަށް ވައިރަހުގެ އަސަރެއް. އެހެންވީމަ ތިމަންނައަކަށް ނުފެނެޔޭ އެކަހަލަ ކަންކަން ކުރާކަށް އަދި\nޑރ. އައިމިނަތު އިހުސާނާ\nއާއިލާއާ ދުރުގައި، އެކަހެރިކޮށް ހޭދަކުރަމުންދާ ދުވަސްތަކުގެ ތަޖުރިބާ ކިޔައިދެމުން އިހުސާނާ ބުނީ މިއީ ވަރަށް ހިތްދަތި ގުރުބާނީއެއް ކަމަށެވެ. އެހެންނަމަވެސް، އައިސޮލޭޝަންގައި 14 ދުވަސް ހޭދަކުރުމަށްފަހު، ވައިރަހުގެ އެއްވެސް އަސަރެއް ނެތްކަމުގެ ޔަގީންކަމާއެކު މުޖުތަމައަށް ނުކުންނައިރު، ލިބޭނެ ހިތްހަމަޖެހުން މާ ބޮޑުވާނެ ކަމަށާއި، އެދުވަހަކަށް އިންތިޒާރުކުރެވޭ ކަމަށެވެ.\nދަރިފުޅަށްވެސް ކިޔައިދެން މިހުރީ ރާއްޖޭގައިކަން. ދަރިފުޅު މަތިން ވަރަށް ހަނދާންވޭ.އަދި މިއަދު މިއީ ދަރިފުޅުގެ ފަސްވަނަ އުފަންދުވަސް. ދެން އޭނަވެސް ކިޔާނެ މަންމަ ކަރަންޓީނުގައޭ. މަންމަ އައިމައޭ އުފަންދުވަސް ފާހަގަކުރާނީ\nޑޜ. އައިމިނަތު އިހުސާނާ\nއިހުސާނާ އާއި ދަރިފުޅު\nހޮލިޑޭ އައިލަންޑް ރިޒޯޓުގައި އައިސޮލޭޝަން ފެސިލިޓީގައި ހުރި އިހުސާނާ ބުނީ ޚިދުމަތުގެ ފެންވަރު ވަރަށް ރަނގަޅުކަމަށެވެ. ބޭނުންވާ އެކި އެހީތައް ފޯރުކޮށްދިނުމުގައި އެންމެ ކައިރިން ފެންނަނީ އެމްއެންޑީއެފް މީހުން ކަމަށާއި، ރަށް ޕެޓްރޯލް ކުރުމުގައި އަބަދުމެ ފުލުހުން ހަރަކާތްތެރިވާކަމަށެވެ.\nމީގެ އިތުރަށް ކަރަންޓީނުގައި ހުންނައިރުވެސް ސިއްހަތަށް ރަނގަޅު ކާނާ ލިބޭކަން އިހުސާނާ ޝުކުރުވެރިކަމާއެކު ފާހަގަކުރިއެވެ.\nއިހުސާނާ ވަނީ ކާން ލިބޭ ތަކެތީގެ ބައެއް ފޮޓޯތައް ހިއްސާކޮށްފަ\nއައިސޮލޭޝަން ފެސިލިޓީތަކުގައި މިފަދަ ކިތަންމެ ބަޔަކު ތިބޭނެއެވެ. އަމިއްލަ ވަޒަނަށް އެނބުރި އައުމަށްފަހު، އެހެނަސް އާއިލާ އާއި އެއްވެސް އެކުވެރިޔަކު އަދި އެހެން މީހެއްވެސް ނުފެނި 14 ދުވަސް ހޭދަކުރުމަކީ ގައިމުވެސް ފަސޭހަކަމަކަށް ނުވާނެއެވެ.\nމިފެސިލިޓީސްތަކުގައި ތިބޭ މީހުންނަށް ބޭނުންވާނެ ހުރިހާ އިންތިޒާމެއް ހަމަޖައްސައިދިނުމަށް އެޗްޕީއޭ، އެމްއެންޑީއެފް، މޯލްޑިވްސް ޕޮލިސް ސާވިސް އަދި ރިޒޯޓުތަކާއި ރަށްތަކުގައި މަސައްކަތްކުރައްވާ ހުރިހާ ބޭފުޅުން ކުރައްވާ މަސައްކަތްތަކަކީ ޝުކުރު ހައްގު މަސައްކަތެކެވެ.\nކޮރޯނާވައިރަސް ސިއްހަތު ރައީސް އިބްރާހިމް މުހައްމަދު ސޯލިހު ރިޕޯޓް\nވަރަށް ހިތްގައިމު ޑޮކްޓަރެކެވެ. ޢަޅުގަޑާއި މިޑޮކްޓަރ ދިމާވީ އައޖީއެމްއެޗްގެ ގައިނީގައި މަސައްކަތްކުރެއްވި ދުވަސްވަރުއެވެ. ދިމާވި ކަމަކާއި އަޅުގަނޑު ވަރަށް ހިތްހަމަ ނުޖެހިގެން ދިޔަ ދުވަހަކު ދިމާވީ މިޑޮކްޓަރާއެވެ. ވަރަށް އޯގާތެރިކަމާއި އެކު އަޅުގަނޑުގެ މަސައްސަލައަށް އެޑެންޑް ކުރެއްވިއެވެ. އެދުވަހު ކަންތައް ކުރެއްވިލެއް އޯގާތެރިކަމާއި ގާތްކަމުގެ ސަބަބުން ޑޮކްޓަރާއި މެދި އަޅުގަނޑު ވަރަށް "ޝައުޤުވެރި'' ވިއެވެ. މިއީ ހަޤީޤަތުގައިވެސް ވަރަށް ރަނގަޅު ޑޮކްޓަރެކެވެ. ޑޮކްޓަރގެ ލައިޕާޓްނަރ ވާނީ ޔަޤީނުންވެސް ވަރަށް ނަސީބު ރަނގަޅު މީހަކަށެވެ.\nއައްޑޫގެ ފަހުރުވެރި ދަރިއެއް.\nމިއީ ވަރަށް ކޮންފިޑެންސް ހުރި ޑޮކްޓަރެއް އޭޑީކޭ އިން އަޅުގަނޑާއި ދިމާވި. ޥަރަށް ލޯބިން ބަލިމީހުންނާއި ވާހަކަ ދައްކާނީ.\nހެލްތު މިނިސްޓްރީގެ ޚަރަދުގައި ކިޔައިވައިގެން، ނުވަތަ ރާއްޖޭގެ ނިކަމެތި މީހުންގެ ދަރިންނަށް ލިބެންޖެހޭ ސްކޯލާސިޕްތަކުގައި (އައިޖީއެމްއެޗް އައިޓެކް ސްކޯލާރސިޕްފަދަ ސްކޯލާރސިޕްގައި މެޑިސިން ކިޔަވައިގެން ދިވެހިރާއްޖޭއަށް ޚިދުމަތް ނުކޮށް ދިވެހި ސަރުކާރަށް ފިލައިގެން ޔޫރަފްގައި ދިރިއުޅޭ ދަރިވަރުންގެ މައްސަލަތައް ބެލުމަށް ގޮވާލަން. ބޭނުންވަނީ އިޙްސާނާފަދަ ދަރިން ދިވެހިރާއްޖެއަށް..\nވަރަށް ގަދަ މަންޖެއަކާ ވަރަށް ވައްތަރު. ވަރަށް ކެރިގެން ދިވެހި ރާއްޖެއަށް ޚިދުމަތްކޮށްދޭނެ ކަމަށް ދެކެން\n"މީހަކު ބުނާ ބަހެއް ޅެމަކަށް ވަނީ އެއިން ކުރާ އަސަރަކުން"


ޖީލުތަކަކަށް ގައުމު ދަރާފައި ވަނިކޮށް ގައުމު ތަރައްގީ ކުރަން ލޯނު ނެގުމަކީ މޮޅުކަމެއް ނޫން! | Sandhaanu\nޖީލުތަކަކަށް ގައުމު ދަރާފައި ވަނިކޮށް ގައުމު ތަރައްގީ ކުރަން ލޯނު ނެގުމަކީ މޮޅުކަމެއް ނޫން!\nބައިނަލްއަގުވާމީ މާލީ އިދާރާތަކަށާއި ވޯލްޑް ބޭންކަށާއި ޗައިނާއަށާއި އިންޑިއާއަށް ދަރައި، ދަރަނި އަދާނުކުރެވޭ މިންވަރަށް ދަރަނި ބޮޑުވެފައި ވަނިކޮށް ލޯނު ނަގައިގެން ގައުމު ތަރައްގީ ކުރުމަކީ މޮޅުކަމެއް ނޫނެވެ!\nގައުމެއް ތަރައްގީ ކުރަން ވާނީ އެގައުމަކަށް ލިބޭ މިންވަރަކުންނެވެ.\nމިރާއްޖެއަކީ ނިސްބަތުން ފުދުންތެރި ގައުމެކެވެ. އެހެންކަމުން ބޭރުގެ ލޯނުތައް ނުނަގައި ގައުމު ތަރައްގީ ކުރެވެން ވާނެއެވެ.\nމަދު މީސްކޮޅެއްގެ މައްޗަށް އެކުލެވިގެންވާ މިގައުމު ދަރަނިވެރި ވެގެން ތަރައްގީ ކުރުމަކީ ބަޔަކަށް މާ މޮޅުކަމެއް ކަމަށް ގަބޫލު ކުރެވުނަސް އެއީ މޮޅުކަމެއް ނޫނެވެ. ކޮންމެ ރައީސަކު ވެރިކަން ނިންމަވާފައި ވަޑައިގަންނަވަނީ ތަރައްގީގެ ގިނަ މަޝްރޫޢުތަކެއް ފަށްޓަވައި ރައްޔިތުން ބޯ ހިކެންނެތް މިންވަރަށް ގައުމު ދަރުވާލާފައެވެ.\nރައްޔިތުންގެ އަސާސީ ބޭނުންތަކަށް ކޮންމެހެންވެސް ކުރަން ލާޒިމު ކަންތައް ތަކެއް ހުންނާނެއެވެ. މިސާލަކަށް ނަރުދަމާ އެޅުން ބަނދަރު ތަރައްގީ ކުރުމާއި ޒަމާނީ ފެންވަރަށް ސިއްހީ ޚިދުމަތް ތަރައްގީ ކުރަން ވާނެއެވެ. އެންމެ ހައިރާންވާ އަނެއްކަމަކީ ރައްޔިތުން ނުހަނު ދަތި ޙާލުގައި ތިއްބާ އަތްނުފޯރާ ވަރުގެ ބޮޑެތި ޚަރަދުތައް ކޮށްގެން ޕާކުތަކާއި ފުޓްސެލް ދަނޑުތަކާއި މިހެންގޮސް މިވަގުތައް އެހާ ބޭނުންތެރި ނޫން މަޝްރޫޢުތައް ހިންގަމުން ދިއުމެވެ. އަދި ހަމަ އެހެންމެ ކޮންމެ އަތޮޅެއްގައި ތިން ހަތަރު އެއާރޕޯޓް އެޅުމަށް ވުރެ މިވަގުތު ހައިސްޕީޑް ފެރީ ނިޒާމަކުން ރާއްޖެ ގުޅުވާލައި އެއްތަނުން އަނެއްތަނަށް ދަތުރުފަތުރު ކުރެވޭނެ މެކޭނިޒަމެއް ގާއިމު ކުރުން މާ މުހިންމު ވާނެއެވެ. އަނެއްކޮޅުން ވައްކަމާއި ކޮރަޕްޝަނާއި ފަސާދަ ނުހަނު ޢާންމުވެފައިވާ މި ދަނޑިވަޅުގައި ގިނަ މަޝްރޫޢުތައް ހިންގުމަކީ ދައުލަތުގެ މާލީ އިދާރާތަކަށް ފޫނުބެއްދޭވަރުގެ ބޮޑެތި ގެއްލުންތައް ވަމުން ދާނެ ކަމެކެވެ.\nއަނެއްކޮޅުން ކޮންމެ ދެމަފިރިއަކަށް ސިޔާސީ ޕާޓީއެއް ރަޖިސްޓްރީ ކުރެވޭ ގޮތަށް އޮތުމުން އެ ޕާޓީ ތަކުން ވަނީ ވެރިކަމުގެ ކެންޕޭންތައް ފަށްޓާފައެވެ. ބައެއް ސިޔާސީ ޕާޓީތަކަށް ކެމްޕޭންކުރަން ފައިސާ ހޯދައިދިނުމަށް ޓަކައި އެތެރެ އެތެރެއިން މަސައްކަތް ޙަވާލުކުވޭ ބައެއް ޕާޓީތައް ހުރިމަކީ ވެސް ހިނގާނެ ކަންކަމެވެ. ހުރިހާ ގެއްލުމެއް ތަހަންމަލު ކުރަން މި ޖެހެނީ ރައްޔިތުންނަށެވެ. ދައުލަތުގެ ފައިސާ ޚަރަދު ކުރަން ވާނީ ރައްޔިތުންގެ މާލީ ފުދުންތެރިކަމުގެ މިންގަނޑަށްބަލައި ރައްޔިތުމީހާ އިނދަ ނުޖެހޭނެ ގޮތަކަށެވެ.\nރާއްޖޭގެ ރައްޔިތުން މިވަގުތު ތިބީ އިޤްތިޞާދީ އަޑިގަނޑަކަށް ވެއްޓި ބޯވެސް ހިއްލައި ނުލެވޭ ހިސާބުގައެވެ. ކަން މިހެން ހުރިނަމަވެސް ކޯލިޝަން ސަރުކާރުން ހޭނާރައި ބިޔަ ބޮޑު މަޝްރޫޢުތައް ހިންގައިގެން ޖީބުތައް ފުރާލަނީއެވެ. ވެރިކަމުގެ ނިޒާމު ބަދަލުކުރަން ބޭނުންނުވާ ހަގީގީ ސިއްރަކީ ވެސް ބަރުލަމާނީ ނިޒާމުގައި ޖީބު ބޮޑުކުރަން ޗާންސް ކުޑަވީމައެވެ.\nސަރުކާރުގެ އިސް މަގާމުތަކުގައި ތިއްބަވާ ބައެއް ވެރިން ފެންފޮދަކާ ވެސް ނުލައި ރޮލަށް ގައުމު އެބަ ދިރުވާލައްވައެވެ. އެ ފައިސާ ހޯދަން ދައުލަތުން އުޅެފިނަމަ އެ އުފުލާ ދައުވާ ވެގެންދަނީ ސިޔާސީ ދަޢުވާ އަކަށެވެ. ސަރުކާރުގެ އިސް މަގާމުތަކުގައި ތިއްބަވާ ބޭބޭފުޅުން ވައްކަން ކުރައްވައިގެން ވަޑައިގަންވާއިރު، ދައުލަތަށް ލިބެންޖެހޭ އެތައް ބިލިއަން ޑޮލަރު އަމިއްލަ އެކައުންޓް ތަކަށް ކަހާލާފައި ވާއިރު އެފައިސާ ރައްޔިތުންނަށް ލިބޭނެ ގޮތެއް، ހޯދައިދޭނެ މުއައްސަސާއެއް ނުހުރެއެވެ. އެހެންކަމުން ގައުމާއި ރައްޔިތުން އެދަނީ ދަރައި ވިކި ހުސްވަމުންނެވެ. ހަނާ ވަމުންނެވެ. ކަން މިހެން އޮތްއިރު އަދި ޖީލުތަކަކަށް ގައުމު ދަރާފައި ވަނިކޮށް ގައުމު ތަރައްގީ ކުރަން ލޯނު ނެގުމަކީ މޮޅުކަމެއް ނޫނެވެ. އެއީ ރައްޔިތުންނަށް ވެވޭ ވަރަށް ބޮޑު އަނިޔާއެކެވެ.


SunOnline: MMA Governor kamah Ali Hashim ayyan kuran majileehun ruhun dheefi\nއެމްއެމްއޭ ގަވަރުނަރުކަމަށް އަލީ ހާޝިމް އައްޔަން ކުރަން މަޖިލީހުން ރުހުން ދީފި\nޝަފްނާ ހުސައިން 05 Sep 2019, 17:22\nއަލީ ހާޝިމް: އެމްއެމްއޭގެ ގަވަރުނަރު ކަމަށް އައްޔަން ކުރުމަށް މަޖިލީހުން މިއަދު ވަނީ ރުހުން ދީފައި -- ފޮޓޯ/ ރައީސް އޮފީސް\nމަރުކަޒީ ބޭންކް އެމްއެމްއޭގެ ގަވަރުނަރުކަމަށް ހަމަޖެއްސުމަށް ރައީސް އިބްރާހިމް މުހައްމަދު ސޯލިހު، ރައްޔިތުންގެ މަޖިލީހަށް ފޮނުއްވާފައިވާ ކުރީގެ ފިނޭންސް މިނިސްޓަރު އަލީ ހާޝިމަށް ރުހުން ދީފިއެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި ފިނޭންސް މިނިސްޓަރުކަން ކުރެއްވި އަލީ ހާޝިމް، އެމްއެމްއޭގެ ގަވަރުނަރުގެ މަގާމަށް އައްޔަނު ކުރުމަށް މަޖިލީހުގެ ލަފަޔަކަށް އެދި ފޮނުވާފައިވަނީ މިދިޔަ މަހުގެ 28 ވަނަ ދުވަހު އެވެ.\nއަލީ ހާޝިމަށް މަޖިލީހުގެ މާލިއްޔަތު ކޮމިޓީން ރުހުން ދިނުމަށް ނިންމާފައި ވަނީ މި މަހުގެ ފުރަތަމަ ދުވަހު ބޭއްވި ބައްދަލުވުމުގައި، ހާޒިރުވެވަޑައިގަތް ހުރިހާ މެންބަރުން އިއްތިފާގުވެފައެވެ. ވޯޓުގެ ކުރިން މާލިއްޔަތު ކޮމެޓީން ވަނީ އަލީ ހާޝިމްއާ އިންޓަވިއު ވެސް ކުރައްވާފައެވެ.\nމިއަދު މަޖިލީހުން އަލީ ހާޝިމަށް ރުހުން ދީފައި ވަނީ، ވޯޓުގައި ބައިވެރިވި 55 މެމްބަރުންގެ އިއްތިފާގުންނެވެ.\nގަރަވަރުނަރުކަމުގެ މަގާމު ހުސްވެފައިވަނީ، އެމަގާމުގައި ހުންނެވި އަހުމަދު ނަސީރު އިސްތިއުފާ ދެއްވުމާ ގުޅިގެންނެވެ. ޖުލައި މަހުގެ 24 ވަނަ ދުވަހު ނަސީރު އިސްތިއުފާދެއްވި އިރު އެމްއެމްއޭގެ ފައިނޭންޝަލް އިންޓެލިޖެންސް ޔުނިޓުގެ މަސައްކަތަށް އޭނާ ނުފޫޒު ފޯރުވަން އުޅުއްވި ކަމަށް ވަނީ ތުހުމަތު ކުރެވިފައެވެ.\nގަވަރުނަރުގެ މަގާމަށް ނަސީރު އައްޔަނު ކުރެއްވީ ކުރީގެ ރައީސް ޔާމީންގެ ސަރުކާރުގައި 24 އޮގަސްޓު 2017 ގަ އެވެ. އެމްއެމްއޭގެ ގަވަރުނަރުކަމުގެ މަގާމު ހުސްވެފައި އޮންނަތާ މަހެއްހާ ދުވަސް ވަނީ ވެފައެވެ.


MDP Ah Dhin Aniyaa Ge Naalhi Vaadhaverin Ah Nudheynan: Raees Nasheed - Vaguthu\nއެމްޑީޕީއަށް ދިން އަނިޔާގެ ނާޅި ވާދަވެރިންނަށް ނުދޭނަން: ރައީސް ނަޝީދު\nއެމްޑީޕީ ހަރުގޭގައި ސަރުކާރަށް ދެ އަހަރު ފުރުމާ ގުޅޭ ގޮތުން ރައީސް މުހައްމަދު ނަޝީދު ވާހަކަފުޅު ދައްކަވަނީ -- ފޮޓޯ: އެމްޑީޕީ\nއިދިކޮޅު ޕީޕީއެމް އާއި ޕީއެންސީއަށް ކެމްޕޭން ކުރުމަށް ނުލިބޭ ފުރުސަތެއް އެމްޑީޕީން ނުދޭނެ ކަމަށާއި އެމްޑީޕީއަށް މާޒީގައި ދީފައިވާ "އަނިޔާގެ ނާޅި" ވާދަވެރިންނަށް ނުދޭނެ ކަމަށް އެމްޑީޕީގެ ރައީސް އަދި ރާއްޖޭގެ ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެއެވެ.\nނަޝީދު އެގޮތަށް ވިދާޅުވީ ކުރިއަށް ލޯކަލް ކައުންސިލްތަކުގެ އިންތިޚާބުގައި އެމްޑީޕީއިން ކެމްޕޭން ކުރަން ރާވާފައިވާ ގޮތުގެ މައުލޫމާތު ދެއްވުމަށް މިއަދު ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ކުރެއްވި ސުވާލަކަށް ޖަވާބު ދެއްވަމުންނެވެ.\nރައީސް ނަޝީދު ވިދާޅުވީ އެހެން އިންތިޚާބުތަކުގައި ލިބުނު ފަދަ ފުރުސަތެއް މި ފަހަރުގެ އިންތިޚާބުގައި އެއްވެސް ޕާޓީއަކަށް ނުލިބޭނެ ކަމަށެވެ. އެއީ ކޮވިޑް-19 ގެ ބަލިމަޑުކަމުގެ ހާލަތު ކުރިމަތިވުމުން އޮތީ ވެސް ތަފާތު މާހައުލަކަށް ވާތީ ކަމަށް ރައީސް ނަޝީދު ވިދާޅުވިއެވެ.\n"ޕީޕީއެމްއާއި ޕީއެންސީއަށް ނުލިބޭ ފުރުސަތެއް އަޅުގަނޑުމެން [އެމްޑީޕީއިން] ނުނަގާނެ، އެފަދަ ފުރުސަތެއް ސަރުކާރުން ނުވެސް ދޭނެ،" ނަޝީދު ވިދާޅުވިއެވެ.\nއެމަނިކުފާނު ވިދާޅުވި ގޮތުގައި ކެމްޕޭންގެ ހަރަކާތްތައް އެމްޑީޕީއިން ކުރިއަށް ގެންދާނީ އެޗްޕީއޭއިން އެ ކަމަށް ކަނޑައަޅައި ގައިޑްލައިންގެ ތެރޭގައެވެ. އެމަނިކުފާނު މާލެއިން ރަށަކަށް ވަޑައިގަންނަވާ އިރު ކަރަންޓީނު ވާން ޖެހޭ ގޮތަށް އޮންނަ ނަމަ އެ ގޮތަކަށް އަމަލު ކުރައްވާނެ ކަމަށް ވެސް ރައީސް ނަޝީދު ވިދާޅުވިއެވެ.\n"ވަރަށް ދަތި ހާލަތެއް އަޅުގަނޑުމެން ކުރިމަތީގަ މި އޮތީ، ފަސޭހައެއް ނުވާނެ ކެމްޕޭން ކުރާކަށް، އެކަމަކު ކުރާނަން، ކުރާނީ ވެސް ދީފަ އޮތް ޖާގައިގެ ތެރެއިން، ކަރަންޓީނު ވާން ޖެހޭ ނަމަ ކަރަންޓީނު ވެގެން، 10 ދުވަހުގެ ކަރަންޓީނެއް ވާން މިހާރު މި އޮތީ، އެ ގޮތަށް ނަމަ އެ ގޮތަށް" ނަޝީދު ވިދާޅުވިއެވެ.\nނަޝީދު ވިދާޅުވީ ވާދަވެރި އިދިކޮޅު ސިޔާސީ ޕާޓީއެއްގެ ގޮތުގައި އެމްޑީޕީ އޮތް އިރު އޭރު ވެރިކަން ކުރަމުން ދިޔަ ފަރާތްތައް އެމްޑީޕީއަށް ދިނީ "އަނިޔާގެ ނާޅި" އެއް ކަމަށެވެ. އެކަމަކު އެމްޑީޕީއަށް ދިން "ނާޅިން" ވާދަވެރި ފަރާތްތަކާ މެދު އަމަލު ނުކުރާނެ ކަމަށް ނަޝީދު ވިދާޅުވިއެވެ.\n"އަޅުގަނޑުމެން އެމްޑީޕީއާ މެދު އަމަލު ކުރީ ވަރަށް ހިތިކޮށް، މުޅި ހަޔާތް ޖަލެއްގައި، ގޮޅިއެއްގައި، އަނިޔާގަ ހޭދަކުރީ، ކެމްޕޭނެއް ނުކުރެވޭ، އެ ނާޅިއަކުން އަޅުގަނޑުމެންގެ ވާދަވެރިން ނުމިނާނެ،" ރައީސް ނަޝީދު ވިދާޅުވިއެވެ.\nނަޝީދު ވިދާޅުވީ މާފުށީ ޖަލުގައި ފަސް އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ އިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމިނަށާއި އެމަނިކުފާނު މިނިވަން ކުރަން ގޮވާލައި އިހްތިޖާޖް ކުރަމުންދާ ފަރާތްތަކަށް ވެސް ދެރަ ގޮތެއް ވިޔަކަ ދޭން ބޭނުން ނުވާ ކަމަށެވެ.\nޖެނުއަރީ 31, 2021 13:18\nއެމްޑީޕީން މިހާރުއޮތީ މުޅިރާއްޖޭގައި ރައީސާ ނައިބުރައީސާ އެމްއެންޑީއެފްއާއި ޕޮލިހުން ގޮވައިގެންގޮސް ކެންޕިއެނު ކޮއް ނިއްމާފަ ދެން އެއްވެސް ބަެއް ކެންޕެއިންކުރަން ހުއްދަ ނުދިނީމަ އެނިމުނީ ނޫންތަ؟\nޖެނުއަރީ 31, 2021 13:32\nނުދޭނަ މޭގެ މާނައަކީ ދޭނަ މޭ ގެ. މާނައަކީ ނުދޭނަމޭ އަބަދުވެސް ބުނާބަހާއިނދިކޮޅު!\nއެހެއްވާނެ އެހެއްވެދޮ ކަލޭމެއް ރައްޔަތުން ފެލަމުން ތިޔަދަނީ ރައްޔަތުންނަން ލިބިފައި ހުރި ފުލެޓްތަށްވެސް ދަވާލަނީ ކަލޭ ދައްކާވާހަކަ މިހާރު އަހާކަށް ބޭނުމެއްނޫން\nޖެނުއަރީ 31, 2021 13:38\nއެންޑީޕީއަށް އަނިޔާދެވޭނީ ކޮންގޮތަކުންބާ! އެންޑީޕީއަކީ ހުރިހާއިރެއްގައިވެސް އަނިޔާވެރިކަމަށް ގޮވާލާ އަނިޔާދޭ ޕާޓީއެއް! އަނިޠވެރިކަމުގެ ނަމޫނާ ދައްކާ މީހެއް އަންނިއަކީ އަންނި މިހާރު އެދައްކަހަލަ ވާހަކަ ދައްކިގެން ރައްޔިތުން މަގުފުރައްދަނީ! ބަލ ތަޅާނިބަޔަކު ހޯދަންގޮވާލީ ޑޮޓަރ އިބުލީސް އަންނިއެއްނޫންތަ! ތިމީހާ މިރާއްޖޭގައި ހުއްޓައި އިބުލީސްވެސް މިރާއްޖެ ނާރާނެ!\nޖެނުއަރީ 31, 2021 13:39\nމާ ރަގަޅުކަމަށް ހެދިގެން އުޅޭ ނުލަފާ ޖައްބާރު މީހެއް ތިއީ! ފުރަތަމަ ތެދުބުނަން ދަސްކުރޭ!\n100% އިދިކޮޅަށް ކަންތައްދާނީ.\nވެެރިކަން ކުރުމަކީ އިދިކޮޅު މީހުން ކުޑަކަކޫ ޖެއްސުން.\nއެއީ ރާއްޖޭގެ ވެރިކަން ކުރާ ހުރިހާ މީހުންކަންކުރާގޮތް.\nރައްޔިތުންނަށް އެއްޗެއް ހޯދައިދިނުމުގެ ބަދަލުގައި ބައިއެޅުން ހުރިހާ ސަރުކާރަކުން ކުރާކަމަކީ.\nޖެނުއަރީ 31, 2021 13:47\nނާޅި ހިފާގެން ކަލޭ އޮވެބަލަ ގޮސްގޭގަ!\nޖެނުއަރީ 31, 2021 13:51\nޖެނުއަރީ 31, 2021 13:52\nއޭ ކެނެރީގޭ ދޮންކަލޯއެވެ. ކަލޭ ދިވެހިރައްޔިތުންނަށް ދިންވަރުގެ އަނިޔާއެއް އެއްވެސް ދިވެއްސަކު މީގެ ކުރިން ދިންހެއްޔެވެ. ރާއްޖޭގައި އޮތް ހަމަހިމޭންކަން ނަގާލީ ކަލެއެވެ. ރާއްޖޭގައި އޮތް އިޙްތިރާމް ކުރުމުގެ ރީތި އާދަ ނަގާލީ ކަލެއެވެ. ދިވެހިރާއްޖޭގައި އޮތް ވާހަކަ ދެއްކުމުގެ އަދަބާއި ސަދަބު ނަގާލީ ކަލެއެވެ، ވެރިންނަކީ ގެރިންކަމުގައި މީހުން ދެކެން ފެށީ ކަލޭގެ ސަބަބުންނެވެ. މުޒާހަރާތައް އާއްމުވެ ހިތުހުރި އެއްޗެއް މީހުންނަށް ގޮވަންފެށީ ކަލޭގެ ސަބަބުންނެވެ. އަދި ކޮބްހެއްޔެވެ. އެހެން ދީންތަކަށް މިރާއްޖޭގައި ފުރުޞަތު އޮންނަން ޖެހޭނެކަމަށް އެޚިޔާލުވެސް އުފެއްދީ ކަލެއެވެ. ޒުވާނުންނަށް ކޮންމެ ކަމެއް ކޮށްލުމުގެ މިނިވަންކަން އޮންނަންޖެހޭނެކަމަށް ބުނީ ކަލެއެވެ. ބޯންޖެހޭނޭ ބޮވެންވާނޭ ބުނީކަލެއެވެ. މިފަދަ އެތަށް ވާހަކައެއް ދައްކައި މިރާއްޖެ ދުއްވަމުންދިޔަ މިސްރާބު ބަދަލުކޮށްލަން ކަލޭ ކިހާ މަސައްކަތެއް ކޮށްފީމުހެއްޔެވެ. އެހެންވީއިރު މިރާއްޖެއަށް އެންމެބޮ ގެއްލުން ދިން މީހެއްކަމުގައި ކަލޯ ނުވޭހެއްޔެވެ؟\nޖެނުއަރީ 31, 2021 13:58\nއެހެންވެތާ ތިލަފަތް އެއަފަރާތައް ބަރުވެފައި އޮންނަނީ\nޖެނުއަރީ 31, 2021 14:07\nމުނާފިގު، ލާދީނީ ބަހާއިދިކޮޅައްބަސް ބުނާ އިބިލީހެެއްތީ. ﷲހަޒުރަތުން ސަލާމަތްނުވެވޭނެ.\nޖެނުއަރީ 31, 2021 14:19\nމޮޔަގެރި މޮޔަގޮވަން ފަށާފި ބަލަ ވޯޓު ގުނާ ނިމޭއިރު ކަލޭގެ ސޯޓު އޮންނާނި ކަކުލާ ހިސާބުގަ ގަމާރާ...\nޖެނުއަރީ 31, 2021 14:26\nކަލެއަށް ދެވުނިއްޔާ ދެވުނު ހުރިހާ އަނިޔާއެއް ވާދަވެރީންންނަށް ކަލޭ ދަނީ ދެމުން. މުޅި އޮޑީގައި ހަސަނުގެ ދެފައޭ ބުނާ ބީދައިން މުޅި ސަރުކާރުގައި ކަލޭއާ ކަލޭގެ ޢާއިލާ.އަދި މަގުމަތީގައި ގެންގުޅުނު ކުދީން ކޮޅު. މިހާރު އެނގިގެން ދިޔަ ކަމަކީ މީނާ ކޮންމެހެން ޑިމޮކްރެސީ އެއްނޫންކަން ހޯދަން އުޅުނީ. ޑިމޮކްރަސސީ އެއްގައި ކަންކުރާ ގޮތަށްތޯ ކަލޭ ވެރިކަމުގައި ފައި ހަރުލީމާ ކަންތައް ތިކުރަނީ. މީޑިޔާކަސްތަޅު އަޅުވައިގެން .އަނިޔާދެނީ ތިމާމެންގެ ކަންކަމާބެހޭ މީހަކު ވެއްޖެއްޔާ ކޮންކުލައެއްގެ މީހަކު ތޯ ބަލާ ވަޒީފާއިން ދަނީ ވަކިކުރަމުން. މިހާރު ސިސްޓަމް އޮންނަގޮތުން ވަޒީފާއިން ސީދާ ވަކި ނުކުރެވުނިއްޔާ އެކްޓިވިސްޓުން ލައްވާ އެމީހަކަށް ދުއްޕާން ކުރަނީ.ކަލޭ ވާހަކައެއް ދައިކައިފިއްޔާ އޮންނާނީ އޭގެ އިދިކޮޅު. އަނގަހުޅުވެންވެސް ނޮއޮވޭ. ސިވިލް ސާރވިސް މުވައްޡަފެއްވިއްޔާވެސް ތިބެނީ ބިރުން. ތިމާމެން ޕާޓީ މީހަކު ނުވެއްޖެއްޔާ ވަޒީފާއިން ދުރުކުރަނީ.މައުމޫނު ކުރީ ޢާއިލީ ވެރިކަމެކޭ. ޚުދުމުޚްތާރުވެރިކަމެކޭ. ބުނި. މިހާރު މިކުރަނީ ބަލާވެރިކަމެއްނޫންތަ؟ ތިންބާރު އކެއްގެ މުށުތެރޭގައި އޮތޭ ކިޔާފަ ދިވެހިރާއްޖޭގެ ރައްޔިތުން ގެ ބޮލަށް ވަދެގްނ މައުމޫނު ސަރުކާރު ވެއްޓިމީހާ އަތުތެރޭގައި ނޫން ތޯ މިހާރު މުޅި ދައުލަތް މިއޮތީ. ޖަވާބުދާރީ ކުރަން އިދިކޮޅުގައި ހުރި މިރާއްޖޭގެ ތައރައްޤީގެ ބާނީ އިންސާފުން އެއްކިބާކޮށް މުޅި ޖުޑިޝަރީ އަށް ބާނާ ހިސާރުކޮށްގެން ހުރެ ޖލަށް. ލައިގެން. އަދިވެސް ޑިމޮކްރަސީ ތާޖު އަޅުވާތި. ޔާމީންގެ ސްަރުކާރު މާބޮޑަށްވެސް ޑިމޮކރެޓިކް ތިމީހުން މިހާރު ވެރިކަމުގައި ތި ތިބީ ޔާމީންގެ ސަރުކާރު ޑިމޮކްރެޓިކް ވީވަރުން.\nޖެނުއަރީ 31, 2021 14:51\nކަލޭމެނައް ބަޔަކު އަނިޔާއެއްދިންތަ؟ ބަޔަކައް ދިންއަނިޔާއެއްދިނީ ކަލޭ\nޖެނުއަރީ 31, 2021 15:49\nކައުންސިލްތައް މިނިވަންކޮށް، މި ނުކުތީ އިދިކޮޅު ތިން ބަލިކުރަން ކަމަށް ކެނެރީގެ ނަޝީދު ބުނާއިރު ނިމި ދިޔަ ރިޔާސީ އިންތިޚާބު ނިންމާ އެ އިންތިޚާބުގެ ވޯޓް ކަރުދާސް ތައް އަންދާލީ އެއީ ވަގުވޯޓް ލައިގެން ވެރިކަމަށް އާދެވުނު ކަން އެހެން މީހުންނަށް ފަޅާ އަރާފާނެތީއޭ ދެން މަޖްލީހުގެ އިންތިޚާބާއި ދިމާކޮށް ރައީސް ޔާމީން ޖަލަށް ގަޅާލައިގެން އިދިކޮޅު މީހުން އަނދަގޮނޑި ޖަހައިގެން ތަމެން މަޖްލީސް އިންތިޚާބު ކާމިޔާބު ކުރުމުން ރަައްޔިތުންނަށް ތަމެންގެ ވެރިކަން ވަނީ ރައްޔިތުންނަށް ބަލާވެރިކަމަށޭ ތަމެން ދެން މަހަށް ދޭބަލަ މަހަށް މަހަށް މަހަށް މަހަށް ދޭބަލަ...\nޖެނުއަރީ 31, 2021 16:50\nހަމަ ފައްކާ ހިޔަޅެއް ސަތޭކަ ތެދުހެދެން އޮތަސް ހަދާނީ ހުސްދޮގު ހަމަ ދެވަނަ ކައްޒާބު\nޖެނުއަރީ 31, 2021 16:51\nމީ އަޅެ އިސްލާމެއްތަ ؟\nޖެނުއަރީ 31, 2021 17:39\nނަސީދު އާއި އެމް.ޑީ.ޕީ އިން ނުކުރާނަމޭ ބުނާކަމެއް މިހާތަނަށް ފެންނަން އޮތީ ކޮށްފަ. މާޒީއިން އެކަން ފުދޭ\nޖެނުއަރީ 31, 2021 17:51\nނަސީދު ވެރިކަމަށް އަރާފަ ޕާޓީ ކުދިން ބުނިކަމެއް ކޮށްދީފަ އެހެން މީހަކު ކަމަކު ބުނެފިނަމަ ހުރި ނުބައިކަން ދައްކަލަ ނަމޭބުނެ ރައްޔިތުންނަށް ވެވުނު އަނިޔާއައި އެއްވަރުގެ އަނިޔާއެއް އަދި މިހާތަނަށް ބަޔަކު ތަހަންމަލު ކޮށޤފަ ނުވޭ ވެރިކަންގެއްލުމުން ރޯވެގެންދިޔަ ތަންތަނާއި ދިންގެއްލުން އެއީ ދިވެހިގައުމު ދުވަހަކުވެސް ހަނދާންނެތެނެ ކަންކަމެއްނޫން. މިހާތަނަށް ނަސީދުގެ ކިބައިން ދިވެހިގައުމަށް ލިބިފައޮތް އެއްވެސް މަންފައެއް އޮތަކަމަކަށް އަޅުގަނޑު ނުދެކެން ފެންނަވެސް ނެތް.\nޖެނުއަރީ 31, 2021 18:06\nނަޟީދު ކަލޭ ހިތުން ކަލޭ ތިޔައުޅެނީ މައުމޫނު ވެރިކަން ކުރިހެން ވެރިކަންކޮށްލާނަމޭ ހިތާ ދޯ؟ހުދުމުހުތާރުކަމުން ވެސް މައުމޫނާ ވާދަ ތި ކުރަނީ ދޯ\nހަމަ މައުމޫނު ހެން3ބާރަށް ސަވާރުވެގެން ތި އުޅެނީ ހަމަ އަނިޔާ ވެރިވާކަށް ނުންތަ؟\nމައުމޫނު ގެ ނާޅިން ވެރިކަން ކުރަން ކަލޭ އުޅޭ ފާޑަށް ތިޔަ އުޅެނީ\nޖެނުއަރީ 31, 2021 18:38\nދެން ނުލިބޭނެ ވޯޓެއް..ބޭކާރު ވާހަކަ ދައްކާނޭ ކަމެއް ނެތް. ކޮބާ މިހުރިހާ ދުވަހު ދެއްކި ހަރު، ގަދަ ފަދަ ވާހަކަ ބައިވަރު.. ކޮވިޑު މީހުން ސިއްހީ މަރުކަޒަށް ދާށޭ ކިޔައިގެން\nޖެނުއަރީ 31, 2021 18:56\nއާއެހެންވެ ދޯއަދީބުގެ އުގުތެރެއައް ވެއްޓި ތިޔައޮންނަނީ ތިކަލޭގެ ރޔާމީނުއް އަނިޔާދޭން ޖަލައް ލީމަވެސް މްއިބަދަ ބިންދައިގެން ދިޔައީއޭ ކިޔާފަ ފިލީ މާގަޓު ހުރިމީހަކައް ވެގެން ރ ޔާމީން ޖަލުގަ ހުއްޓަކަސް ކަލޭގެ ނެތް އެހިއްވަރެއް ރ ޔާމީންއަކީ ދިވެހި ދަރިޔަކީ\nޖެނުއަރީ 31, 2021 19:15\nތިޔައީ ނާޅިއަކަށް ނާޅިއެއް ދޭން އެންމެ ވަރުހުންނާނެ މީހާ. މިހާރުވެސް ތިޔަ އުޅެނީ ބަދަލުހިފުން ލަސްވެގެން.\nޖެނުއަރީ 31, 2021 20:21\nމިޒަމާނުގެ ސިޔާސީ މީހުންނަކީ އެބައިމީހުންގެ އަތުގައި އެއްވެސް ޢިލްމެއްނުވާ ޖާހިލުންތަކެވެ.\nމިބައިމީހުނަކީ މީސްތަކުންނަށް އަނިޔާވެރި ވުމާއި މަކަރާއި ހީލަތްހެދުމާއި ބަދަލަށް ބަދަލު ހިފުމާއި ރައްޔިތުންގެ ހައްޤުތަށް ނިގުޅައިގަތުމާއި ފިތުނަފަސާދަ އުފެއްދުމާއި މިބާވަތުގެ އެއްމެހައި ނުބައިނުލާފާ ޖަރީމާތަށް ހިންގާ އަދި ބުއްދި ހަމަނުޖެހޭ މީހުންލައްވާ މި އެއްމެހައި ނުބައި މުޑުދާރު ޖަރީމާއެއް ހިންގާ އެކަންކަ ކުރުވާ ހިތްވަރުދިނުމެގެ މާހިރުންނެވެ.\nޖެނުއަރީ 31, 2021 20:56\nމަކަރުވެރި ނުބައި ނުލަފާ ހިޔަޅާ ކަލޭ ތީ ހަމަ ޒާތީގޮތުން މީހުންނައް އަނިޔާދޭ މީހެއް ސުލްހައިގެ ޓެގް އަޅުވާގެން....\nފެބުރުއަރީ 2, 2021 14:26\nނުދޭނަމޭ ބުނެފިތާ އެއީ ދޭން ތައްޔަރުވީ. ބަލާނެކަމެއް ނެތް. މިހަތަނަށްވެސް ނުކުރާނަމޭ ބުނި ކޮންމެ ކަމެއް ކުރި. ކުރާނަމޭބުނި އެއްވެސް ކަމެއް ނުވި


DDPL: Foarigadha kulhumakahfahu Foakaidhoo balikoh, Maziya3vana ah - Vaguthu\nފޯރިގަަަދަ ކުޅުމަކަށްފަހު ފޯކައިދޫ ބަލިކޮށް، މާޒިޔާ ތިންވަނައަށް\nދިރާގު ދިވެހި ޕްރިމިއަރ ލީގު: މާޒިޔާ އަދި ފޯކައިދޫ ބައްދަލު ކުރި މެޗް -- ވަގުތު އިމޭޖެސް: އިބްރާހިމް ޝާބިލް\nދިރާގު ދިވެހި ޕްރިމިއާ ލީގުގައި ށ. ފޯކައިދޫ ބަލިކޮށް، މާޒިޔާ ސްޕޯޓްސް އެންޑް ރެކްރިއޭޝަން ކްލަބުން ލީގު ތާވަލުގެ ތިންވަނައަށް ޖެހިލައިފިއެވެ.\nގައުމީ ދަނޑުގައި މިރޭ ކުޅުނު ފޯރިގަދަ މެޗު ނިމުނީ 2-1ގެ ނަތީޖާއަކުންނެވެ. މެޗުގައި މާޒިޔާއިން ފުރަތަމަ ދެ ގޯލް ޖަހައިފައި ވަނިކޮށް، ފޯކައިދޫން ގޯލް ޖެހީ މެޗު ނިމެން ދަނިކޮށެވެ.\nމިރޭގެ މެޗުން މޮޅުވެ މާޒިޔާއަށް އަށް މެޗުން 16 ޕޮއިންޓް ލިބިފައިވާ އިރު، އެޓީމު ތިންވަނައިގައި އޮތީ ދެވަނައިގައި އޮތް ކްލަބު އީގަލްސްއާ ޕޮއިންޓެއް ތަފާތުކޮށެވެ. އެއްވަނައިގައި ހަތް މެޗުން 18 ޕޮއިންޓާއެކު ޓީސީ އޮތް އިރު، ހަތަރުވަނައިގައި ނިއު ރޭޑިއަންޓް ސްޕޯޓްސް ކްލަބު އޮތީ ހަތް މެޗުން 14 ޕޮއިންޓާއެކުގައެވެ.\nމިރޭގެ މެޗުގެ ފުރަތަމަ ކޮޅުގައި ގިނަ ހަމަލާތަކެއް ފެނިފައެއް ނުވެއެވެ. މާޒިޔާއިން ގިނަ ވަގުތު ބޯޅަ ހިފަހައްޓައިގެން ކުޅުނު ނަމަވެސް، އެޓީމަށްވެސް އެންމެ އެދެވޭޭ ގޮތުގައި އެޓޭކްތައް އުފެއްދިފައެއް ނުވެއެވެ. ގިނަ ވަގުތު މެދުތެރޭގައި ބޯޅަ ގެންގުޅުނު އިރު، މެޗު ހުޅުވިގެން ދިޔައީ 32 ވަނަ މިނެޓުގައި މާޒިޔާއިން ލީޑު ނެގުމުންނެވެ.\nމެދުތެރެއިން މިރޭގެ މެޗުގައި މޮޅު ކުޅުމެއް ދެއްކި އަބްދުﷲ ޖުނައިދު (ޖޭންނޭ)، ވަންޓޫ ޕާހަކާއެކު ވަރަށް ރީތިކޮށް ޑިފެންޑަރުވެސް ނައްޓާލުމަށްފަހު، އޭރިއާ ބޭރުން ފޮނުވާލި ބާރު ހަމަލާ އަމާޒުކޮށްލީ ގޯލްގެ މަތީ ކަނަށެވެ. ފޯކައިދޫގެ ގޯލް ބަލަހައްޓަމުންދިޔަ ޕާކިސްތާނުގެ ސާގިބު ހަނީފަށް ކުރެވޭނެ އެއްވެސް މަސައްކަތެއް ނެތެވެ.\nމިރޭގެ މެޗަށް މާޒިޔާއިން ނުކުތީ އަނިޔާގައި ހުރި ޓީމުގެ ތަރި ނާއިޒް ހަސަން (ދާދު)ވެސް ނުލައެވެ. މިދިޔަ ދެ މެޗުގައިވެސް މޮޅަށް ކުޅެ، ގޯލްވެސް ޖެހި ދާދު ނެއްތަން މާޒިޔާގެ އެޓޭކުން ފާހަގަވެސް ކޮށްލެވުނެވެ.\nހާފް ނިމެން ތިން މިނެޓަށް ވެފައިވަނިކޮށް މާޒިޔާއިން ލީޑު ފުޅާކުރިއެވެ. މެދުތެރެއަށް ޖެހި، ކޯނެލިއަސް ސްޓެވާޓް މަތިން ދުއްވާލި ރީތި ޕާހަކަށް އޭރިއާ ތެރެއަށްވަދެ ގޯލް ޖަހައިދިނީ އަހުމަދު އިމާޒް (އާއްކޮ)އެވެ. އެ ގޯލް ޖެހުމުގައި އާއްކޮގެ ރީތި ކޮންޓްރޯލާއި ހުނަވެރި ނިންމާލުން ފާހަގަކޮށްލެވުނެވެ.\nފުރަތަމަ ހާފް 2-0ގެ ނަތީޖާއަކުން މާޒިޔާ ކުރީގައި އޮވެ ނިންމާލި އިރު، ދެވަނަ ހާފަށް ނުކުމެ ފޯކައިދޫން ކުޅުން ރަނގަޅުކުރިއެވެ. ހާއްސަކޮށް އެޓީމުގެ ފަރާތުން އެޓޭކަށް ބޮޑަށް ވިސްނައިގެން ކުޅެން ފެށިއެވެ. ފަހަތަށް ކުޅެމުންދިޔަ ޑިފެންޑަރުންވެސް ކުރިއަށްވުރެ ބޮޑަށް އެޓޭކްގައި ބައިވެރިވެފައިވާ އިރު، މާޒިޔާއިން ބޮޑަށް ބެލީ ކައުންޓާ އެޓޭކް ކުރުމަށެވެ.\nދެވަނަ ހާފްގެ ކުރީކޮޅުގައި ކޯނެލިއަސްއަށް ފަހި ފުރުސަތެއް ލިބިގެންދިޔަ އިރު، ފޯކައިދޫ ދެ ޑިފެންޑަރުން ނައްޓާލުމަށްފަހު އޭނާ ފޮނުވާލި ބޯޅަ ދިޔައީ ކުޑަ ތަންކޮޅެއް ބޭރަށެވެ. މާޒިޔާއިން ކައުންޓާ އެޓޭކް އުފެއްދުމުގައި އިސްމާއީލް އީސަ (މެސީ)އާއި ކޯނެލިއަސްގެ ރަނގަޅު ކޮމްބިނޭޝަނެއް ފެނުނު ނަމަވެސް، އެޓީމަށް ރަނގަޅު ފުރުސަތެއް ނިންމާލެވޭ ގޮތެއް ނުވިއެވެ.\nމެޗުގެ 70 ވަނަ މިނެޓުގައި ފޯކައިދޫން ނެގި ކޯނަރެއް މާޒިޔާގެ އޭރިއާ ތެރޭގައި ފެނު ޖެހުނު އިރު، ފޯކައިދޫގެ އަބްދުﷲ މާޖިދަށް ވަނީ ރަނގަޅު ފުރުސަތެއް ލިބިފައެވެ. އެ ބޯޅަ އޭނާ ގޯލަށް ފޮނުވާލި ނަމަވެސް، ޑިފެންޑަރު ވަނީ ބްލޮކް ކޮށް ބޭރުކޮށްލާފައެވެ.\nއޭގެ ދެ މިނެޓްފަހުން މެޗު ވަރަށް ބޮޑަށް ހޫނުވެގެން ދިޔައެވެ. ފޯކައިދޫގެ ޑިފެންޑަރު ކޯނެލިއަސްއަށް ކުރި ނުރައްކާތެރި ފައުލަކާ ގުޅިގެން ކޯނެލިއަސްވެސް ރެފްރީ، އަދި ފައުލް ކުރި ކުޅުންތެރިޔާއަށްވެސް ވަރަށް ބޮޑަށް ނުރުހުން ފާޅުކޮށްފައިވެއެވެ. އަދި ދެ ޓީމުގެ ބެންޗުންވެސް ދެބަސްވުންތަކެއް ކުރިއަށް ގޮސްފައިވާ އިރު، ގިނަ ކުޅުންތެރިންތަކެއް ވަނީ އެއް ކުޅުންތެރިއަކު އަނެއް ކުޅުންތެރިޔަކަށް ބަހުގެ ހަމަލާތަކެއް ދީފައެވެ.\nމާޒިޔާގެ ބެންޗުން، ފޯކައިދޫގެ ޑިފެންޑަރަށް ރަތް ކާޑު ދައްކަން ޖެހޭ ކަމަށް ބުނި ނަމަވެސް، ރެފްރީ ނިންމީ ކޯނެލިއަސްއާއި ޑިފެންޑަރަށްވެސް ރީނދޫ ކާޑު ދެއްކުމަށެވެ.\nމެޗުގެ ފަހު ކޮޅުގައި ފޯކައިދޫން މާޒިޔާގެ ޑިފެންސަށް ނުރައްކާތައް ކުރިއެވެ. ހާއްސަކޮށް މާޒިޔާގެ އޭރިއާ ތެރެއަށް ގިނަ ބޯޅަތަކެއް ހުރަސްކުރިކަން ފާހަގަކޮށްލެވުނެވެ. މެޗުގެ 87 ވަނަ މިނެޓުގައި ފޯކައިދޫން ގޯލެއް ޖަހައި ނަތީޖާގެ ފަރަގުވެސް ކުޑަކުރިއެވެ.\nފޯކައިދޫގެ ގޯލަކީ އޭރިއާ ތެރެއިން، މާޒިޔާގެ ޑިފެންޑަރު ސަމޫހު އަލީ (ސަމުއްޓޭ)، ފޯކައިދޫގެ ހަލުވި ފޯވަޑް މުހައްމަދު ޖައިލަމް (އޮގީ)އަށް ކުރި ފައުލަކާ ގުޅިގެން ރެފްރީ ދިން ޕެނެލްޓީއަކުން ފޯކައިދޫ ކާމިޔާބުކުރި ގޯލެކެވެ. އެ ޕެނެލްޓީ ކާމިޔާބުކޮށްދިނީ ފައުލްވެސް ހޯދި އޮގީއެވެ.\nދިވެހި ޕްރިމިއާ ލީގުގެ ދެ މެޗު މާދަމާވެސް އޮންނާނެއެވެ. މާދަމާ ހަވީރު އޮންނަ މެޗުގައި ކްލަބު ގްރީން ސްޓްރީޓްސްއިން ވިކްޓަރީ ސްޕޯޓްސް ކްލަބާ ދެކޮޅަށް ނުކުންނަ އިރު، މާދަމާ ރޭ ނިއުއިން ނުކުންނާނީ ފ. ނިލަންދުއާ ދެކޮޅަށެވެ.\nއޮކްޓޯބަރ 12, 2018 11:29\nއޮގީ ކޮށްކޮ ހާދަ މޮޅޭ


Griezmann, Varane fahataha France ge 1 vana Mbappe\nގްރީޒްމަން، ވަރާން ފަހަތަށް، ފްރާންސްގެ އެއްވަނަ އެމްބާޕޭ\nމިއަހަރުގެ ވޯލްޑްކަޕުގެ ކާމިޔާބަށް ފަހު އެމްބާޕޭ ވޯލްޑްކަޕު ތައްޓަށް ބޮސް ދެނީ ---\nއެންޓްއާން ގްރީޒްމަން އާއި ރަފޭލް ވަރާން ފަހަތަށް ޖައްސާލުމަށް ފަހު، ފްރާންސްގެ މޮޅު ކުޅުންތެރިޔާގެ އެވޯޑް ޕީއެސްޖީގެ ޒުވާން ފޯވަޑް، ކިލިޔަން އެމްބާޕޭ ހޯދައިފި އެވެ.\nމި އަހަރުގެ ވޯލްޑްކަޕު ފްރާންސަށް ހޯދައިދިނުމަށްޓަކައި އެތުލެޓިކޯ މެޑްރިޑްގެ ފޯވަޑް ގްރީޒްމަން އާއި ރެއާލް މެޑްރިޑްގެ ޑިފެންޑަރު ވަރާން ވެސް ވަނީ މުހިންމު ދައުރެއް އަދާކޮށްފަ އެވެ. އެހެންނަމަވެސް އެވޯޑް ލިބޭނީ އެންމެ ކުޅުންތެރިޔަކަށެވެ.\nފްރާންސްގެ ފުޓްބޯޅައިން ހޮވާ އެ ގައުމުގެ މޮޅު ކުޅުންތެރިޔާގެ އެވޯޑް، އެ މަޖައްލާއިން ދީފައި ވަނީ އެމްބާޕޭއަށެވެ. ރެއާލް މެޑްރިޑާއެކު ޗެމްޕިއަންސް ލީގް ކާމިޔާބު ކުރި ވަރާން އަށް ލިބުނީ ދެ ވަނަ އެވެ. އެތުލެޓިކޯ އާ އެކު ޔޫރޮޕާ ލީގް ހޯދި ގްރީޒްމަންއަށް ލިބިފައި ވަނީ ތިން ވަނަ އެވެ.\nފްރާންސްގެ ފުޓްބޯޅައިން މި މަހު ހޮވި، ދުނިޔޭގެ އެންމެ މޮޅު ކުޅުންތެރިޔާ ނުވަތަ ބެލަންޑޯ އެވޯޑްގައި އެމްބާޕޭ ވަނީ ހަތަރު ވަނަ ހޯދާފަ އެވެ. އޭގެ އިތރުން މި އަހަރު އަލަށް ދޭން ފެށި އެވޯޑެއް ކަމަށްވާ އެންމެ މޮޅު ޒުވން ކުޅުންތެރިޔާގެ އެވޯޑް 'ކޮޕާ އެވޯޑް' ހޯދީވެސް އެމްބާޕޭ އެވެ. މިއަހަރުގެ ވޯލޑްކަޕުގައި ވެސް އެންމެ މޮޅު ޒުވާން ކުލުންތެރިޔާގެ އެވޯޑް ހޮދި އެމްބާޕޭ އެވެ.\nފްރާންސް ކީލިއަން އެމްބާއްޕޭ\nއެމްބާޕޭ ބޭނުންވަނީ ރަންބޫޓް އެވޯޑް ޝެއާކުރަން\nލީގް ނިންމާލުމުން ލިއޯން ކޯޓަށް ދަނީ\nފްރާންސް ލީގް ކެންސަލްކޮށްފި


Enme Dhigu Flight Dhathuru Kuran Singapore Airlines In Thayyaaru Vejje - Vaguthu\nއެންމެ ދިގު ފްލައިޓް ދަތުރަށް ސިންގަޕޯ އެއާލައިންސް އިން ތައްޔާރުވެއްޖެ\nދުނިޔޭގެ އެންމެ ދިގު ކޮމާޝަލް ފްލައިޓް ދަތުރު ކުރަން ސިންގަޕޯ އެއާލައިންސް އިން ތައްޔާރުވެއްޖެއެވެ.\nސިންގަޕޫރުގެ ޗަންގީ އިން ނިއު ޔޯކަށް ކުރާ މި ދަތުރަކީ 18 ގަޑިއިރާއި 45 މިނެޓް ހޭދަވާނެ ދަތުރެކެވެ. ސިންގަޕޯ އެއާލައިނުން ބުނި ގޮތުގައި މި ދަތުރު ކުރާނީ އޮކްޓޫބަރު މަހުއެވެ.\nމި ދަތުރަށް ބޭނުންކުރާނީ އޭ 350-900 ޔޫއާރްއެލް މަރުކާގެ ފްލައިޓެވެ. މި ފްލައިޓަކީ 161 ފަސިންޖަރުންގެ ޖާގައިގެ ފްލައިޓެކެވެ. އޭގެ ތެރޭގައި ހިމެނެނީ 67 ބިޒްނަސް ކްލާސް އަދި 94 ޕްރިމިއަމް އިކޮނޮމީ ސީޓެވެ.\nސިންގަޕޯ އެއާލައިންސް އިން މީގެ ކުރިން 2004 ވަނަ އަހަރުން 2013 ވަނަ އަހަރާއި ހަމައަށް އެ ފަދަ ދިގު ދަތުރުތަކެއް ކޮށްފައިވެއެވެ. ނަމަވެސް ދަތުރުތައް ކެންސަލްކުރީ އުންމީދު ކުރި ވަރަށް އާމްދަނީ ނުލިބޭތީއެވެ.\nސިންގަޕޯ އެއާލައިނުން ކުރާ މި ދަތުރުގައި އިކޮނޮމިކް ކްލާހުގެ ފަސިންޖަރުންނަށް ބައިވެރި ނުވެވޭނެ ކަމަށް ސިންގަޕޯ އެއާލައިނުން ބުނެއެވެ.\nމިއަހަރު މާޗް މަހު އޮސްޓްރޭލިއާއިން އިނގިރޭސިވިލާތަށް ނުހުއްޓައި ކުރެވޭ 17 ގަޑިއިރުގެ ދިގު ދަތުރު ކަންޓަސް އެއާލައިންގެ މަތިންދާބޯޓަކުން ވަނީ ކޮށްފައެވެ.\n498 ކިލޯމީޓަރުގެ ދިގު އެ ދަތުރަށް މުޅިއަކު 17 ގަޑިއިރު ހޭދަވެގެންދިޔައިރު އެއީ އިނގިރޭސިވިލާތާއި އޮސްޓްރޭލިއާ އާއި ދެމެދުގައި މަތިންދާބޯޓެއް ހުއްޓާނުލައި ސީދާ ދަތުރުކުރި ފުރަތަމަ ފަހަރެވެ. ކަންޓަސްއިން އެ ދަތުރަށް ބޭނުންކޮށްފައިވަނީ ބޮއިންގް 9-787 ޑްރީމްލައިނާރގެ މަތިންދާބޯޓެކެވެ. އެއީ ބޯއިންގް 747އަށްވުރެ ދެ ގުނަ މަދުން ތެޔޮ ބޭނުންކުރާ މަތިންދާބޯޓެއްކެވެ.\nޖޫން 1, 2018 12:20\n498 ކިލޯމީޓަރު ތިއީ 1 ގިނަވެގެން 1 ގަޑިއިރުގެ ފްލައިޓެއް..ތިޔައީ މާލެއިން ފުރައިގެން ފުވައްމުލަކަށް ދިޔުން ކަހަލަކަމެއް!\nޖޫން 3, 2018 11:38